Mestské zastupiteľstvo v Košiciach

Zápisnica
z XXIII. rokovania Mestského zastupiteľstva v Košiciach
zo dňa 10. februára 2014

Prítomní: podľa prezenčných listín

Rokovanie Mestského zastupiteľstva v Košiciach otvoril a viedol primátor mesta Košice MUDr. Richard Raši, PhD., MPH vo veľkej zasadačke Magistrátu mesta Košice.

Úvod rokovania

p. Raši, primátor mesta - Príjemný dobrý deň prajem ešte raz všetkým, ctené dámy, vážení páni, vážení hostia. Otváram XXIII. rokovanie mestského zastupiteľstva, na ktorom vás všetkých vítam. Z ospravedlnených poslancov som dostal ospravedlnenie od pána poslanca Melichárka. Nie je tu? Dobre. Ďakujem pekne. Čiže ďalšie ospravedlnenia nemám. Konštatujem, že nás je zatiaľ prezentovaných 39, čo je nadpolovičná väčšina všetkých poslancov. A sme teda uznášania schopní. 
- - -

K programu rokovania

p. Raši, primátor mesta - Ctené dámy poslankyne, vážení páni poslanci, budeme pokračovať v rokovaní. Program rokovania ste dostali v pozvánke. Do pozornosti ešte dávam, že elektronicky vám boli zaslané návrhy, a teda schválené návrhy komisie. Je to materiál číslo 10 Návrhy na udelenie ceny mesta Košice pre jednotlivcov a kolektívy pri príležitosti osláv Dňa mesta Košice v roku 2014, na základe záverov komisie na posudzovanie došlých návrhov. Čiže pod bodom 10 dostali ste v sobotu závery tejto komisie. A poprosím vás, pokiaľ vám to pracovné povinnosti dovolia, aby ste tu ostali aj na bod Rôzne, kde by som vás chcel informovať o návrhu novelizácie zákona o meste Košice, týkajúcej sa úpravy výšky odmien poslancov zastupiteľstiev, o ktorom vás budeme informovať v bode Rôzne. Teraz poprosím o vaše pripomienky, respektíve doplňujúce návrhy k programu. Pán predseda klubu Rusnák, nech sa páči.

p. Rusnák, poslanec MZ - Ďakujem za slovo pán primátor. Ja by som iba chcel ospravedlniť pána poslanca Molčana, ktorý z pracovných dôvodov nie je prítomný na dnešnom rokovaní. Ďakujem.

p. Raši, primátor mesta - Ďakujem pekne. Prosím dať do zoznamu, pán doktor Molčan je ospravedlnený. Tak isto, nech sa páči, máte možnosti na vaše pripomienky resp. doplňujúce návrhy. Pani námestníčka, nech sa páči.

p. Lenártová, námestníčka primátora - Ja by som chcela zaradiť do programu rokovania bod 13/1 Návrh na prerokovanie platu primátora mesta Košice. Ďakujem pekne.

p. Raši, primátor mesta - Ďakujem pekne čiže 13/1 je návrh na doplnenie prerokovanie platu primátora. Pán námestník Jakubov, nech sa páči.

p. Jakubov, námestník primátora - Vážený pán primátor, vážené pani poslankyne, páni poslanci, dovolím si doplniť bod programu o bod 13/2 Výzva obyvateľov mesta na opätovné prerokovanie petície proti realizácii projektu Nadstavba obchodného domu Mier a bod 13/3 Kúpa pozemkov v katastrálnom území Stredné mesto od Slovenskej republiky, Úradu práce sociálnych vecí a rodiny v Košiciach, do vlastníctva mesta Košice. Materiály boli zaslané elektronickou formou.

p. Raši, primátor mesta - Dobre. Čiže ďalšie 2 doplnenia, bodu 13/2 Petícia k Nadstavbe obchodný dom Mier až to schválime a 13/3 Kúpa pozemkov od Slovenskej republiky od Úradu práce sociálnych vecí do vlastníctva mesta Košice. To je kvôli doprave, kvôli IDS-ke? Dobre, čiže kvôli realizácii modernizácie Integrovaného dopravného systému. Pán poslanec Süli, nech sa páči.

p. Süli, poslanec MZ - Vážený pán primátor, ctené zastupiteľstvo, navrhujem zaradiť do programu rokovania, za bod 4/a  Aktuálne otázky v prieskume a ťažby uránu na území mesta Košice.

p. Raši, primátor mesta - Ďakujem pekne. Chcem vás poprosiť, pán poslanec, kľúčový je bod rozpočet a s tým súvisiace veci. Čiže vás poprosím, až vám to nebude vadiť, aby sme to zaradili po rozpočte až po VZN-kách, ktoré sú pre nás mimoriadne potrebné. Čiže chcem tomu venovať dostatočne dlhý čas. Čiže, keď to môžeme zaradiť za bod VZN. Dobré? Čiže áno ako bod 7/1 by sme zaradili bod, ktorý navrhol pán poslanec Süli ohľadom uránu. Pán poslanec Filipko.

p. Filipko, poslanec MZ - Dobrý deň prajem, vážený pán primátor, vážené kolegyne, kolegovia. Navrhujem do programu zaradiť, ak dovolíte, už do tých zaraďovacích trinástkových bodov, bod 13/4 Personálne zmeny v Komisii národnostných menšín. Materiál pošlem počas zastupiteľstva elektronicky poslancom.

p. Raši, primátor mesta - Ďakujem pekne. Čiže 13/4 Personálne zmeny v Komisii národnostných menšín. Ďakujem pekne, pán poslanec Gaj.

p. Gaj, poslanec MZ - Dobrý deň, vážený pán primátor, vážení kolegovia, ja by som chcel zaradiť majetkový bod ako bod 36/1, a to je Zverenie časti pozemku vo výlučnom vlastníctve mesta Košice, nachádzajúce sa v katastrálnom území Severné mesto do správy. By sa to jednalo o 60 metrov štvorcových, ktoré chceme použiť na minitrhovisko v rámci Podhradovej. Materiál je v e-maili a si myslím, že to prejdeme všetky vyjadrenia a stihneme to do bodu 36/1. Ďakujem.

p. Raši, primátor mesta - Ďakujem pekne. Čiže 36/1 by sme hlasovali o Zverení časti pozemku Mestskej časti Košice Sever. Poprosil by som ale odborné útvary, pani inžinierka Verešová, aby ste, pokiaľ prídeme k bodu 36/1, prešli kompletne, či je materiál po formálnej stránke je v poriadku? Keď otvoríme materiál, poviete o čo ide poslancom, či je všetko v poriadku, aby sme mohli v kľude hlasovať. Dobre? Čiže 36/1. Ďakujem pekne. Ak sa nikto ďalší nehlási alebo ak nemá pripomienky, resp. doplňujúce návrhy, budeme hlasovať, najprv o jednotlivých doplňujúcich návrhoch tak, ako boli predložené. Čiže najprv budeme hlasovať o zaradení bodu 13/1 Návrh na prerokovanie platu primátora. Prosím hlasujte.

Hlasovanie č. 1 o bode č. 13/1 -	za: 45, proti: 0, zdržal sa: 0

p. Raši, primátor mesta - Ďalej budeme hlasovať o bode zaradenom ako 13/2 Prerokovanie petície k Nadstavbe obchodný dom Mier. Prosím hlasujte.

Hlasovanie č. 2 o bode č. 13/2 -	za: 45, proti: 0, zdržal sa: 0

p. Raši, primátor mesta - Budeme hlasovať o doplňujúcom bode 13/3 Kúpa pozemkov Stredné mesto Slovenskej republiky od Úradu práce sociálnych vecí a rodiny do vlastníctva mesta Košice kvôli rekonštrukcií dopravy. Prosím hlasujme.

Hlasovanie č. 3 o bode č. 13/3 -	za: 45, proti: 0, zdržal sa: 0

p. Raši, primátor mesta - Teraz budeme hlasovať o poslaneckom návrhu pána poslanca Süliho, ktorý je navrhnutý ako 7/1 týkajúci sa Memoranda ohľadom ťažby uránu. Prosím hlasujte.

Hlasovanie č. 4 o bode č. 7/1 -	za: 44, proti: 0, zdržal sa: 1

p. Raši, primátor mesta - Ďalej budeme hlasovať o návrhu pána poslanca Filipka, návrh je zaradený ako 13/4. Sú to Personálne zmeny v Komisii národnostných menšín. Prosím hlasujte.

Hlasovanie č. 5 o bode č. 13/4 -	za: 46, proti: 0, zdržal sa: 0

p. Raši, primátor mesta - A teraz budeme hlasovať o návrhu zaradenia bodu ako 36/1, ktorý predložil pán starosta Gaj, a to Zverenie časti pozemku do správy Mestskej časti Košice - Sever. Prosím hlasujte.

Hlasovanie č. 6 o bode č. 36/1 -	za: 46, proti: 0, zdržal sa: 1

p. Raši, primátor mesta - A teraz budeme hlasovať o programe ako celku, aj s jeho úpravami, ktoré sme teraz schválili. Čiže hlasujeme o programe ako o celku. Prosím hlasujte.

Hlasovanie č. 7 o programe -		za: 47, proti: 0, zdržal sa: 0

p. Raši, primátor mesta - Oznamujem vám teda, že dnes sa budeme riadiť týmto schváleným programom rokovania. 
- - -

Overovatelia zápisnice: 	JUDr. Margita Adamčíková a Mgr. Bernard Berberich
- - -

Návrhová komisia
p. Raši, primátor mesta -  Teraz by som poprosil predsedov poslaneckých klubov, aby navrhli svojich zástupcov do návrhovej komisie. Poprosím pána predsedu klubu Géciho, nech sa páči.

p. Géci, poslanec MZ - Ďakujem pán primátor, kolegyne, kolegovia, dovoľte, aby som predložil v mene poslaneckého klubu SMER - Sociálna demokracia a MOST - HÍD návrh na členov návrhovej komisie, a to pani poslankyňu Adamčíkovú, pána poslanca Andrejčaká a pána poslanca Kandráča.

p. Raši, primátor mesta - Dobre. Chcem sa len spýtať, keď je overovateľka, môže byť v návrhovej komisii? Môže. Dobre, ďakujem pekne. Pán starosta Petrvalský, nech sa páči.

p. Petrvalský, poslanec MZ - Ďakujem pán primátor, poslanecký klub SDKÚ- DS navrhuje pána poslanca Jutku.

p. Raši, primátor mesta - Dobre, ďakujem pekne. Má niekto pripomienky alebo iný návrh? Takže budeme hlasovať o členoch návrhovej komisie an-block tak, ako boli navrhnutí. Čiže je to pani poslankyňa Adamčíková, pán poslanec Andrejčák, pán poslanec Kandráč a pán poslanec Jutka. Prosím hlasujte.

Hlasovanie č. 8 -	za: 45, proti: 0, zdržal sa: 1

p. Raši, primátor mesta - Konštatujem, že návrhová komisia bude pracovať v zložení: pani poslankyňa Adamčíková a páni poslanci Andrejčák, Kandráč a Jutka. Poprosím členov návrhovej komisie, aby zaujali svoje miesta vo vyhradenom dvanástom rade. Poprosím ostatných poslancov, aby svoje návrhy k jednotlivým bodom programu rokovania predkladali písomne tejto návrhovej komisii po ústnej informácii prítomných poslancov. Tak isto prosím, aby poslanci, ktorí zaradili body na prerokovanie dnešného zastupiteľstva ako doplňujúce návrhy, aby ich tak isto odovzdali písomne alebo aby ich poslali elektronicky ostatným poslancom, aby si ich mohli pozrieť. Dobre? To je dôležité.
- - -

Bod č. 1
Informácia primátora mesta o svojej činnosti od XXII. rokovania MZ

p. Raši, primátor mesta - Prejdeme k bodu číslo 1. Dovoľte mi, aby som vás stručne informoval o svojej činnosti. Ctené dámy, vážení páni poslanci Mestského zastupiteľstva v Košiciach. Koniec roka sa niesol v duchu tradične blížiacich sa Košických Vianoc a podujatie, ktoré mesto Košice pre obyvateľov a návštevníkov pripravilo. Niekoľkodňový bohatý program priniesol rekordnú vyzbieranú sumu Primátorského punču v objeme 19 533,62 eur, čím sa naozaj prekonali všetky zbierky, ktoré v histórii mesta boli na primátorskom punči robené. Tieto peniaze sme, pre pripomenutie, rozdelili štyrom organizáciám. Občianskemu združeniu Pomocná ruka, neziskovej organizácii Lux, neziskovej organizácie Facilitas a občianskemu združeniu Usmej sa na mňa. Zúčastnili sme sa aj benefičného podujatia s názvom Anjelská kapustnica. Výťažok 1 500 eur bude odovzdaný na benefičnom podujatí organizovanom v občianskom združení Úsmev ako dar, ktoré je príjemcom tohtoročnej Anjelskej kapustnice. S niektorými z vás, tak ako po minulého roku, som podával aj vianočnú kapustnicu v Oáze - nádej pre nový život, či v charitatívnom dome arcidiecéznej charity na Bosákovej ulici, ktoré sme aj finančne podporili. S mnohými sme sa stretli počas nového roka na tradičnom otvorení nového roka. Mali sme pracovné stretnutia s vami, so starostami mestských častí, s novinármi, či s rektormi univerzít. Prijal som generálnych a honorárnych konzulov krajín, ktoré majú svoje konzuláty v Košiciach alebo v okolitých mestách. Zúčastnil som sa aj sympóziá Európska únia a svet, ktoré poctili svojou prítomnosťou mnohí bývalí ale aj súčasní prezidenti krajín z Európskej únie. V reprezentatívnych priestoroch Historickej radnice som odmenil policajtov Mestskej polície, ktorí 20 a viac rokov slúžia pre mesto Košice. Mali sme stretnutie s najvyššími predstaviteľmi spoločnosti U. S. Steel Košice, s odchádzajúcim prezidentom pánom Surmom, s prichádzajúcim prezidentom U. S. Steel Corporation pánom Longim, ako aj s prezidentmi košickej pobočky. V rámci zvyšovania kvality mestskou hromadnou dopravou sme uviedli do prevádzky nové nízko podlažné autobusy, ktoré každý mesiac nahrádzajú staré prostriedky mestskej hromadnej dopravy. Prebehlo tak isto množstvo spoločenských kultúrnych či športových podujatí, ktoré boli organizované pod záštitou mesta. Spomeniem napríklad Trojkráľový beh v historickom centre mesta, 30. výročie Detského folklórneho súboru Čarnička,  prezentáciu zdravého stravovania v školských zariadeniach a množstvo iných, aj charitatívnych podujatí. Odovzdávali sme šeky pre Spojenú školu na Opatovskej ulici pre občianske združenie ARTEST, ale aj pre talentovanú sociálne znevýhodnenú mládež z našich košických základných umeleckých škôl. Zúčastnil som sa 750. výročia prvej písomnej zbierky o obci Ťahanovce, či ocenili sme víťaza vedomostnej súťaže, ktoré pripravilo naše mesto spolu s poľským Krakovom a 17. januára, sme si spoločne pripomenuli 60. výročie oslobodenia Košíc. Takže ďakujem pekne. Otváram rozpravu k tomuto bodu. 
Ak sa nikto nehlási, uzatváram rozpravu. Poprosím návrhová komisiu o prednesenie návrhu uznesenia.

p. Andrejčák, poslanec MZ a člen návrhovej komisie - Návrh na uznesenie. „Mestské zastupiteľstvo v Košiciach podľa príslušných ustanovení Štatútu mesta Košice berie na vedomie informáciu primátora mesta o svojej činnosti od XXII. rokovania mestského zastupiteľstva.“

Hlasovanie č. 9 -	za: 43, proti: 0, zdržal sa: 1

p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 2
Správa o činnosti Útvaru hlavného kontrolóra

p. Raši, primátor mesta - Prejdeme k bodu číslo 2. Poprosím pani inžinierku Jakubíkovú, hlavnú kontrolórku, aby uviedla Správu o činnosti útvaru hlavného kontrolóra. Nech sa páči, máte slovo.

p. Jakubíková, hlavná kontrolórka mesta - Ďakujem. Vážené mestské zastupiteľstvo, vážený pán primátor, dovoľte nám v krátkosti vás informovať, že za predchádzajúce obdobie sme vykonali kontrolnú činnosť v akciovej spoločnosti MFK a v Základnej škole Juhoslovanská 2, Košice. Pri kontrole transferu finančných prostriedkov pre MFK bolo zistené, že celkové náklady na činnosť mládežníckeho športu za rok 2012 presiahli dotácie o 77 000 a konštatujeme, že dotácia mesta vo výške 300 000 bola čerpaná na prevádzku mládežníckeho športu, pričom bolo zistené, že v jednom prípade išlo o nehospodárne a neefektívne vynaloženie finančných prostriedkov za prenájom nebytových priestorov, ktoré slúžili len na dní konania porád a k neprerozdeleniu osobných nákladov na zabezpečenie mládežníckeho športu od osobných nákladov na A mužstvo. Úlohy, ktoré vyplynuli z kontroly v roku 2010 boli zo strany subjektu splnené. Pri kontrole Základnej školy Juhoslovanská 2 boli zistené, že kontrolovaný subjekt nedodržal vnútornú smernicu o obehu účtovných dokladov. Predbežnú kontrolu podľa zákona o finančnej kontrole a vnútornom audite zaúčtoval dodávateľské faktúry, ktoré nemali náležitosti v zmysle § 10 zákona o účtovníctve, vnútroorganizačnú smernicu pre zadávanie zákaziek na dodanie tovaru na uskutočnenie stavebných prác a na poskytnutie služieb. Bližšie informácie o kontrolných zisteniach sú uvedené v Správe o výsledkoch kontrol a prílohu tvoria prijaté opatrenia na nápravu nedostatkov. Kontrolovaným subjektom ďakujeme za súčinnosť pri kontrolnej činnosti. V súčasnosti vykonávame kontrolu v Mestských lesoch, a.s. a v závere je finančná kontrola za rok 2013 v Základnej škole Staničná 13. Výsledky kontrol budú predložené na ďalšie rokovanie mestského zastupiteľstva. Zároveň žiadame mestské zastupiteľstvo o schválenie zmeny Plánu kontrolnej činnosti na prvý polrok 2014, a to z dôvodu schváleného uznesenia mestského zastupiteľstva číslo 789 zo dňa 16.12.2013, kontrolu objednávok faktúr a hmotného majetku, ktoré zostali z projektov podaných neziskovou organizáciou EHMK, a uznesenie mestského zastupiteľstva číslo 653 zo dňa 17. júna 2013 Kontrola použitia finančných prostriedkov so zameraním na dodržanie účelu použitia prostriedkov ako aj hospodárnosť efektívnosť a účinnosť. Z uvedeného vyplýva zmena Plánu kontrolnej činnosti ÚHK na prvý polrok 2014, a to tak, že z plánu kontrolnej činnosti sa presunie kontrola v Dopravnom podniku mesta Košice na druhý polrok 2014 a namiesto nej sa zaradí kontrola EHMK 2013 n.o., čím dôjde k naplneniu oboch vyššie uvedených a prijatých uznesení mestského zastupiteľstva. Ďakujem vám za pozornosť.

p. Raši, primátor mesta - Ďakujem pekne. Otváram rozpravu k správe pani hlavnej kontrolórky. Nech sa páči, pán poslanec Gál, nech sa páči.

p. Gál, poslanec MZ - Ďakujem za slovo. Pani kontrolórka, len sa chcem spýtať k vášmu záveru správy. Teda, dokedy by ste vedeli predložiť tú správu ohľadom kontroly v dopravnom podniku? Na ktoré zastupiteľstvo? V druhom polroku tohto roku? A na koniec tejto správy, ako ste odkomunikovali s vedením mesta, že prečo neboli prijatí ďalší dvaja, teda chýbajúci zamestnanci, keďže evidentné je, že ich potrebujete k svojej činnosti. Ďakujem.

p. Raši, primátor mesta - Nech sa páči, pani hlavná kontrolórka.

p. Jakubíková, hlavná kontrolórka mesta - Dopravný podnik nastúpime hneď, ak skončíme EHMK. Čiže cez leto. A vtedy počítam, že v septembri by to malo byť ukončené, a byť podaná správa. Záleží od rozsahu. Lebo budeme kontrolovať 2 roky. Čiže je to veľký objem. Takže hneď, ako skončíme po EHMK, nastupujeme hneď, okamžite na kontrolu v dopravnom podniku. A čo sa týka personálnej otázky, je to v stave riešenia.

p. Raši, primátor mesta - Ešte niekto? Nech sa páči do rozpravy k správe. Ak nie, uzatváram rozpravu. Čiže len zopakujem stručne. V uznesení tá žiadosť je, aby sa kontrola v dopravnom podniku presunula z prvého polroka na druhý polrok, nakoľko sme pani kontrolórke zaradili na prvý polrok kontrolu „neziskovky“ EHMK. Tak? Áno. Dobre, čiže pozrite si návrh uznesenia. Jedno je, že sa berie na vedomie, a druhé je, že schvaľuje zmeny v Pláne kontrolnej činnosti. Dobre? Ak môžeme, prosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie - Návrh na uznesenie. „Mestské zastupiteľstvo v Košiciach, po A) berie na vedomie: po 1) Správu o činnosti hlavného kontrolóra mesta Košice od XXII. rokovania Mestského zastupiteľstva v Košiciach. Po 2) Správu o kontrolnej činnosti hlavného kontrolóra mesta Košice za rok 2013. Po 3) Správu o výsledkoch kontrol vykonaných v subjektoch: Mestský futbalový klub Košice a Základná škola Juhoslovanská 2, Košice. Po 4) Stanovisko hlavného kontrolóra mesta Košice k návrhu programového rozpočtu mesta. A po B)  schvaľuje zmenu v Pláne kontrolnej činnosti Útvaru hlavného kontrolóra mesta Košice na prvý polrok 2014 a to: presun kontroly hospodárenia nakladanie s majetkom a vybraných položiek výnosov a nákladov v Dopravnom podniku mesta Košice za obdobie rokov 2012 - 2013 na druhý polrok 2014 a zlúčenie v pláne kontrolnej činnosti na prvý polrok 2014, uznesenie mestského zastupiteľstva číslo 783 zo dňa 16. decembra 2013 a uznesenie mestského zastupiteľstva číslo 653 zo dňa 11. júna 2013 týkajúce sa neziskovej organizácie Košice - EHMK 2013.“ 

Hlasovanie č. 10 -	za: 45, proti: 0, zdržal sa: 0

p. Raši, primátor mesta - Konštatujem, že uznesenie sme schválili.
Ešte vás poprosím, na začiatku som zabudol povedať, vonku pri prezentácií je pani doktorka Vajová, ktorá zastupuje detský fond UNICEF-u. Ak budete mať chvíľu čas, v prestávke, prišla vysvetliť o čo ide v detskom fonde UNICEF-u a zároveň je organizátorkou verejnej zbierky na podporu detského fondu UNICEF-u. Takže vás poprosím, pokiaľ budete môcť, pani doktorka Vajová je pri prezentácii, sa s ňou porozprávať. A ak budete môcť, aspoň trochu prispieť. Ďakujem pekne.
- - -

Bod č. 3
Správa povereného zastupovaním náčelníka Mestskej polície Košice o činnosti MsP Košice od 01.07.2013 do 31.12.2013

p. Raši, primátor mesta - Prejdeme k bodu číslo 3. Je to Správa povereného zastupovaním náčelníka Mestskej polície Košice o činnosti Mestskej polície Košice od 1.7. do 31.12. 2013. Pán Palčik, prosím, uveďte materiál.

p. Palčik, poverený zastupovaním náčelníka MP - Vážené poslankyne, vážení poslanci, vážené vedenie mesta. V rámci bodu 3 vám predkladám správu o činnosti MsP za druhý polrok 2013. Pretože samotná správa je rozsiahla, uvediem iba niektoré dôležité informácie, ktoré sa v tejto správe nenachádzajú. Na úseku realizácie poriadkových opatrení za účelom ochrany verejného poriadku, majetku obyvateľov a návštevníkov mesta, prevencie kriminality a inej protispoločenskej činnosti bolo najnáročnejším podujatím projekt Európske hlavné mesto Košice 2013, ktorý pozostával zo stoviek veľkých podujatí a rôznych doprovodných akcií, situovaných prevažne v prírodných a mestských scenériách. Predmetné opatrenia boli realizované v spolupráci s policajným zborom, pričom počas ich konania neboli zaznamenané žiadne mimoriadne udalosti. Ďalším mimoriadnym podujatím bol Národný pochod za život, na ktorom sa zúčastnilo cca 80 tis. účastníkov, cca 500 autobusov. Aj napriek extrémne krátkemu času na prípravu bezpečnostných opatrení, prebehlo dané podujatie bez nejakých incidentov a komplikácií. V oblasti personálnej práce, vzdelávania a výcviku by sa v priebehu prvého polroka 2014 mal personálny stav príslušníkov mestskej polície navýšiť o ďalších policajtov určených do priameho výkonu služby, čo znamená, že ide o policajtov, ktorí vykonávajú policajnú službu priamo v uliciach, čiže pochôdzkovú činnosť. Pričom títo budú proporcionálne rozdelení na jednotlivé stanice mestských polícií. Uvedené navýšenie policajtov bude hradené z veľkej časti z dotácie poskytnutej vládou Slovenskej republiky a tiež z rozpočtu mesta. Od nástupu nového vedenia v decembri 2010, kedy bol vtedajší stav policajtov 162, v roku 2014 sa navýši celkový stav na 241 policajtov, čiže navýšenie zhruba 80 policajtov. V oblasti kamerového systému, ktorý prevádzkuje mestská polícia došlo v druhom polroku v roku 2013 k navýšeniu o 6 nových bezpečnostných kamier, t.j. 2x Drevný trh, 1x Krytá plaváreň, 1x Aupark, 1x Steel Arena a obchodné centrum Galéria. Ku dnešnému dňu prevádzkuje Mestská polícia Košice na území Košíc celkovo 54 kamier. Taktiež došlo k modernizácii kamerového systému zakúpením a inštalovaním nového moderného nahrávacieho zariadenia riadiaceho pultu operátorov kamerového systému a pribudlo 8 nových monitorov. Uviedol by som počet kamier podľa mestských častí, čiže Dargovských hrdinov tam je 1 kamera, Juh má 3 kamery, Košická Nová Ves 5, Jazero 15, Staré mesto 18, Šaca 5, Západ 7. Spolu je to 54 kamier. Ďakujem.

p. Raši, primátor mesta - Ďakujem pekne, otváram rozpravu k bodu číslo 3. Nech sa páči, pán poslanec Gál, po ňom pán poslanec Gaj, po ňom pán poslanec Halenár. Nech sa páči.

p. Gál, poslanec MZ - Ďakujem za slovo. Ja by som sa chcel spýtať pána náčelníka. Na ostatnom zastupiteľstve, keď teda mal správu, asi v septembri, padla tu dosť taká ostrá kritika zo strany pani starostky Jazera, pani Jenčovej, ohľadom komunikácie s mestskými policajtmi na Jazere, a nejakou neznalosťou noriem. V správe som nikde nenašiel, ako sa mestská polícia vlastne vysporiadala s takouto neznalosťou noriem vlastných príslušníkov, vlastnom rade, akými školeniami alebo koľko investovala do vzdelávania? Alebo či vôbec vzdelávala, či vôbec školila? A na druhej strane, neviem si vysvetliť, prečo na jednej strane pani starostka kritizuje mestskú políciu, keď sa pozrieme na zápisnicu z decembrového zastupiteľstva miestnej časti Košice - Nad jazerom, tak tam je fantastická spolupráca! Je všetko perfektné, vynikajúce. Pani starostka si to chváli spoluprácu so štátnou políciou aj s mestskou políciou. Ale zároveň na mestskom zastupiteľstve pani starosta kritizuje spoluprácu s mestskou políciou. Takže by ma zaujímalo, ako ste riešili tento problém? Ďakujem a potom by som sa spýtal ešte na ďalšiu vec. Ďakujem.

p. Raši, primátor mesta - Pán poslanec, ja vám nechám slovo, kľudne sa pýtajte ďalej, aby sme sa 4x netočili. Čiže, pán náčelník, vy si píšte otázky a poprosím vás, teda, pokiaľ sa dá, aby ste si svoje potencionálne predvolebné boje v miestnych častiach riešili na úrovni miestnych častí, pretože toto je mestské zastupiteľstvo. A to, že si píšete správu na miestnej časti, a sa chválite alebo karháte, tak to riešte na tej úrovni. Čiže, nech sa páči, máte slovo a pán náčelník, píšte si všetky otázky.

p. Gál, poslanec MZ - Ďakujem za slovo, aj za poučenie. Nie som poslancom miestneho zastupiteľstva v MČ Nad jazerom. Ale ďakujem vám za poučenie. Aj tak, pán poverený náčelník, chcem sa spýtať, ohľadom tabuľky číslo 1, na strane 8, neviem, či jej dobre rozumiem, na výšku priestupkov, ktoré ste vyberali za porušenie pravidiel proti bezpečnosti a plynulosti cestnej premávky. Čo v sebe obsahuje táto suma? A aké sú to typy priestupkov? Či sú to len nejaké papuče, alebo čo je v tom ? Lebo keď tu vidím rôzne iné porušenia proti majetku, proti verejnému poriadku, tak tie sumy sú absolútne zanedbateľné. Tak sa chcem spýtať, opäť, či ste skôr zameraní na riešenie dopravných priestupkov ako mestská polícia alebo na verejný poriadok a na riešenie problémov? Či už s opitou mládežou alebo s bezdomovcami alebo s inými neprispôsobivými obyvateľmi. Ďakujem.

p. Raši, primátor mesta - Ďakujem pekne. Prosím pán náčelník, aby ste odpovedali na túto sugestívnu otázku, ako si to vyžaduje pán poslanec. Pán starosta Gaj, po ňom pán poslanec Halenár. Pardon, pani starostka Jenčová s faktickou.

p. Jenčová, poslankyňa MZ – Faktická pripomienka. Ďakujem za slovo, pán primátor. Ja budem reagovať na pána poslanca Gála, že podľa jednotlivého prípadu, ktorý sa stal,  ale treba na to upozorniť, nemožno posudzovať prácu všetkých mestských policajtov. Takže, aby ten môj príspevok v minulom zastupiteľstve bral takto, že som na konkrétne jednotlivé prípady poukázala. A nie všeobecne na prácu mestskej polície. Ďakujem.

p. Raši, primátor mesta - Pán poslanec Gaj, po ňom pán poslanec Halenár. Pán náčelník až potom na záver.

p. Gaj, poslanec MZ - Ďakujem pekne. Ja by som sa chcel poďakovať v rámci Mestskej časti Sever. Mestská polícia sa celkom slušne rozbehla. Budem veľmi rád, ak sa zameria mestská polícia na letné obdobie, čo sa týka oddychovej zóny Anička. Sú tam špecifické problémy. Týka sa to Starého mesta, psičkári, cyklisti, atď. A druhá otázka. V akej blízkej dobe môžeme čakať rozšírenie kamier v rámci Mestskej časti Sever? Ďakujem.

p. Raši, primátor mesta - Ďakujem pekne pán poslanec. Pán poslanec Halenár, po ňom pán poslanec Petrvalský, nech sa páči.

p. Halenár, poslanec MZ - Ja aby som sa chcel zamerať na 3 témy v správe. Čo sa týka čistoty, zaujala ma tam formulácia, že Mestská polícia Košice venuje primeranú pozornosť čistote verejných priestranstiev. Ak sa prejdem po tej časti mesta, po ktorej teraz najviac chodím, vidím neobyčajne veľké množstvo psích výkalov a štrk rozsypaný po verejných priestranstvách. Tretiemu bodu, hluku, by som sa chcel venovať v druhej časti môjho príspevku. Rád by som sa opýtal mestskej polície, ako vlastne vidí napĺňanie jedného zo zmyslu fungovanie mestskej polície, a to dohľad alebo dodržiavanie mestských zákonov, mestský zákon o čistote číslo 72, myslím, hovorí o tom, že je zakázané znečisťovať verejne priestranstvá akýmkoľvek spôsobom. Zdá sa, že dlhé roky čelíme problému psích výkalov bez akýchkoľvek zreteľných výsledkov. Je treba, aby sme si povedali, či máme dostatok legálnych a asi aj ľudských zdrojov k tomu, aby sme sa vedeli vyrovnať s týmto a vedeli dať nejaký konkrétny výsledok. To je moja prvá otázka. Druhá je. Kde, ako vlastne posudzuje Mestská polícia Košice vplyv štrku alebo kamienkov na verejných priestranstvách hlavne v zimnom období, čo sa týka znečisťovania? Kedy už tie kamienky sú pre mestskú políciu znečistením? Zatiaľ toľko k tej tretej otázke hluku budem potrebovať ďalšie 3 minúty. Ďakujem.

p. Raši, primátor mesta - Poprosím, pán náčelník, aby ste si teda zapísali všetky otázky. Pán poslanec Petrvalský, nech sa páči.

p. Petrvalský, poslanec MZ - Ďakujem, pán primátor, za slovo. Ja by som tu chcel upozorniť na jednu vec. Bol aj za vami nejaký pán inžinier, že vraj vy ste ho poslali na mestskú časť, ktorý mi tvrdil, že on má jediný licenciu na prevádzkovanie kamier v celom kraji? Bezpečnostných. Tak či viete o tejto otázke niečo? Alebo či máte nejaké vedomosti o tom? Preto, lebo on pýtal nemalú sumu za to, že budeme prevádzkovať nejaké bezpečnostné kamery, a že oni jediní majú proste na toto licenciu. Tak chcem sa spýtať, že či neviete o tom niečo? Ďakujem pekne.

p. Raši, primátor mesta - Určite nie. A hlavne keď chodia takýto polopodvodníci, tak rovno mi volajte. Dobre? Nech sa páči, pán poslanec Berberich, po ňom pán poslanec Halenár.

p. Berberich, poslanec MZ - Ďakujem veľmi pekne za slovo. Ja mám len jednu prosbu na pána náčelníka. U nás na komisii, pred zastupiteľstvom, bola vznesená taká prosba, je aj v zápisnici, tak chcem poprosiť pána povereného náčelníka, aby ak v rámci možností, ak sa dá, teda, pripomienka bola v tom zmysle, že v čase bohoslužieb okolo chrámov sa pohybujú žobrajúci. Tak aby sa dalo na to pozrieť. Tak len toľko. Ďakujem pekne.
 
p. Raši, primátor mesta - Ďakujem pekne, pán poslanec Halenár, po ňom pán poslanec Dečo. Pán poslanec Halenár, máte slovo, nech sa páči.

p. Halenár, poslanec MZ – Ďakujem. Ešte som zabudol povedať, že som každému poslancovi poslal časť fotografií zo série, ktoré som urobil v priebehu asi dvadsiatich metrov, na takzvanej promenáde na KVP. Takže, ak sa chcete presvedčiť o stave, tak si otvoríte vašu e-mailovú schránku. Hluk. Asi mi dá každý za pravdu, že čo sa týka životného prostredia, hluk v tomto meste hrá významnú a negatívnu rolu. Problém hluku je o to výraznejší, že dnes už dosť ťažko vieme rozlíšiť, kto kedy pracuje, kto kedy ma oddychovať. Ale ak sa sústredíme iba na nočné hodiny, tzn. tie od dvadsaťdva povedzme do šiestej, na KVP máme veľmi bolestivú dvojročnú skúsenosť s tým, že diskotéka Iskra produkuje približne okolo druhej, pol tretej hodine v noci množstvo hluku, ktoré spôsobujú ľudia vychádzajúci odtiaľ. Trvá to približne každý týždeň 2 dni to. V sobotu a v nedeľu nadránom je približne 1500 až 2000 ľudí budených, často vulgárnymi výkrikmi, často bitkami. Mestská polícia keď tam príde, môžem ich neskôr aj uviesť tie príklady, je to naozaj bolestivé zistenie, aká neschopná je mestská polícia pri riešení aj dôsledkov, nieto aby bola schopná zabrániť vzniku hluku, lebo keď už ľudia sú raz hore, tak myslím, že už ich veľmi nepoteší, keď tam príde mestský policajt a urobí hocičo. Moja otázka na mestskú políciu je, ako je možné, že mestskí policajti okrem dohovárania, nemajú nič?! Tzn. som svedkom, v noci, kedy mestská polícia príde ku konkrétnym ľuďom, ktorí 15 minút produkujú neuveriteľný hluk a mestská polícia príde pozhovára sa s nimi a po piatich minútach jedni odchádzajú autom, jedným smerom a druhí druhým smerom, bez akýchkoľvek dôsledkov. Ak je teda možné nejakým spôsobom to vysvetliť, ako vlastne hluk a životné prostredie a predchádzanie, ako to tu funguje?

p. Raši, primátor mesta - Ďakujem veľmi pekne, pán poslanec. S faktickou pripomienkou na pána poslanca Halenára, pán poslanec Ihnát. Nech sa páči.

p. Ihnát, poslanec MZ – Faktická pripomienka. Áno, ďakujem za slovo, pán primátor. Keď sa pamätáte, kolegyne, kolegovia, pred určitým časom som presne na túto tému komunikoval túto v tomto pléne. Smerom na pána Halenára. Pán Halenár presne rozoberal situáciu okolo Iskry. Moja otázka vtedy znela, s poslaneckým preukazom mal možnosť ísť aj za majiteľom tejto Iskry. A čo robil v tejto veci? Tu len brýzga na mestskú políciu! Ja ju nechcem obhajovať. Oni nech si podľa štatútu tohto mesta vykonávajú svoju činnosť, ale čo urobil on, ako poslanec s majiteľom tejto Iskry? Či s ním komunikoval, či s ním jednal? Lebo mne to pripadá tak, vlastne, že to brýzganie na mestskú políciu je taký, určitý predvolebný ťah. To je taký predvolebný ťah, vlastne, ako klišé. Už sa tu tie voľby blížia. Ale ja by som sa spýtal pána Halenára, či bol od toho času za majiteľom tejto Iskry? A či jednal s ním, vlastne? Aby aj tento majiteľ urobil poriadok tam vo svojom zariadení. Ďakujem, všetko.

p. Raši, primátor mesta - Ďakujem pekne, pán poslanec. Ja mám tiež mnoho otázok, ale nechcem vyprovokovať diskusiu. Takže pani poslankyňa, chcete reagovať na pána poslanca Halenára? Nemôžete reagovať na faktickú. Tak sa prihláste do rozpravy. Pán poslanec Dečo, po ňom pán poslanec Ihnát.

p. Dečo, poslanec MZ - Ďakujem. Ja budem mať predsa len otázku. Nie na poslanca, ale na pána náčelníka. Nechcem, aby bola mestská polícia vnímaná len z pohľadu nedostatkov. Pretože som si vedomý toho, že tých policajtov je viacej na niektorých miestach, reálne ich je viacej vidieť a v niektorých činnostiach sú aj výsledky. Dokonca sa to odzrkadlilo v niektorých príjmoch v mestskej kase. Môže byť na to rôzny názor, ale isté pozitívne „meratele“ sú tu tiež. Napriek tomu však je našou povinnosťou aj na tie negatívne alebo problematické faktory poukazovať. A jeden z nich sa mi zdá zvlášť závažný. Takmer 3 mesiace sa veľmi intenzívne pohybujem po Mlynskej ulici, tam, ako je evanjelický kostol alebo evanjelická diakonia myslím, že otvorila nejakú službu pre bezdomovcov. Zdá sa mi, že už dávnejšie, tak sa tam zdržiavajú nielenže v podstatne väčšom množstve, čo je logické tam, kde im to sype, no tak prídu. Viem, 13 rokov som v Košiciach riadil charitu, poznám to. Ale títo ľudia majú vo svojom strede deti, ktoré majú 3, 4, 5 rokov. Tieto deti nielen v denných, ale aj v nočných hodinách sú tam zneužívané. A na moje počudovanie omnoho viac tam vidím štátnu ako mestskú políciu. Poviem to takto. Mestskú políciu som tam videl asi raz alebo 2-krát. Ale aj to len v priebehu dňa, pri riešení nejakej dopravnej záležitosti. Bol by som rád, ak by sme také, toto zneužívanie detí predsa len v našom meste dokázali aspoň čiastočne sa o to zaujímať, ak už nie vyriešiť. Je to podľa mňa dosť závažný prvok na to, aby som 3 mesiace okolo toho chodil a komunikoval neustále len so štátnou políciou. Poprosil by som, pán náčelník, som ochotný aj osobne v tom byť súčinný. Táto vec, verím tomu, že nejakú nápravu zjednáva. Ďakujem.
 
p. Raši, primátor mesta - Ďakujem pekne pán poslanec. Pán poslanec Ihnát, po ňom pán poslanec Halenár.

p. Ihnát, poslanec MZ - Áno, ďakujem za slovo pán primátor. Tiež chcem poprosiť a požiadať pána náčelníka mestskej polície, pána Palčika, aby preveril situáciu zamontovanie kamier na Svätoplukovej ulici a Pri pošte 2, tzn. tam, kde nám stoja tie ľahké devy. To ma zaujíma vlastne, lebo tento problém treba doriešiť, konečne. Ďakujem pekne.

p. Raši, primátor mesta - Ďakujem pekne pán poslanec. Pán poslanec Halenár a po ňom pani poslankyňa Gamcová.

p. Halenár, poslanec MZ - Bol som vyzvaný kolegom poslancom, poslancom Ihnátom, že čo som vlastne urobil preto? Ja osobne uvedomujem si, že v očiach pána poslanca Ihnáta bude schopným poslancom iba nejaký akčný hrdina, ktorý skrátka nastúpi do akcie a ukáže akým spôsobom dokáže situáciu zvládnuť. Ja si naopak myslím, že my tu sedíme preto, aby sme sa snažili vytvoriť atmosféru alebo podmienky také, aby to, čo si my myslíme, že by malo fungovať v tomto meste, aby fungovalo pre každého. To znamená, aby to nemusel robiť každý jeden občan zvlášť, za seba, ale aby tu boli vytvorené akési pravidlá hry, ktoré fungujú. Takže, bol som účastníkom zasadania Komisie životného prostredia na KVP, kde sme aj s ďalšími poslancami predniesli tento problém. Bolo to ešte v šiestom mesiaci v roku 2013, kde bolo komisiou prisľúbené rokovanie s majiteľom tejto diskotéky. Nazvime to takto a na ďalšiu komisiu, kde to rokovanie, už akože bolo fyzicky, som nebol pripustený, pretože Komisia životného prostredia, podobne ako komisie tu na tomto mestskom zastupiteľstve, sú neverejné. Tzn., že poslanca Košického samosprávneho kraja a poslanca mesta nepustia na neverejné zasadanie Komisie životného prostredia! Takto funguje demokracia v tomto meste! Výsledky sa, prosím, pán poslanec Ihnát, určite viete dozvedieť na Mestskej časti KVP. Ja osobne vám môžem povedať, že výsledky sú nula! Z mojej osobnej skúsenosti. A budem čakať na to, čo mi odpovie pán zastupujúci náčelník mestskej polície, že čo má vlastne Mestská polícia Košice v ruke, okrem dohovárania ľuďom a tíšenia. Jednoducho, ak mestský policajt sa zhovára s opitými mládencami spôsobom „šššššššššššš, len tichšie, len tichšie", je to mimoriadne frustrujúce, že my platíme tak veľa peňazí ľuďom, ktorí sú neschopní vytiahnuť na ľudí takéhoto rangu príslušné pravidlá hry a uplatniť ich.

p. Raši, primátor mesta - Ďakujem pekne, pán poslanec Petrvalský s faktickou poznámkou na pána poslanca Halenára.

p. Petrvalský, poslanec MZ - Faktická pripomienka. Ja len toľko chcem povedať, že nie tak funguje demokracia. Demokracia funguje tak, že vy sa prihlásite na komisiu a komisia hlasovaním rozhodne, či váš príspevok je vhodný pre komisiu alebo nie. To nie je hrozné! To je demokracia. Teraz sme o demokracii rozprávali, takto funguje demokracia. Nie tak, že vás nepustia. O tom sa hlasuje! Prestaňte vykrikovať.

p. Raši, primátor mesta - Pán poslanec Halenár, teraz ste rozprávali, že hluk ruší ľudí. Tak zas nerušte vy!

p. Petrvalský, poslanec MZ - Teraz ja odpovedám na vašu otázku! Nie je to pravda. Pravda je to, že vy sa prihlásite a komisia hlasovaním rozhodne, či vás tam pustia alebo nie. To je v štatúte komisie. Neviem, prečo sa nad tým rozčuľujete? Ďakujem.

p. Raši, primátor mesta - Ďakujem pekne pán poslanec. Pán poslanec Halenár, láskavo vás poprosím, keď vám vadí hluk na sídlisku večer, tak prosím vás, nerobte hluk v tejto miestnosti, keď nie ste prihlásený. Nám to tiež vadí! Prihláste sa, dostanete slovo. Pani poslankyňa Gamcová, nech sa páči.

p. Gamcová, poslankyňa MZ - Ďakujem pekne, vážený pán primátor. Ja mám len možno zopár postrehov. Tentokrát sa musím zastať naozaj pána Halenára. A musím povedať, že naozaj, dlhé roky sa venuje tejto problematike na KVP. Ale chcela som povedať, že mne to vadí tiež. Lebo tam bývam, veľmi blízko pri Bauerovej. A chcem poprosiť pána náčelníka, keď je možné, tak aby sa venovali tejto problematike. A možno častejšie alebo zaujali nejaké vážne stanovisko. A čo sa týka čistoty, len taký postreh. Nedávno som v médiách zachytila informáciu, že Taliansko zverejnilo nejakú novú štúdiu na analýzu DNA pre exkrementy. Písali o tom ako o nejakej úplnej novinke. Je to veľká škoda, lebo v Košiciach sme s touto myšlienkou prišli ešte v roku 2005. Len je to finančne veľmi náročné. Pokiaľ by bolo potrebné, tak môžem nejaké idey zo svojho volebného programu spred piatich rokov poskytnúť mestskej polícii.

p. Raši, primátor mesta - Ďakujem pekne. Mne keby ste to poskytli, možno to zaradím. Pán poslanec Halenár s faktickou poznámkou na pani poslankyňu Gámcovú, nech sa páči.

p. Halenár, poslanec MZ - Faktická pripomienka. Ja si myslím, pani poslankyňa, že určite jednoduchším a efektívnejším spôsobom ako čeliť alebo, ako predchádzať množstvu psích výkalov v tomto meste je prijať medzi zásady čistoty v tomto meste, aby každý, kto sprevádza domáce zviera na verejnosti, aby musel sa preukázať mestskej polícii spôsobom, akým zoberie psie výkaly zo zeme. Pretože tí psy chodia vonku preto, aby nerobili svoju potrebu v bytoch. Tzn. bude mať niekto sáčok, sprej, lopatku, metličku. Hocičo dá sa to považovať za prejav dobrej vôle, že ten človek to naozaj chce zobrať.

p. Raši, primátor mesta - Ďakujem pekne. Poprosím pána náčelníka, aby odpovedal na otázky, ktoré boli položené rad radom. Dobre? Tak, ako boli kladené. Nech sa páči.

p. Palčik, poverený zastupovaním náčelníka MP - Ďakujem. Pán Gál sa pýtal na komunikáciu policajtov na Jazere. Tam, myslím, že boli 2 prípady, vtedy. Obidva sme prešetrili. Boli aj disciplinárne riešení policajti. Môžem potom o tom poskytnúť informácie. Čo sa týka preškolenia, nestojí nás to nič. Školíme pravidelne policajtov, máme školiace stredisko, kde z týchto nedostatkov alebo z takýchto zistení my robíme pravidelne školenia. Máme o tom prezenčné listiny. Takže v tom nevidím žiadny problém. Bolo to jedno zlyhanie. Ale myslím, že odvtedy tá spolupráca na Jazere je optimálna. 
Pán Gaj.  Oddychové zóny, Anička v lete. Samozrejme, že tam na Aničku chodia aj teraz tí psičkári, ako sa tu predtým spomínalo. Počítame ešte Sever posilniť, lebo ešte nie sú naplnené úplne stavy. Urobíme tam cyklohliadky. Čiže na tej Aničke to bude, by som povedal, taká výrazná pomoc Mestskej časti Sever, keď tam budú aj cyklohliadky, ktoré tak operatívnejšie a rýchlejšie budú môcť túto problematiku verejného poriadku a znečistenia riešiť. Čo sa týka kamier dali sme do projektu, bol vyhlásený projekt vlády Ministerstva vnútra takto v oblasti prevencie. A Sever je tam poňatý, čo sa týka na kamerový systém. Počítali sme sídlisko Mier, potom sme počítali s ďalšími, a to  Festivalové námestie a ešte aj pred štadiónom Lokomotívy, zatiaľ. Čo sa týka pána Halenára ...

p. Raši, primátor mesta - Pan náčelník, hlavne sa nenechajte vyviesť z rovnováhy.

p. Palčik, poverený zastupovaním náčelníka MP - Čo sa týka čistoty. Samozrejme, čo sa týka psích exkrementov, trápi to celé mesto. To nie je len problematika KVP. To je aj na Jazere aj v Starom meste, na Aničke. Policajti chodia pravidelne kontrolovať. Ale viete, my väčšinou nájdeme tam už len ten výsledok. Málokedy sa niekoho podarí prichytiť pri tom, ako sa to stáva, ako sa to deje. Máme v štatistike, môžem to potom dodať, že sme riešili takých priestupcov, navyšuje sa počet zistených týchto priestupkov, čo sa týka  týchto psích exkrementov, ale ja by som povedal, skôr ešte viac tých psov pribúda v meste. Takže asi tak. Čo sa týka dodržiavania čistoty ešte, na KVP., tam ten štrk a tieto veci, tam to ako priestupok my nevidíme. Pretože tam, aby bol priestupok, tak to musí byť samozrejmé úmyselné, že by niekto znečisťoval úmyselne. Ale to bolo tam ten štrk je vysypaný za tým, aby sa nešmýkalo. Potom to nestíhajú pozbierať. Samozrejme upozorňujeme na to, keď je toho viac. Ale čo sa tyká v priestupkovom zákone v zmysle niečoho, to neriešime ako priestupok. Čo sa týka hluku na KVP.  Hluk, KVP - Iskra, to je už niekoľko desiatok rokov. Tam je tá smola, že tam je ten uzavretý priestor. Pravidelne, keď končí diskotéka, počas diskotéky, hliadka má tam kontrolné body. Chodia tam, lenže viete, vyjdú vonku podnapité osoby a zapchať im ústa, aby nerozprávali a aby nekričali... Viete, mne sa to nikdy ešte nepodarilo, od kedy som policajt bol, že by som niekomu zapchal ústa aby nerozprával, aby nekričal. Ja neviem takýto zákrok si ani predstaviť. Samozrejme postih, postih za to môže byť, ale hluk je definovaný aj vyhláškou, kde sa musí prekročiť určitá hranica hluku. Merače hluku nemáme. Riešime to len, ak sa medzi sebou naťahujú, už veľmi po sebe kričia, tak samozrejme, tí policajti ich aj predvedú, tie osoby. Ale na to, aby ten hluk prestal, keď v čase vychádzajú, to nie je len problém KVP, to myslím, že aj Boba bar, tam je tiež taký istý problém. Ale my tam pravidelne nasadzujeme hliadky v čase, keď sa ukončuje ta diskotéka, kedy je koniec. Aj počas toho. A snažíme sa to čo najviac eliminovať. 
Čo sa tyká pán Petrvalský, pán Berberich, v čase bohoslužieb, že sa tam zotrvávajú pri kostoloch žobrajúce osoby No, samozrejme tam tak isto, počas týchto bohoslužieb posilňujeme alebo posielame tam hliadky. Viem o tom. Osobne som sa niekoľkokrát na to informoval. Ale pokiaľ tá osoba len žobre, nie je to poňaté v žiadnom zákone. Čiže sa nedopúšťa ničoho protizákonného. Iba v prípade, ak by tam znečisťoval a obťažoval ľudí. Ale na to, aby sme mohli posúdiť, že obťažuje ľudí, tak musí byť konkrétne podanie konkrétnej osoby. Nedá sa to tak, že my to posudzujeme, že obťažuje a budeme ho za to postihovať. To musí byť konkrétny občan, konkrétny človek, ktorý podá oznámenie. 
Evanjelický kostol. Tam sa na to pozriem osobne. Určite pošleme tam aj my hliadky, naše, posilníme tam určite hliadky, lebo neviem sa k tomu vyjadriť. Nebolo odtiaľ nič hlásené zatiaľ, že by boli nejaké problémy. Tak toľko. 

p. Raši, primátor mesta - Ešte určite budú doplnené otázky. Čiže, pán poslanec Ihnát s faktickou na pána náčelníka, tak? Čiže pán poslanec Ihnát najprv.

p. Ihnát, poslanec MZ - Faktická pripomienka. Áno, ďakujem za slovo, pán primátor. Chcem sa len opýtať pána náčelníka, či má znalosť alebo informáciu o tom, že by tie cyklohliadky mestskej polície mohli byť aj na Sídlisku Ťahanovce? Čiže toto by som sa  a aj kedy by to bolo zrealizovateľné? Toto je ta moja otázka a tak, jak som povedal vtedy, tak tú Svätoplukovu, keby sme postrážili. Ďakujem.

p. Raši, primátor mesta - Ešte na pána náčelníka, pán poslanec starosta Gaj s faktickou, nech sa páči.

p. Gaj, poslanec MZ - Faktická pripomienka. Ja by som doporučil, čo sa týka toho evanjelického kostola, tam je najvhodnejší čas o pol desiatej, pol jedenástej v nedeľu, kedy naozaj tie deti obťažujú. A sú veľmi zle oblečené, atď., atď. A tento projekt, ktorý je v našom kostole Samaritán funguje už niekoľko rokov. Čiže je to veľmi dobrý projekt, len naozaj, tie detičky sú tam veľmi zneužívané. A je to veľmi, veľmi smutné, žiaľ.

p. Raši, primátor mesta - Ďakujem. A teraz do rozpravy prihlásený pán poslanec Halenár, po ňom pani poslankyňa a starostka Kijevská, nech sa páči.

p. Halenár, poslanec MZ - Pán zastupujúci náčelník, nemôžem s vami súhlasiť, že je to pravidelné. Preverte si to, prosím, podľa mňa to nie je pravidelné! Za posledný polrok myslím, že dá sa spočítať na prstoch jednej ruky. Spočítajte počet víkendov, čo 26 x 2 je 52 konaní. Na prstoch jednej ruky možno môžete spočítať, keď tam boli a potom prišli na výzvy. Viete, a poviem prečo si myslím, že to tak nie je. Ak by tam boli aspoň prítomní. Možno, že by to spôsobovalo odstrašujúco na niektorých ľudí, možno, ale pokiaľ vám 5 alebo 10 minút niekto vybliakuje pod oknami ,,Ta dze  ši?  Joži!  Ty k....!“ Keď to robí pravidelne, keď to robí niekoľko rokov, tak už si skrátka poviete, čo vlastne má tá mestská polícia v ruke? Čím oni dokážu či preventívne alebo následne ukázať občanom tohto mesta, že v noci robiť veci, aké sa dejú na KVP, je nepredstaviteľné. A musí to skončiť. Ak ste povedali, že merače hluku. Jednoducho ako chcete zmerať hluk, keď vám niekto zatelefonuje, že príďte už urobiť niečo! Ako ho chcete, prosím, merať? Často sa stane, že mestská polícia na KVP vôbec nedvíha telefón. Nerobia si žiadne starosti s tým, že presmerovať telefón na hlavnú linku. Jednoducho nedvíhajú telefón. Ja mám v mojom mobile neprijaté hovory. Pane, nehovorte, že nie. Tak možno nefunguje telefónna spoločnosť dobre. Jednoducho vyzváňa telefón, ktorý nikto neprevezme na mestskej polícii na KVP. Ja chcem len vás požiadať, aby ste namiesto sťažnosti, že meranie hluku alebo zapchávať ústa, aby ste prišli aj s Komisiou životného prostredia, ja tam nie som členom, pretože som nekonštruktívny pre pána predsedu, aby ste prišli s nejakým konkrétnym návrhom! Aby ste tu predložili do mestského zastupiteľstva, na návrh mestského zákona, takého, ktorý dokáže aj preventívne a následne aj po takýchto excesoch, aké sa údievajú v tomto meste, konajú v tomto meste, aby vedeli občanom tohto mesta ukázať, že si vieme zabezpečiť pokoj v noci.

p. Raši, primátor mesta - Ďakujem, s faktickou pripomienkou pani námestníčka.

p. Lenártová, námestníčka primátora - Faktická pripomienka. Ja by som chcela reagovať na pána Halenára. Pán Halenár, je nás v mestskom zastupiteľstve 10 žien. Sú tu aj ostatné prísediace dámy v auditóriu. Poprosím vás, si vyprosím, aby ste sa takto vulgárne vyjadrovali v prítomnosti žien! Ďakujem pekne.

p. Raši, primátor mesta - A dovolím si podporiť pani námestníčku, lebo naozaj, tieto slová, napriek tomu, že niekoho citujete, nemajú čo na tomto fóre robiť. Nemajú čo na tomto fóre robiť! Pani poslankyňa Kijevská a pán poslanec Gál.

p. Kijevská, poslankyňa MZ - Ďakujem veľmi pekne pán primátor. Dobrý deň prajem všetkým. Je to správa o činnosti Mestskej polície Košice, ale vzhľadom k tomu, že vybehol tu problém alebo skôr dopyt na posypový materiál na sídlisku KVP, ja by som si dovolila trošku tento priestor využiť a vysvetliť. Práve údržbu, zimnú, ktorú naša mestská časť vykonáva, vykonáva vo svojej réžii. Preto by som chcela týmto informovať aj všetkých obyvateľov, ktorí nás počúvajú, ale aj svojich kolegov, možno, ktorí nemajú tento problém na sídlisku. Ale nevidím to ako problém, len vysvetlím. Zimná údržba je zimná údržba taká, že sa odpratáva sneh. To je prvá záležitosť. A druhá časť zimnej údržby je posypový materiál. Posypový materiál je kvôli, podčiarkujem a podotýkam, kvôli bezpečnosti obyvateľov. Kvôli bezpečnosti ako takej. Pošmyknutiu či už motorových vozidiel alebo obyvateľov. Zima je teraz taká, aká je. Čiže ten posypový materiál, ktorý bol daný prvýkrát je doteraz a nie je sneh. Ten ani neodpratáme. A to kvôli tomu, že nikdy nevieme, aké bude počasie. A je úplne nehospodárne, neúčelové ho posypať, odstrániť, posypať a odstrániť. Čiže tento posypový materiál, tak ako každým rokom, či už v minulosti alebo aj posledné 2, 3 roky je vždy sprataný. A sídlisko je vyčistené. A musím podotknúť, že naozaj viditeľne. O čom hovoria aj postrehy obyvateľov a ďakovanie obyvateľov vždy pred Veľkou nocou. Takže ďakujem veľmi pekne tým, ktorí nám posielajú naozaj pochvalné e-maily. Ďakujeme. A ešte raz podotknem, určite je to o bezpečnosti obyvateľov a účelovom využívaní finančných prostriedkov od mesta.

p. Raši, primátor mesta - Pani poslankyňa ďakujem pekne. Ja som si až teraz uvedomil, že to nebola narážka na mestskú políciu, ale predvolebný útok na vás. Takže, ospravedlňujem sa, pretože Mestská časť KVP si čistí sama. Takže, pán náčelník, už sa ku kamienkom na KVP nevyjadrujte. Pán poslanec Gál, nech sa páči.

p. Gál, poslanec MZ - Ďakujem za slovo. Ja by som sa chcel len spýtať, lebo som nedostal odpoveď ohľadom tabuľky číslo 1, na 8 strane. Ako mám tomu rozumieť, či suma vyberanej za priestupky proti bezpečnosti a sumy vyberané za priestupky proti verejnému poriadku, teda na čo sa mestská polícia viacej zameriava? Na čo je určená?

p. Raši, primátor mesta - Pán náčelník, tabuľka číslo 1, strana 8.

p. Palčik, poverený zastupovaním náčelníka MP - Ďakujem pekne. Tak sa hneď k tej tabuľke vyjadrím. Len som tam pozabudol, čo sa týka toho proporcionálneho rozdelenia priestupkov. Samozrejme, že tam nejakých 60 percent priestupkov v doprave riešených, ostatné sú riešené priestupky na úseku priestupkového zákona a VZN, a ostatných priestupkov. Samozrejme, že týchto priestupkov je najviac, lebo keď idete, tak tých najviac vidíte. Tam nenachytávate väčšinou, že ho potrebujete chytiť pri čine. On tam nechal auto a vidíte ten priestupok. Tzn. tých priestupkov je samozrejme toľko. A keď si všimnete, štátna polícia, čo sa týka priestupkov v meste, ani nerieši. Všetko to necháva na nás. To sú parkovania, zákaz zastavenia a podobné veci. A je ich veľa. Takže stále tak bude, táto proporcionalita, že tých dopravných priestupkov bude najviac. To nie je latentná nejaká priestupková činnosť, hej, že vy ju nevidíte, ale toto proste sa to deje. Sami sa s tým stretávate často. 
Čo sa týka pána Ihnáta, cyklohliadky na Ťahanovciach. Bicykle sú už nakúpené. Sme kúpili 12 bicyklov, počítame že 2 bicykle dávame na Ťahanovce. Ešte dokúpime ústroj na bicykle, budú vybratí policajti a hneď, ako to bude možné, počasie dovolí, cyklohliadky tam budú. Čo sa týka kamier na Svätoplukovej, nejak sa to tam brzdí. Neviem alebo vy, ste tam vyrokovala mestská časť montovanie kamier cez Slovenskú poštu. Slovenská pošta sľúbila, že dá tam kameru, že tá kamera potom pôjde do našej správy a my budeme monitorovať. Lenže ja neviem, ako je to vyrokované. Pretože kamera tam furt nie je. Robí sa to už pomaly rok. A keby nebolo tá kamera sľúbená od pošty, my sme ju mohli túto kameru zaradiť do projektu prevencie, ktorú vyhlásilo ministerstvo vnútra. A určite by sme potom to riešili ako jednu z tých hlavných úloh. Takže tam to treba ešte vyrokovať, či vôbec dajú tú kameru. Keď nedajú, tak niekde upustíme kameru a toto uprednostníme.

p. Raši, primátor mesta - Ďakujem pekne. Uzatváram rozpravu k tomuto bodu. Poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie - Návrh na uznesenie. „Mestské zastupiteľstvo v Košiciach berie na vedomie správu povereného zastupovaním náčelníka Mestskej polície Košice o činnosti Mestskej polície Košice od 1.7. do 31.12. 2013.“ 

Hlasovanie č. 11 -	za: 43, proti: 1, zdržal sa: 1

p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 4
Správa o odpovediach na interpelácie a dopyty poslancov mestského zastupiteľstva, ktoré boli prednesené na XXII. rokovaní MZ dňa 16.12.2013

p. Raši, primátor mesta - Prejdeme k bodu číslo 4. Je to Správa o odpovediach na interpelácie a dopyty poslancov mestského zastupiteľstva, ktoré boli prednesené na XXII. rokovaní mestského zastupiteľstva 16. decembra 2013. Pán riaditeľ, nech sa páči, krátko uviesť materiál.

p. Lazúr, riaditeľ MMK - Vážený pán primátor, ctený poslanecký zbor. Na prednesené interpelácie a dopyty na ostatnom mestskom zastupiteľstve sme reagovali v zákonnej lehote. Samozrejme, klasicky, pokiaľ sa jednalo o bežné podklady zmluvy a faktúry, tie boli doručené jednotlivým poslancom. Potom sú požiadavky, ktoré sú finančne náročné, tak tam sme odpovedali v zmysle možnosti. Sú požiadavky hlavne dopravné, kde môžu byť dva okruhy problémov. Buď máme nesúhlas Krajského dopravného inšpektorátu alebo sa týkajú pozemkov, ktoré nie sú majetkom mesta. Čiže bolo to vysvetlené. Skúsim konkrétne reagovať aj na pána poslanca Petrvalského, čo sa týka lehôt vybavovania podkladov a žiadostí. Samozrejme, že môže sa stať, niečo sa zdrží, ale vždy sú nejaké objektívne alebo subjektívne príčiny. Čiže ja poprosím, aby sa nečakalo 3, 4, 5 mesiace, ale dať podnet na môj sekretariát. Ja mám porady riaditeľa každý utorok ráno a ja operatívne riešim úlohy v rámci magistrátu. Potom ďalšia téma, ktorá rezonovala je odpad a zmluvy s Kositom, čo sa tyká kontajnerovísk a ich uzamykania. Odborné útvary magistrátu preverili, že nie je potrebné meniť VZN, ale je potrebný dodatok zmluvy s Kositom. Čiže tento dodatok je už na pripomienkovaní v Kosite a čakáme odpoveď a potom rýchly podpis. Hádam toľko.

p. Raši, primátor mesta - Ďakujem pekne. Otváram rozpravu, nech sa páči, ctené dámy, vážení páni. Pán poslanec Berberich.

p. Berberich, poslanec MZ - Ďakujem pekne za slovo. Jedna z mojich interpelácií bola vo veci podpory Festivalu sakrálneho umenia v roku 2013 Košickým samosprávnym krajom. No a nedá mi pripomenúť jednu súvislosť. Keďže už tu bola aj naznačená. Festival sakrálneho umenia je iste čisto mestská záležitosť. Už v podstate 24. ročník sa konal minulého roku. Tento rok, ak všetko dobre dopadne, tak bude jubilejný 25 ročník. Je to teda podľa môjho názoru najstaršie mestské podujatie, ktoré mesto organizuje. A moja interpelácia vlastne bola na tú podporu, že práve v roku 2013 sa pripojil aj Košický samosprávny kraj k tomu. Pýtal som sa na to preto, pretože nikde som o tom nenašiel zmienku, či už v nejakých propagačných materiáloch alebo tak. Na jednej strane musím povedať, že sa aj teším, lebo v roku 2013, keďže sme boli EHMK, možnože to patrilo k tomu, ale na druhej strane mi nedá naozaj pripomenúť jednu súvislosť, ktorú už ste tu povedali. Viete, bolo to tesne pred voľbami, takže ja som to považoval tiež za predvolebnú kampaň. Ďakujem pekne.

p. Raši, primátor mesta - Ďakujem pekne. Ja krátko na to zareagujem. Práve preto, že to bolo pred voľbami, tak organizátorom ostalo mesto a vyšší územný celok (VÚC) sa tam neuvádzal. Presne kvôli týmto spojitostiam, aby z toho nevzniklo niečo, že naraz to robí aj VÚC. Čiže vôbec to tam nebolo. Možno ste si všimli, že celý festival bol moderovaný pani hovorkyňou vyššieho územného celku a pomáhali nám so štandardným zabezpečovaním podujatí, dramaturgicky nám pomáhali, tiež sme ich využili na šírenie informácií. Ale nedávali sme tam vyšší územný celok práve preto, lebo to bolo v čase volieb do vyššieho územného celku. Budú nám pomáhať aj ďalej, ale tak isto to necháme v tejto rovine, že organizátorom bude stále mesto. A čo sa týka dramaturgie umelcov, my tam máme umelcov aj zo škôl, ktoré patria pod VÚC. Takže konzervatórium budeme ich využívať aj naďalej, ale bude to mestská akcia bez propagácie. Pán poslanec Ihnát, nech sa páči.

p. Ihnát, poslanec MZ - Áno, ďakujem za slovo, pán primátor. Ja len tiež ako k tým interpeláciám. Ja som dal aj interpeláciu vo veci možného rizika odkupovania pozemkov na Sídlisku Ťahanovce, pod obytnými domami. Najmä ako vieme, tak súkromný podnikateľ, určitý, ktorý býva trvalo na Sídlisku Ťahanovce už odkúpil pozemky pod parkovacími plochami, vlastne okolo 400 parkovacích miest je takto odkúpených. Právo je také, aké je, vlastne tu je Občiansky zákonník a to vlastnícke právo je nad všetky práva, ale to riziko vykupovania pozemkov pod obytnými domami Občiansky zákonník nejak pozabudol. Od toho šesťdesiateho štvrtého roku na to, aby tam bolo určite predkupné právo tých ľudí alebo tých vlastníkov bytov a domov, aby si ten pozemok pod tým obytným domom mohli odkúpiť. Skoro 90 percent, podľa mojich znalostí, 90 percent pozemkov takto alebo týchto obytných domov na Sídlisku Ťahanovce, no tretia časť určite celá kompletne, je v stave, kde tí ľudia vlastníci vlastne byty majú odkúpené do osobného vlastníctva, ale ten dom vlastne visí vo vzduchu. Čiže bez pozemku. Chcel by som poprosiť mesto Košice, ako tú interpeláciu som mal na ňu odpoveď, ale chcel by som poprosiť, aby sme nedošli do stavu špekulácii podobných, ako sú v Prešove. V Prešove takýmto spôsobom majú veľký problém a to si treba overiť, aby sme nedošli do tohto stavu a narobili problémy našim občanom. Sme tu od toho, sme poverení zástupcovia ľudu, aby sme týmto veciam pomohli a bolo by dobré, keby boli aj cez stavebné bytové družstvá cez samosprávy, títo ľudia upozorňovaní, že by bolo vhodné, aby sa spojili s týmito vlastníkmi pozemkov, najmä z obce Ťahanovce a vykúpili si vlastne tieto pozemky. Lebo môžu dôjsť do toho stavu, ako je Prešov. To je všetko. Ďakujem. To je jedna vec. Ešte jednu vec mám k pánovi Petrvalskému. Ja som to aj na verejnej diskusii písal, ako teraz ani nie predvolebné, lebo takto, ale poviem, pán Petrvalský je členom mestskej rady, je poslancom mesta Košice, je starostom mestskej časti, čiže len tou jednou vetou mal možnosť sa pýtať, tak, jak hovorí tu jeden z pléna, pán z pléna povedal, že nečakať 5 mesiacov, 6 mesiacov a potom kritizovať. To je všetko. Ďakujem pekne.

p. Raši, primátor mesta - Ďakujem pekne. Uzatváram rozpravu k tomuto bodu. Ešte pred hlasovaním, jediný problém čo je, že keď chce niekto špekulatívne skúpiť pozemky, tak a kupuje ich od súkromníka do svojho osobného vlastníctva, môže vzniknúť problém. A my tomu, keď o tom nevieme dopredu, nevieme zabrániť. Keď o tom vieme dopredu, by sme to vedeli ponúknuť ľuďom, ktorí žijú v danej bytovke. Ale tento problém môže vzniknúť. Pán riaditeľ, poprosím, pokiaľ máme bytovky, aspoň oznámiť správcom bytoviek, aby vedeli, že pozemok pod bytovkou je v majetku mesta. A keď o to požiadajú, budú si ho môcť odkúpiť, aby im ho nekúpil niekto iný. Problém bude, pokiaľ to je majetok súkromných osôb. Ešte s faktickou pripomienkou sa prihlásil pán poslanec Petrvalský, to je na vystúpenie pána poslanca Ihnáta. Rozprava je, ináč, uzavretá. Nech sa páči, pán poslanec.

p. Petrvalský, poslanec MZ – Faktická pripomienka. Všeobecne chcem povedať, že problém pozemkov pod obytnými budovami sa rieši cez Územné bytové družstvo, Stavebné bytové družstvo. Všetci vlastníci vedia o tom, ako to vyzerá. A vyzvali sme jednotlivé tieto organizácie, aby si vyriešili pozemky pod svojimi budovami. Takže tieto veci sú v štádiu riešenia. Ďakujem.

p. Raši, primátor mesta - Ďakujem pekne, poprosím návrhovú komisiu o prednesenie návrhu uznesenia.

p. Jutka, poslanec MZ a člen návrhovej komisie – „Mestské zastupiteľstvo v Košiciach podľa § 67 ods. 3 a § 69 Rokovacieho poriadku Mestského zastupiteľstva v Košiciach berie na vedomie Správu o odpovediach na interpelácie a dopyty poslancov mestského zastupiteľstva, ktoré boli prednesené na XXII. rokovaní Mestského zastupiteľstva v Košiciach dňa 16.12.2013.“

Hlasovanie č. 12 -	za: 44, proti: 0, zdržal sa: 1

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 5 
Zmena uznesenia MZ č. 270 zo dňa 23.04.2012 v znení uznesenia MZ č. 572  zo dňa 11.02.2013 týkajúceho sa prevodu nehnuteľností  OC III. na Hemerkovej ul. č. 39 v Košiciach v k. ú. Grunt

p. Raši, primátor mesta - Prejdeme k ďalšiemu bodu. Je to bod číslo 5 a týmto bodom je Zmena uznesenia mestského zastupiteľstva číslo 270 zo dňa 23. apríla 2012 v znení uznesenia 572 z 11. februára 2013, týkajúce sa prevodu nehnuteľností Obchodného centra III. na Hemerkovej ulici č. 39 v Košiciach. Veľmi krátko uvediem ten materiál. Myslím, že sme už o ňom 2x rokovali, aj uvediem, prečo som ho zaradil pred rozpočet mesta Košice. Dlhodobo sa nám nedarí predať obchodné centrum, ktoré sa nachádza na KVP. Ten prvotný predaj a jeho schvaľovanie bolo robené preto, že prišla požiadavka. My sme tam nadefinovali podmienky, po konzultácii s mestskou časťou, aby tam boli zachované tie funkcie, ktoré sú tam teraz, na poschodí. Daný žiadateľ, prevádzkovateľ potravín, sa napriek tomu, že o to žiadal, neprihlásil. Už raz sme cenu znížili. Tak isto sme mali avizované, že záujem bude, že sa zníži. Čakal do poslednej chvíle, neprihlásil sa. Toto je posledným pokus, ako danú nehnuteľnosť predať. Našťastie už máme aj záujemcov aj z iných podnikateľských subjektov. Čiže veríme, že v normálnej verejnej súťaži sa tá cena dostane nad cenu, ktorá je určená teraz. A ten materiál som zaradil pred rokovanie o rozpočte mesta, nakoľko je to výrazná položka, pokiaľ by schválený nebol, tak o rozpočte nemôžeme jednať, pretože ide o sumu 2 a viacej miliónov eur, podľa verejnej súťaže. A keby sme to schválené nemali, tak vlastne potom máme už jasný výpadok minimálne v objeme dvoch miliónov eur do návrhu programového rozpočtu mesta Košice. Čiže preto som tento materiál zaradil pred rozpočet. Otváram k nemu rozpravu. Nech sa páči, pán poslanec Lasky.

p. Lasky, poslanec MZ - Vážený pán primátor, vážené kolegyne, kolegovia. Tento bod prešiel finančnou komisiou, kde riadne tento bod prerokovala a odporúča ho schváliť. Ďakujem pekne.

p. Raši, primátor mesta - Ďakujem pekne, uzatváram rozpravu k tomuto bodu. Poprosím návrhovú komisiu.

p. Jutka, poslanec MZ a člen návrhovej komisie - Návrh na uznesenie. „Mestské zastupiteľstvo v Košiciach v súlade s § 6 ods. 2 písm. b) a § 29 ods. 1 písm. a) Štatútu mesta Košice mení uznesenie Mestského zastupiteľstva v Košiciach číslo 270 zo dňa 23. apríla 2012 v znení uznesenia číslo 572 zo dňa 11. februára 2013 v časti schvaľuje nasledovne: slová „s najnižším podaním vo výške 2 952 600 eur“ sa nahrádzajú slovami „s najnižším podaním vo výške 2 000 000 eur“.“

Hlasovanie č. 13 -	za: 40, proti: 0, zdržali sa: 7

p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 6 
Návrh programového rozpočtu mesta Košice na roky 2014 – 2016

p. Raši, primátor mesta - Prejdeme k ďalšiemu bodu, ktorým je Návrh programového rozpočtu mesta Košice na roky 2014 - 2016. Návrh ste dostali v elektronickej podobe. Je pripravený v súlade s platnou legislatívou, pričom celkový rozpočet na rok 2014 je zostavený ako vyrovnaný. Na úrovni mestskej rady, Rady starostov sme o návrhu rozpočtu diskutovali. Je to z môjho pohľadu v súčasnej dobe jediná možná verzia rozpočtu tak, aby sa zachovalo fungovanie mesta aj mestských časti a zároveň, aby sme urobili rozpočet bez schodku. Takže rovno otvorím k tomuto bodu rozpravu. Nech sa páči, pán poslanec Lasky.

p. Lasky, poslanec MZ - Vážený pán primátor, vážené kolegyne kolegovia, tak isto tento návrh programového rozpočtu mesta Košice prešiel finančnou komisiou, kde riadne ho prerokovala a odporúča schváliť tento rozpočet. Ďakujem pekne.

p. Raši, primátor mesta - Ďakujem pekne, pán starosta Gaj, po ňom pán poslanec Gál.

p. Gaj, poslanec MZ - Ďakujem pekne. Ja by som sa chcel trošku dotknúť sociálnej oblasti programu 1, OS (pozn. opatrovateľská služba) – ZOS (pozn. zariadenie opatrovateľskej služby). Sú tam nejaké dôležité veci, ktoré dúfam si vyjasníme s oddelením sociálnym aj ekonomickým. Ale napriek tomu by som sa zameral na stav. Je to nariadenie vlády z 11. decembra, kde sa ustanovuje zvýšenie stupnice platových taríf zamestnancov pri výkone práce vo verejnom záujme. Čiže ide o to, že máme niekoľko opatrovateliek v OS-ke a ZOS-ke a tých 16 eur, čo je zo zákona teraz navýšenie do platov, nie je to nikde premietnuté. Pre Mestskú časť Sever to minimálne robí cca 15 000 eur. Čiže ja mám asi tento problém s týmto programom. Ďakujem.

p. Raši, primátor mesta - Ďakujem pekne. Krátka reakcia, pán starosta, keď si všimneme jednotlivé programy a zároveň podielové dane, ktoré prechádzajú na mesto, tak ten základný rozdiel je, že sa výnos dane fyzických osôb zvyšuje zo 65,4 na 67, pričom tento nárast má pokrývať navýšenie miezd pedagogických a nepedagogických zamestnancov podľa od 1.1. 2014. Čiže je to navýšenie originálnych kompetencií tak, ako sme hovorili aj na Rade starostov aj na mestskej rade. Okrem toho je ešte podpísaná kolektívna zmluva vyššieho stupňa, ktorá navyšuje platy ostatných zamestnancov o 16 eur. Toto budete musieť urobiť a každý z nás aj my na meste, na základe vnútorných rezerv, lebo na toto my sme dostali peniaze na navyšenie platov z podielových daní, ale na školstvo, ale tie nám nepokryjú ani celkový náklad na školstvo. Čiže toto je, máš pravdu, toto sa bude musieť urobiť v rámci vnútorného rozpočtu danej mestskej časti, lebo to postihlo úplne všetkých. Pán poslanec Gál, po ňom pán poslanec Kasterko.

p. Gál, poslanec MZ - Ďakujem za slovo. V podstate ja by som chcel len reagovať na správu, teda vyjadrenie kontrolórky mesta, ohľadom jej obáv. Tak chcem sa jej spýtať. Program 5. Doprava, ako vážne sú teda vaše obavy, resp. riziká pre rozpočet tým, že nie sú definované v kapitálových výdavkovh výkup pozemkov, resp. nie je to nijako definované? Či tento program to obsahuje alebo nie, či je to nejaké vážne riziko pre rozpočet do budúcnosti alebo nie. Ako to je, či už vedenie mesta alebo pani kontrolórka, teraz neviem, že kto vie na to odpovedať? Ďakujem.

p. Raši, primátor mesta - Čiže poprosím pani hlavnú kontrolórku, pán riaditeľ, aby ste zareagovali na ten výkup pozemkov, čo sa pýtal pán poslanec.

p. Lazúr, riaditeľ MMK - Ja budem reagovať za seba a za rozpočet. Celý operačný program Doprava v tých medziach, ako je postavený pre rok 2014, je krytý v tomto rozpočte. Čiže z pohľadu spoluúčasti, z pohľadu úverového krytia aj z pohľadu drobnej rezervy. A čo sa týka výkupu pozemkov, základný výkup pozemkov je riešený v rámci operačného programu. Ďakujem.

p. Raši, primátor mesta - Ďakujem pekne, teraz pani hlavná kontrolórka.

p. Jakubíková, hlavná kontrolórka mesta - Ďakujem za slovo. Ako, čo pán riaditeľ povedal, tak priamo v rozpočte, tak v tej časti to tak nebolo napísané. Tak ja som sa vyjadrila k tomu, čo som mala podklady. A priamo tie uznesenia, konkrétne, ktoré sme schválili v roku 2013, čo sa týka vykupovania tých pozemkov, tak v rámci tých investícií v programe Doprava, ja som presne to tam nenašla. Preto som to brala, či v tom návratnom finančnom príspevku je aj zakomponované aj odkupovanie týchto pozemkov.

p. Raši, primátor mesta - Ďakujem pekne. Čiže vyriešime názorový konflikt za predsedníckym stolom. Čiže pán riaditeľ, financie na výkup pozemkov sú zahrnuté v operačnom programe?

p. Lazúr, riaditeľ MMK - Sú zahrnuté. A samozrejme, keď sa koncipujú materiály a pani hlavná kontrolórka nás požiada hlbšie podklady, sme ochotní. Nie je problém.

p. Raši, primátor mesta - Tak poprosím, aby ste nabudúce hlbšie komunikovali spoločne. Pán poslanec Kasterko.

p. Kasterko, poslanec MZ - Ďakujem za slovo. Vážený pán primátor, vážené kolegyne, kolegovia. Ja by som sa chcel len informovať na kritériá prerozdelenia podielových daní pre mestskú časť na rok 2014 alebo pre mestské časti na rok 2014 z tohto dôvodu, že v prvom volebnom roku vášho obdobia bolo to prerozdelenie podľa počtu obyvateľov pre jednotlivú mestskú časť a podľa výšky, ktoré sme si nastavili podľa kľúča, kde na rok 2012 bol napríklad pre malé mestské časti na jedného obyvateľa 116,40 eur. Dnes, keď sa pozriem, tak vedenie Mestskej časti Košice - Ťahanovce všetko preto robí, aby sa zvyšoval počet obyvateľov predmetnej mestskej časti a tým aj počet obyvateľov mesta Košice. A tým aj má súvis na štátny rozpočet, čo sa týka pre mesto Košice, čo sa týka podielových daní, nárast a dnes máme pocit a máme za to, že tým, že sa snažíme a ten nárast je za 2 roky 310 obyvateľov pre predmetnú mestskú časť, tak sme tým pádom potrestaní. Lebo dnes, v roku 2014 už máme na jedného obyvateľa 101,65 euro. Takže nárast počtu obyvateľov 310 tým pádom aj služby aj potreby týchto obyvateľov treba pokryť. A finančné prostriedky máme pomaly z roka na rok menej, čo sa týka na jedného obyvateľa. Ďakujem veľmi pekne.

p. Raši, primátor mesta - Ďakujem pekne. A máte pravdu, je to tak. Čiže ešte raz to zopakujem, lebo napriek predpokladanému vývoju výnosov z dane fyzických osôb, zatiaľ sa nikdy predpoklad ministerstva financií, dokonca ani náš konzervatívny, ktorý sme znižovali, nenaplnil. Na to, aby nevznikali problémy so zostavovaním rozpočtu jednotlivých mestských častí, predkladám návrh rozpočtu už tretíkrát po sebe s tým, že sme zafixovali absolútne sumy. Absolútne sumy sme zafixovali pre jednotlivé mestské časti, plus sme vytvorili nový prvok. To je 10 tisíc malá mestská časť, 30 000 pre veľkú mestskú časť. Na vaše výdavky, ktoré považujete za prioritné, doteraz sa nám podarilo počas tých troch rokov, a ktorí ste v samospráve dlhšie, viete, ako to bolo v minulosti, nesiahať na podielové dane mestských časti. Ani raz, keď boli nejaké problémy, robili sme to na rezervách, na úrovni mesta. Tak, ako ste vy, keď to vezmem z 22 mestských častí, zhruba 11 má viacej obyvateľov, zhruba 11 ma trošku menej obyvateľov. A dokopy je to počet obyvateľov mestskej časti. Čiže je to určitá miera solidarity, ktorá sa akceptuje na druhej strane. Ten príklad som použil na Rade starostov. Čo sa týka tých kapitálov, čo dostávate, malé mestské časti 10 000, aj vaša mestská časť, napriek tomu že počtom obyvateľov je menšia ako napríklad Šaca, dostane 10 000 eur a Šaca dostane tiež 10 000 eur. Tak isto Mestská časť Západ dostane 30 000 eur, aj keď má skoro 2x toľko obyvateľov ako má Mestská časť Sever, ktorá dostane 30 000 eur. Čiže snažíme sa týmito mechanizmami kompenzovať možno to, čo ste ukrátení na podielových daniach, pretože keby sme aj finančné prostriedky na vaše kapitály rozdeľovali podľa počtu obyvateľov, tak možno by vám vyšlo z disponibilných zdrojov menej, ako dostanete teraz, tých 10 tisíc. Žiaden systém, hlavne keď nie je dostatok financií, nie je absolútne spravodlivý. Ale snáď, čo je výhoda tohto systému je to, že tak, ako doteraz, tak ani v tomto roku nebudeme siahať na rozpočty mestských častí. Čiže, ako si ho nastavíte, viete, že v kľude bude celý rok dodržaný. Plus budete môcť použiť ten kapitál, tých 10 000 eur. Čiže tak, ako vy máte o 300 obyvateľov viacej, niektorí majú o 300 obyvateľov menej. Takže nedá sa to urobiť úplne. Pokiaľ by bol dostatok finančných prostriedkov, tak je jednoduché. Určite, pri dostatku finančných prostriedkov sa treba vrátiť ku platbe na hlavu a prerozdeleniu daní fyzických osôb. Ale ešte v tej situácii nie sme. 
Sú 3 faktické. Čiže pán poslanec a starosta Petrvalský, pán poslanec Kasterko, pán starosta Gaj. Nech sa páči.

p. Petrvalský, poslanec MZ - Faktická pripomienka. Ďakujem veľmi pekne. Ja chcem len zareagovať na túto záležitosť. Tým, že, áno, máme zafixované príjmy, len musíme si všetci uvedomiť, že výdaje nám z roka na rok rastú. Či už na médiá, či na platy zamestnancov, lebo zo zákona ich musíme valorizovať, s tým my nevieme nič urobiť. A potom nás v tlači kritizujú, že veľkú časť nášho rozpočtu minieme na réžiu. Áno, réžia nám rastie. Bohužiaľ my s tým nevieme nič urobiť. A pokiaľ nebudeme mať ďalšie príjmy, tak to percento na tú réžiu nám vždy porastie. A vždy to bude vyzerať tak, že ten rozpočet tej mestskej časti je horší a horší. Práve kvôli tomu, že veľkú časť minieme na réžiu. Ale to len kvôli tomu je horší, že nemáme vyššie príjmy. Takže to je len také zdanlivé percentá. Lenže sú novinári, ktorí sa za to zadrapia a potom proste vyzeráme, ako keby sme celý rozpočet prejedli. Ďakujem.

p. Raši, primátor mesta - Ďakujem pekne, rozumiem vám, pán starosta, nemôžem to komentovať. Pán poslanec Kasterko, po ňom pán starosta Gaj.

p. Kasterko, poslanec MZ - Faktická pripomienka. Ďakujem pán primátor. Len na vás v krátkosti zareagujem, vlastne ako beriem ten mechanizmus. Určite ten mechanizmus bol aj v roku 2012 aj 2013, čo sa týka kapitálových výdavkov. Pre jednotlivé mestské časti, napríklad pre Mestskú časť Ťahanovce, spomínate 10 000 eur. No veľmi radi tento mechanizmus zmeníme a nebudeme brať 10 000, ale stačí nám na podielové dane na toho obyvateľa. A my prídeme k 36 tisícom. Čiže stále sme v strate nejakých 26 tis. eur. Ďakujem pekne.

p. Raši, primátor mesta - Ďakujem pekne, pán poslanec Gaj a po ňom v rozprave pán poslanec Dečo.

p. Gaj, poslanec MZ - Faktická pripomienka. Ďakujem pekne pán primátor. S tým prirovnaním mestských časti. Sever - neviem či to bolo najšťastnejšie.

p. Raši, primátor mesta - Už ma to mrzí, teraz.

p. Gaj, poslanec MZ - Faktická pripomienka. Ja by som sa veľmi rád napríklad vymenil aj s obcou Ťahanovce v niektorých veciach. Lebo určite, v konečnom dôsledku, sú na tom lepšie ako Mestská časť Sever. Ja na každom pléne, či Rady starostov alebo iných plénach, som sa vyjadroval, že samotné prerozdeľovanie beriem ako najväčšiu krivdu. Čo sa týka historického vývoja podielových daní, prerozdeľovanie podielových daní, v rámci mestských časti. Čiže, žiaľbohu, nevyriešilo sa to počas troch rokov. Dúfam, že tento rok je pauza, ale už veľmi treba na to myslieť, aby v budúcnosti sa to doriešilo. Lebo už to nie je únosné. Ďakujem pekne.

p. Raši, primátor mesta - Ďakujem pekne, pán poslanec, chcete reagovať na mňa? Na pána starostu? Nemôžete, lebo bol s faktickou prihlásený. Takže sa prihláste do rozpravy. Pán poslanec Dečo, po ňom pán poslanec Berberich.

p. Dečo, poslanec MZ - Pán primátor, ja by som v priebehu februára omnoho radšej rokoval o prvej úprave rozpočtu, ako prvýkrát reálne o rozpočte. Toto mi na našom rozpočte najviac vadí, že sme už v priebehu roka a riešime základné otázky rozpočtu. Druhá vec, ktorá mi na našom rozpočte vadí je to, že v podstate bez nejakého seriózneho komentára s nejakým jedným riadkom, jednou vetou sme obišli niektoré veľmi veľké sumy. A to potom, ani ako poslanec, neviem zodpovedne hlasovať za tieto sumy. Týka sa to 10 miliónových súm. Nehovoríme o 10 tisícoch. A celkovo, keď sa pozriem zasa aj na  kompetencie primátora vo vzťahu k tomuto rozpočtu, tak, nech sa vás to nedotkne, možno to poviem trošku nadnesene, ale mne to pripadá, ako volebný rozpočet Smeru na primátorské voľby v Košiciach. Proste to všetko, čo vy môžete s týmto rozpočtom je, si myslím, že aj pre vás až nebezpečné. Zatiaľ toľko.

p. Raši, primátor mesta - Už som chcel povedať, pán poslanec, že s vami vo všetkom súhlasím, ale... Čiže, aj mne vadí, že vo februári schvaľujeme rozpočet. Ale tým, že ho schvaľujeme vo februári, vieme s akými číslami zhruba môžeme rátať. Keby sme ho dávali v decembri, tak by sme tie čísla, ktoré dáme nemali tie, ktoré máme teraz, aby sme ich nevedeli dodržať. A keď ste si všimli, tak sa nám zatiaľ darí dodržiavať najmä financovanie mestských časti tak, ako si schválime. Čo sa týka zodpovedného hlasovania, dá sa hlasovať aj nezodpovedne. Dôležité je, rozpočet je kľúčový pre mestské časti, všetky, pretože keď rozpočet nebude schválený, pôjdeme v provizóriu, čo znamená, že na to bude trpieť každý, ale hlavne budeme mať ohrozené školy a stanovené navyšovanie platov pedagogických a nepedagogických zamestnancov, sociálne služby podľa prijatej novely zákona, nebudeme môcť poskytovať ani dotácie, ktoré dávame a rozdeľujeme na šport, nebudeme môcť dať nikomu, žiadnemu klubu. Takže preto ten rozpočet, aj na Rade starostov, keď sme ho prejednávali, tak okrem jedného hlasu zaň hlasovali všetci. Pretože je lepšie mať rozpočet, ako nemať. A vo volebnom roku si myslím, že je pre každého zo starostov lepšie mať rozpočet alebo nemať, lebo sa nepohnú nijako. A posledné nemôžem komunikovať,  lebo keď budem v kampani, tak mi ju platiť bude ten, kto ma tam nanominuje. Pán poslanec Dečo s faktickou na mňa asi a pani poslankyňa Jenčová, buď na pána poslanca Deča alebo na mňa, nech sa páči.

p. Dečo, poslanec MZ - Faktická pripomienka. Pán primátor, čo sa týka toho, že teraz vieme s akými číslami schvaľujeme rozpočet, je tiež do istej miery pravda. A do istej miery je prognóza. Pretože my vývoj podielových daní, atď. tiež len v nejakej, poviem to, až hypotéze uvádzame. Nič nám nebráni tomu, a nič nebránilo ani mesto tomu, aby predložilo tento rozpočet v septembri, v decembri alebo v skoršom rokovaní minulého roku a myslím si, že by sme mohli mať jednu veľmi relevantnú diskusiu za sebou. Pretože rokovanie o rozpočte je pre mesto zákonom roka. Nič iné tým nechcem povedať. Ale myslím si, že ani nič menej tým netreba povedať. Proste to je pre nás alfa a omega. Mali by sme k tomu tak pristupovať.

p. Raši, primátor mesta - Ďakujem pán poslanec, teda, presne poučíme sa. Pani starostka Jenčová s faktickou, potom pokračujeme v rozprave.

p. Jenčová, poslankyňa MZ - Faktická pripomienka. Ďakujem, budem reagovať na pána poslanca Deča. Ja si myslím, že je veľká miera zodpovednosti vedenia mesta v tom, že chce pracovať s čo najpresnejšími číslami. Pretože dávať rozpočet v decembri, s nejakými imaginárnymi ... Teraz je to oveľa presnejšie. Takže je to o zodpovednosti. To je jedna vec. A druhá vec, rozprávať o tom, že vo volebnom roku, volebný rozpočet a podobne. Každý jeden rok je o tom, že predstaviteľ, to je jedno, či je to mestská časť, mesto, akákoľvek dedina, jednoducho musí zachovať základné služby a fungovanie tej obce. A rozprávať tu o tom, že volebný – nevolebný, tak preto bol volený občanmi, aby to urobil čo najlepšie. A určite sa to snaží robiť čo najlepšie v každom roku. A nie teda, že volebný tak teraz si ideme prihrievať polievočku a tváriť sa.

p. Raši, primátor mesta - Ďakujem pekne. Nasleduje pán poslanec Berberich, po ňom pán poslanec Kasterko a po ňom pán poslanec Gál.

p. Berberich, poslanec MZ - Ďakujem pekne za slovo, pán primátor, kolegyne, kolegovia, ja si dovolím pozastaviť sa pri navrhnutom uznesení. Určité súvislosti už naznačil kolega Dečo. V podstate jedná sa mi o časť uznesenia v bode B, kde, keď už mám použiť jeho rétoriku, tak poviem, že ja by som bol naozaj za to, aby sme odbremenili pána primátora od takej veľkej zodpovednosti. A určite si myslím, že prítomní starostovia mi asi dajú aj za pravdu, že aj oni majú v rámci rozpočtu určité hranice, dokiaľ môžu teda s tým rozpočtom narábať. Tak si myslím, že aj tu by to bolo vhodné takýmto spôsobom upraviť. Dovolím si predložiť návrh uznesenia, kde sa tento bod B, v tej poslednej odrážke, kde je napísané, že „pán primátor sa poveruje nevyhnutnými presunmi vo výške celkového rozpočtu“, ja si dovolím navrhnúť „vo výške 5 % celkových výdavkov“. Takže to by malo byť to obmedzenie. Ďakujem veľmi pekne.

p. Raši, primátor mesta - Ďakujem pekne, pán poslanec, spoločnými silami, pokiaľ k tomu dôjde, odbremeniť vo voľbách v novembri. Tak uvidíme pán poslanec. Pani poslankyňa Jenčová s faktickou.

p. Jenčová, poslankyňa MZ - Faktická pripomienka. Pán primátor, ja som očakávala, že poďakujete za dôveru, päťpercentnú.

p. Raši, primátor mesta - Bude treba väčšiu dôveru ako päťpercentnú. Ďakujem, pán poslanec Kasterko, po ňom pán poslanec Gál.

p. Kasterko, poslanec MZ - Ďakujem za slovo. Ja len chcem reagovať na vystúpenie pána starostu zo Severu, pána Gaja, že čo sa týka prerozdelenia, či správne alebo nesprávne prerozdelenie podielových daní pre mestské časti. Je to jeho subjektívny pocit a pohľad na vec. Treba sa pozrieť aj na to, že aké má kompetencie veľká mestská časť a mala mestská časť. Ďakujem za slovo.

p. Raši, primátor mesta - Ďakujem pekne. Pán poslanec Gál, nech sa páči, máte slovo.

p. Gál, poslanec MZ - Ďakujem za slovo. Chcel by som sa pripojiť k vášmu, čo ste hovorili, že nie až taký problém schvaľovať rozpočet vo februári. Predsa len horšie by to bolo, keby to bolo, ja neviem, apríl, jún. A tie 2 mesiace v rozpočtovom provizóriu ja myslím, že nie je až taký problém. Ale ešte by som chcel zareagovať aj na pani poslankyňu a starostku Jenčovú, ktorá tu hovorí, že .....

p. Raši, primátor mesta - Pani poslankyňa mala faktickú pripomienku.

p. Gál, poslanec MZ -  Ja viem, ale ku rozpočtu, len som chcel zareagovať, preto som nedal nič ani cez  faktickú, ale do rozpravy. Mala tú pripomienku, že sú nejaké imaginárne čísla v predstave, keď sa to schvaľovalo v decembri. Len by som jej chcel pani starostke povedať a spýtať sa jej, prečo ona schvaľuje potom rozpočet v decembri na Jazere? Aký je v tom problém? Alebo či tam nie sú? Lebo niečo dostane zo štátu, z mesta, ale hlavne, že v decembri je schválený rozpočet. A aké je to výborné! A zrazu tu je za to, aby sa rozpočet schvaľoval vo februári.

p. Raši, primátor mesta - Ďakujem pekne. Čiže najprv sa ja ospravedlňujem, že som povedal, že ste poslanec miestneho zastupiteľstva. Ale teraz už cítim, že asi budete kandidovať na starostu. Pán poslanec Rusnák, nech sa páči.

p. Rusnák, poslanec MZ - Ďakujem. Ja mám otázku na konkrétnu položku. Jedná sa o daňové príjmy dane z majetku. Chcem sa opýtať, keďže táto čiastka za príjmy z dane z nehnuteľností, aj za byty, aj za budovy, atď. je nemenná niekoľko rokov, ja sa chcem spýtať, či v Košiciach sa za posledné 3 roky neskolaudovalo nič nové, čo by podliehalo tejto dani. Ďakujem.

p. Raši, primátor mesta - Ďakujem pekne. Veľmi dobrá otázka, len uvedomme si, že keď je položka nemenná, tzn. že tie daňové príjmy sa z roka na rok zvýšujú, pretože my majetok mesta aj predávame. A keď je položka nemenná, tzn., že na ten zvyšok majetku, ktorý v meste ostáva a pokiaľ pokryje daňový príjem v úrovni predchádzajúceho roka, musí byť tá daň vyššia, hej? Čiže pani inžinierka Kažimírová povedzte pánovi poslancovi Rusnákovi.

p. Kažimírová, zástupkyňa riaditeľa MMK a vedúca ekonomického oddelenia - Dobrý deň. Vážený pán primátor, vážené mestské zastupiteľstvo, keď som dobre pochopila, tak otázka bola na daň z majetku. Čiže daň z nehnuteľností, zo stavieb, z bytov, z pozemkov. A nie je pravda, že sme za posledné 3 roky túto daň nemenili. Pretože k 1.1. 2013 sa menilo VZN, kde sa vlastne upravovali sadzby dane z nehnuteľností. Čiže už v roku 2013 sme mali vyššiu daň o vyše 4 000 000 eur. No a v roku 14 túto daň nemeníme. Čiže vlastne ostáva na úrovni roka 2013.

p. Raši, primátor mesta - Ďakujem pekne. Uzatváram rozpravu k tomuto bodu. Poprosím návrhovú komisiu, aby predniesla návrh uznesenia tak, ako bol predložený s tým, že tam bol nejaký pozmeňujúci návrh. Pokiaľ ho máte písomne, tak môžete. A s faktickou na pani inžinierku ešte vystúpi pán poslanec Rusnák.

p. Rusnák, poslanec MZ - Faktická pripomienka. Pani inžinierka, ja som nehovoril o sadzbe, že by sa sadzba nemenila. Ja som hovoril o absolútnej čiastke. Ďakujem.

p. Raši, primátor mesta - Nech sa páči návrhová komisia.

p. Jutka, poslanec MZ a člen návrhovej komisie - Obdŕžali sme jeden pozmeňujúci návrh od pána poslanca Berbericha. Ten je, v podstate sa týka bodu B) poveruje a je to rozdiel  len v poslednom odseku, respektíve v poslednej odrážke. Ja si to dovolím prečítať, aby som celý ten bod nečítal. Čiže, ešte raz opakujem, posledná odrážka bodu B), čítam tak, ako nám bol doručený: „O nevyhnutné presuny rozpočtovaných prostriedkov v rámci schváleného rozpočtu do výšky 5 % celkových príjmov a výdavkov“. Ostatné sa nemení v bode B.

Hlasovanie č. 14 -	za: 16, proti: 6, zdržali sa: 26

p. Raši, primátor mesta - Poprosím ďalej návrh uznesenia.

p. Jutka, poslanec MZ a člen návrhovej komisie - Takže pozmeňujúci návrh nebol doručený žiadny, takže prečítam pôvodný návrh na uznesenie. „Mestské zastupiteľstvo v Košiciach, v zmysle § 6 ods. 2 písm. b) a c) Štatútu mesta Košice po A) schvaľuje po 1) Programový rozpočet mesta Košice na rok 2014, Príjmy celkom 177 925 657 eur, výdavky celkom 177 925 657 eur, rozdiel 0. Bežný rozpočet, príjmy 126 492 740 eur, výdavky 125 748 603 eur, rozdiel - prebytok 744 137 eur. Kapitálový rozpočet, príjmy 42 155 068 eur, výdavky 43 502 874 eur, rozdiel - schodok 1 347 806 eur. Finančné operácie, príjmy 9 277 849 eur, výdavky 8 674 180 eur, rozdiel prebytok 603 669 eur. Po 2) Rozdelenie podielov dane z príjmov fyzických osôb pre mestské časti nasledovne: Mestská časť Lorinčík 47 840 eur. Môžem to prečítať ako podľa predloženého návrhu, pán primátor?

p. Raši, primátor mesta - Áno.

p. Jutka, poslanec MZ a člen návrhovej komisie - Dobre. Takže ostatné je podľa predloženého návrhu. Ďakujem pekne.

p. Raši, primátor mesta - Ďakujem pekne. Čiže budeme hlasovať o návrhu.

p. Jutka, poslanec MZ a člen návrhovej komisie - Ešte pardon, ešte je tu po 3) Rozdelenie účelových finančných prostriedkov pre mestské časti nasledovne: po a) opatrovateľská služba vo výške 756 000 eur a terénna opatrovateľská služba a zariadení opatrovateľskej služby 54 000 eur. Ostatné podľa predloženého návrhu. Po b) účelové prostriedky na bežné výdavky vo výške 410 000 eur. Mestská časť Juh 210 000 eur, Mestská časť Staré Mesto 200 000 eur. Ostatné podľa predloženého návrhu. Po c) účelové finančné prostriedky pre jednotlivé mestské časti na verejnoprospešné služby a investičné akcie podľa predloženého návrhu. Po 4) Použitie finančných prostriedkov vyplývajúcich z regulatívov podľa predloženého návrhu. Všetky schválené účelové finančné prostriedky pre mestské časti a odvody z regulatívov podliehajú finančnému zúčtovaniu v rozpočtovom roku. Po 5) Dotácie v zmysle VZN číslo 76 pre Klub národnostných menšín a Pamätná izba Sándora Máraiho podľa predloženého návrhu. Ekumenické spoločenstvo cirkví a náboženských spoločností na území mesta Košice podľa predloženého návrhu. MFK Košice - podľa predloženého návrhu. Po 6) Realizáciu opráv najviac poškodených miestnych komunikácií formou PPP projektov podľa predloženého návrhu. Po B) poveruje primátora mesta Košice podľa ustanovení § 11 ods. 4 písm. b) zákona č. 369 z roku 1990 Zb. v znení ďalších zmien a doplnkov a § 14 zákona č. 583 z roku 2004 Z. z. v znení ďalších zmien a doplnkov aktualizovať rozpočet podľa predloženého návrhu. Po C) berie na vedomie Programový rozpočet mesta Košice na roky 2015 a 2016  podľa predloženého návrhu. Súčasťou tohto uznesenia je tabuľková časť Programového rozpočtu mesta Košice na rok 2014 a Programového rozpočtu mesta Košice na roky 2014 - 2016.“

Hlasovanie č. 15 -	za: 37, proti: 1, zdržali sa: 9

p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 7 
Návrh Všeobecne záväzného nariadenia mesta Košice o dočasnom parkovaní motorových vozidiel na vymedzenom území mesta Košice

p. Raši, primátor mesta - Prejdeme k ďalšiemu bodu. Je to bod číslo 7 Návrh všeobecne záväzného nariadenia mesta Košice o dočasnom parkovaní motorových vozidiel na vymedzenom území mesta Košice. Poprosím pána námestníka, aby uviedol materiál.

p. Jakubov, námestník primátora - Ďakujem pekne za slovo. Vážené dámy, vážení páni, na ostatnom rokovaní mestského zastupiteľstva bolo poukázané na potrebu určitých úprav najmä formálno-právneho charakteru v predkladanom znení všeobecno-záväzného nariadenia. Tieto náležitosti boli v zásade zapracované, vrátane zapracovania kategórií parkovacích kariet určených pre osoby staršie ako 70 rokov a zdravotne ťažko postihnuté osoby. Na základe tohto bol predložený doplnený materiál, ktorý prešiel komplet rokovaním porady primátora, jednotlivými komisiami, mestskou radou a je predložený na dnešné rokovanie. Vzhľadom na to, že v procese spracovania tohto návrhu z komisii došiel podstatný počet pripomienok právno-formálneho charakteru, dovolím si predložiť pozmeňujúci návrh uznesenia mestského zastupiteľstva k tomuto materiálu. Mestské zastupiteľstvo v Košiciach atď. schvaľuje Všeobecne záväzné nariadenie mesta Košice o dočasnom parkovaní motorových vozidiel na vymedzenom území mesta Košice s pripomienkami: Po 1) v § 4 ods. 3 sa na koniec vkladá nová veta, ktorá znie: „Ak vodič nie je známy alebo je sporný, platiteľom úhrady podľa predchádzajúcej vety, je vlastník motorového vozidla alebo osoba zapísaná ako jeho držiteľ v evidencii motorových vozidiel.“ Po 2) v paragrafe 7 ods. 1 sa slová „parkovacia karta sa člení“ nahrádzajú slovami „parkovacie karty sa členia“. Po 3) v paragrafe 7 ods. 4 sa za druhú vetu vkladá nová veta: „Ak rezident počas doby vyhradenia pre rezidentov (§ 2 ods. 4 písm. c)) nenájde voľné rezidentské parkovacie miesto na uliciach uvedených na rezidentskej parkovacej karte voľné, má nárok zaparkovať aj na všeobecne platenom parkovacom mieste na daných uliciach vrátane ulice trvalého pobytu a to aj po uplynutí doby vyhradenia pre rezidentov.“ Po 4) v § 7 ods. 4 sa za slová „najviac jedna rezidentská parkovacia karta“ vkladá  „bodkočiarka a slová „rezidentskú parkovaciu kartu však nemožno vydať rezidentovi v prípade, ak už bola rezidentská parkovacia karta vydaná inému rezidentovi bývajúcom v tom istom byte“. Po 5) v § 7 ods. 4 písm. d) sa slovo „FO – ZŤP“ nahrádza slovom „FO – ŤZP“. Po 6) v paragrafe 7 ods. 4 sa vypúšťa písm. e).  Po 7) v prílohe číslo 1, v časti A sa slovo „Žižkova“ nahrádza slovami „parkovisko na Žižkovej ulici, pri križovatke Štúrova - Žižkova, na strane pri Štúrovej 46“ a slová „Jumbo centrum“ nahrádzajú slovami „parkovisko vymedzené ulicami Hutnícka a Tyršovo nábrežie, pred objektom Jumbo centrum“. Po 8) v prílohe číslo 3 sa v druhej tabuľke slovo „FO – ZŤP“ nahrádza slovom „FO – ŤZP“ a vypúšťa sa riadok v ktorom je uvedená „rezidentská parkovacia karta PO“.  Po 9) v celom texte nariadenia sa skratka „PO“ nahrádza skratkou „FO - P/PO“. Toto sú pozmeňujúce návrhy, ktoré vyplynuli z rokovaní jednotlivých komisií a ktoré po zvážení legislatívno-právnym odborom v podstate boli takto navrhnuté na zapracovanie do predloženého materiálu. Ďakujem pekne.

p. Raši, primátor mesta - Ďakujem pekne, otváram rozpravu k tomuto bodu. Nech sa páči, pán poslanec Lasky, po ňom pani poslankyňa Blaškovičová.

p. Lasky, poslanec MZ - Vážený pán primátor, vážené kolegyne, kolegovia, tak isto tento materiál bol prerokovaný na finančnej komisii. A chcem poďakovať za prijatie týchto pripomienok, ktoré odzneli na finančnej komisii, ktoré boli teraz prednesené. Ďakujem pekne.

p. Raši, primátor mesta - Pani poslankyňa Blaškovičová, po nej pán poslanec Petrvalský.

p. Blaškovičová, poslankyňa MZ - Ďakujem pekne, pán primátor, moja interpelácia na ktorú som dostala odpoveď znela, aj teda zaznela taká otázka, pripomienka, že aby každý rezident mal nárok aspoň na jednu parkovaciu kartu. Pamätáš sa pán námestník? Aj to bolo schválené, keď sme prerokovávali VZN v decembri. Tento môj „pozmeňovák“ prešiel. Ale nedostal sa znova do tohto návrhu. Takže ja ho len zopakujem, pretože naozaj nemáme rovných a rovnejších občanov, ani v Starom meste, ani v tomto meste. Takže navrhujem takúto zmenu § 7 ods. 4 v riadku číslo 6, namiesto vety „rezidentovi môže byť vydaná najviac jedna rezidentská parkovacia karta“ zmeniť to na „rezident má nárok na vydanie najviac jednej rezidentskej parkovacej karty“.

p. Raši, primátor mesta - Ďakujem pekne, prosím zaznamenať, návrhová komisia, aby mala všetko tak, ako má byť. Pán starosta Petrvalský, po ňom pani poslankyňa Gamcová, nech sa páči.

p. Petrvalský, poslanec MZ - Ďakujem veľmi pekne, pán primátor za slovo. Teraz nedávno sa mi dostal do rúk materiál, teda informácia o tom, že ešte v auguste minulého roku bol doručený protest prokurátora k parkovaniu. Nejak som si nevšimol, že by sme mali na prerokovanie v mestskom zastupiteľstve. Tak sa chcem spýtať, že čo je pravdivé? Aká je pravdivosť tejto informácie? A ak je táto informácia pravdivá, chcem sa spýtať, prečo sme nerokovali? Prečo sme neprerokovali protest prokurátora v tomto zastupiteľstve? Ďakujem veľmi pekne.

p. Raši, primátor mesta - Ďakujem pekne. Požiadali sme o odklad. Iste ste zachytili v médiách ku protestu prokurátora. A prokuratúra avízuje, že pokiaľ odstránime tento protest, tak nebude musieť byť prerokovaný. Pokiaľ sa schváli dnes VZN, odstráni sa protest prokurátora. Čiže aj preto je VZN opakovane predložené, aby sme náš právny názor, ktorý je v rozpore s prokuratúrou, aby bol odstránený. Čiže prerokovaním VZN bude odstránený tento rozpor. Pani poslankyňa Gamcová, po nej pán poslanec Rusnák. 

p. Gamcová, poslankyňa MZ - Ďakujem za slovo, vážený pán primátor, ja tiež len zopakujem svoj návrh, ktorý bol schválený v decembri. V § 8 b), pri Úľavách, kde som požiadala doplniť „vozidlá poskytujúce prepravnú službu v zmysle zákona o sociálnych službách pri služobnom výkone“. Ja som vtedy odovzdala ten návrh a teraz ho len opakujem.

p. Raši, primátor mesta - Ďakujem pekne, pán poslanec Rusnák.

p. Rusnák, poslanec MZ - Ďakujem pán primátor, kolegyne, kolegovia, chcel by som iba povedať, že oproti materiálu, ktorý bol prerokovávaný na ostatnom rokovaní v decembri, pripomienky, ktoré boli dané členmi nášho poslaneckého klubu, tieto pripomienky akceptované neboli. Takže my tento materiál nepodporíme. Ďakujem.

p. Raši, primátor mesta - Ďakujem pekne. Ja myslím si, že svoju vôľu môžete vyjadriť hlasovaním. Nemusíte nám ju dopredu oznamovať. Pán poslanec Filipko, nech sa páči.

p. Filipko, poslanec MZ - Ďakujem za slovo. Na minulom zastupiteľstve som mal viacero pripomienok k VZN. Priznám sa, že veľa mi napomohlo k celému chápaniu alebo výhľadu na riešenie parkovania, prezentácia, ktorú sme mali v Mestskej časti Sever za účasti spracovateľa koncepcie parkovania. Jeden z mojich návrhov bol akceptovaný pri tomto predloženom návrhu, čo sa týka tej parkovacej karty pre obyvateľov nad 70 rokov. V podstate druhý návrh, ktorý sa týkal 50 centovej tarify je možné vnímať, ak sa schváli koncepcia parkovania, za nekoncepčné riešenie. Podarilo sa mi diskutovať aj so spracovateľom koncepcie parkovania. Podľa môjho názoru, čím skôr si treba sadnúť na koncepciu parkovania. Možnože v tomto duchu, ako je predložená a napríklad predložený návrh uznesenia nie je celkom vhodný a šťastný. Zrejme to bude troška treba ešte premyslieť. Ale oba tieto materiály je potrebné, aby sa doplnili, lebo bez koncepcie bude ťažké uplatniť napríklad zónovanie, ktoré by vlastne zabezpečilo zníženie tej parkovacej tarify v menej expandovaných zónach mesta. Čiže apelujem na to, aby sme čím skôr pracovali na koncepcii a rokovali o nej po zozbieraní návrhov od mestských častí. Ale v tomto znení, ako je napríklad to uznesenie na koncepciu, to nebude celkom dobré. Bude ho treba asi troška prerobiť. Ďakujem.

p. Raši, primátor mesta - Ďakujem pekne. Pán poslanec Rusnák asi na mňa reaguje. Nech sa páči, pán poslanec.

p. Rusnák, poslanec MZ - Vážený pán primátor, dovolím si oponovať. Pokiaľ to bude v súlade s Rokovacím poriadkom, dovolím si tomuto zastupiteľstvu oznamovať čokoľvek a kedykoľvek. Ďakujem.

p. Raši, primátor mesta - Ďakujem pekne. Samozrejme, na to máte právo, čo ocenil pán poslanec Halenár potleskom. Ďakujem pekne, uzatváram rozpravu k tomuto bodu. Poprosím návrhovú komisiu, aby najprv dávala doplňujúce návrhy a potom uznesenie ako celok. Čiže poprosím vás, aby ste ich mali písomne, aby ste vedeli interpretovať tak, aby sme mohli hlasovať.

p. Andrejčák, poslanec MZ a člen návrhovej komisie - Návrhová komisia obdržala 3 pozmeňujúce návrhy. Prvý pozmeňujúci návrh je od pána námestníka Jakubova v znení: „Mestské zastupiteľstvo v Košiciach schvaľuje pozmeňujúce návrhy, po 1) v paragrafe 4 ods. 3 sa na koniec vkladá nová veta, ktorá znie: „Ak vodič nie je známy alebo je sporný, platiteľom úhrady podľa predchádzajúcej vety je vlastník motorového vozidla alebo osoba zapísaná ako jeho držiteľ v evidencii motorových vozidiel.“ Po 2) v paragrafe 7 ods. 1 sa slová „parkovacia karta sa člení“ nahrádzajú  slovami „parkovacie karty sa členia“. Po 3) v paragrafe 7 ods. 4 sa za druhú vetu vkladá nová veta „Ak rezident počas doby vyhradenia pre rezidentov paragrafe 2 ods. 4 písm. c) nenájde voľné rezidentské parkovacie miesto na uliciach uvedených na prezidentskej parkovacej karte voľné, má nárok zaparkovať aj na všeobecne platenom parkovacom mieste na daných uliciach vrátane ulice trvalého pobytu a to aj po uplynutí doby vyhradenia pre rezidentov.“ Po 4) v paragrafe 7 ods. 4 sa za slová „najviac jedna rezidentská parkovacia karta“ vkladá „bodkočiarka a slová „rezidentskú parkovaciu kartu však nemožno vydať rezidentovi v prípade, ak už bola rezidentská parkovacia karta vydaná inému rezidentovi bývajúcemu v tom istom byte“.“ Po 5) v paragrafe 7 ods. 6 písm. d) sa slovo „FO – ZŤP“ nahrádza slovom „FO – ŤZP“. Bod 6) § 7 ods. 4 sa vypúšťa písm. e). Po 7) v prílohe číslo 1 v častí A sa slovo „Žižkova“ nahrádza slovami „parkovisko na Žižkovej ulici pri križovatke Štúrova - Žižková na strane pri Štúrovej 46“ a slová „Jumbo centrum“ nahrádzajú slovami „parkovisko vymedzené ulicami Hutnícka a Tyršovo nábrežie pred objektom Jumbo centrum“. Bod 8) v prílohe číslo 3 sa v druhej tabuľke sa slovo „FO – ZŤP“ nahrádza slovom „FO – ŤZP“. Vypúšťa sa riadok, v ktorom je uvedená rezidentská parkovacia karta PO. Po 9) v celom texte nariadenia sa skratka „PO“ nahrádza skratkou „FO - P/PO“ a v § 6 ods. 6 sa vypúšťa druhá veta.“ 

Hlasovanie č. 16 -	za: 32, proti: 1, zdržali sa: 12

p. Raši, primátor mesta - Konštatujem, že tento pozmeňujúci návrh bol schválený. Budeme hlasovať o druhom pozmeňujúcom návrhu.

p. Andrejčák, poslanec MZ a člen návrhovej komisie - Druhý pozmeňujúci návrh predložila pani poslankyňa Blaškovičová, ktorý znie: „Mestské zastupiteľstvo v Košiciach schvaľuje v § 7 ods. 4 zmenu nasledovne: v riadku číslo 6 „rezident má nárok na vydanie najviac jednej rezidentskej parkovacej karty“.“

Hlasovanie č. 17 -	za: 36, proti: 1, zdržali sa: 7
 
p. Raši, primátor mesta - Ďakujem pekne, prosím ďalší pozmeňujúci návrh.

p. Andrejčák, poslanec MZ a člen návrhovej komisie - Posledný pozmeňujúci návrh, ktorý obdržala návrhová komisia je od pani poslankyne Gamcovej v znení: „Mestské zastupiteľstvo v Košiciach schvaľuje v § 8 b) doplniť „a vozidlá poskytujúce prepravnú službu v zmysle zákona o sociálnych službách číslo 448/2008 pri služobnom výkone“.“

Hlasovanie č. 18 -	za: 42, proti: 0, zdržali sa: 2
 
p. Raši, primátor mesta - Poprosím ďalej.

p. Andrejčák, poslanec MZ a člen návrhovej komisie - Pôvodný návrh. „Mestské zastupiteľstvo v Košiciach podľa príslušných ustanovení schvaľuje Všeobecne záväzné nariadenie mesta Košice o dočasnom parkovaní motorových vozidiel na vymedzenom území mesta Košice podľa predloženého návrhu s pripomienkami.“

Hlasovanie č. 19 -	za: 31, proti: 2, zdržali sa: 11

p. Raši, primátor mesta - Uznesenie sme schválili. Ďakujem pekne.
- - -

Bod č. 7/1 
Vyjadrenie k Memorandu o porozumení a spolupráci v energetickom sektore medzi Ministerstvom hospodárstva Slovenskej republiky a European Uranium Resources

p. Raši, primátor mesta - Máme prvý vložený bod, ktorý predniesol pán poslanec Süli. Čiže je to bod zaradený ako 7/1. Áno a poprosím, pán poslanec, ale nemám žiaden písomný materiál k tomu. Aby sme dodržali rokovací, aby ste mi, aj poslancom asi dali niečo do ruky.

p. Süli, poslanec MZ - Pán primátor, všetko bolo na internete doručené poslancom v pošte.

p. Raši, primátor mesta - Kompletný materiál? Poprosím nejakého poslanca, aby mi dal ten kompletne vytlačený materiál. Nech sa páči, vy máte slovo.

p. Süli, poslanec MZ - Vážený pán primátor, ctené zastupiteľstvo. Pomerne dlho sa tu zaoberáme problematikou ťažby uránu, ale predovšetkým aj prieskumu a prieskumných vrtov v lokalite Kurišková - Jahodná. Nechcem tu robiť nikomu prednášku o tom, aké  riziká prinášajú, hlavne prieskum. Ale aj potom to, že my dávame nejaký, teda nie my konkrétne, ale vláda alebo minister, dáva nejaký súhlas, nejaké Memorandum vypísalo a podpísalo s nejakou spoločnosťou, ktorá zaväzuje ministerstvo hospodárstva na to, aby mohli túto činnosť vykonávať. Nechcem tu nikoho strašiť, ale keď si to prečítate, možnosti a následky tejto ťažby, dokonca aj prieskum, tak sú hrozivé. Mal som to šťastie, že som sa zúčastnil jednej konferencie ohľadom životného prostredia, síce sa to netýka úplne u nás, ale týka sa to oblasti Michalovce - Strážske - Humenné, čo sa týka Košického samosprávneho kraja, dokonca aj Zlatej Idky. Konkrétne v Zlatej Idke práve ťažba nerastných surovín z minulého storočia, z minulých storočí, priniesla taký výsledok, že voda je tak kontaminovaná, že je nepoužiteľná pre účely pitného režimu. Na viac, keď o tom sa hovorilo na tej konferencii, bolo povedané, že zver, ktorá sa odstrelí v oblasti Zlatej Idky, aby ľudia nekonzumovali, lebo je to životunebezpečné. Pán primátor, my sme tu prijali jedno uznesenie, druhé uznesenie, tretie uznesenie, čo sa týka prieskumu aj ťažby a bolo to vznesené, aj taký príklad, že načo robiť prieskum, keď ťažbu aj tak zakážeme. Vedľa vás nedávno sedel aj pán minister životného prostredia, pán Žiga a on hovoril, že o tom Memorande ani nevedel, ale na druhej strane, myslím si, ako správny Košičan povedal, že podporuje vás, podporuje predsedu samosprávneho kraja, ktorí ste zásadne proti ťažbe tohto nerastného a čo myslím si, vy, ako lekár, viete dobre, aké to riziká prináša. Pán primátor, napriek tomu je podpísané nejaké Memorandum. Dokonca videl som pána ministra v televízii oblečeného v baníckej uniforme, medzi baníkmi a som z toho mierne znepokojený. Ja som „výbehový“ typ človeka, ja mám to „za pár“ tak povedané po slovensky, ale sedí tu pomerne veľa mladých ľudí, ktorí majú ešte aj deti. Mladé deti, vnúčatá, to aj ja mám a vážne si myslím, že pokiaľ necháme tomu voľný priebeh a nejaký vysoko postavený úradník podpíše bez mihnutia oka taký dokument, ktorý odsúdi na večnosť túto lokalitu, tak potom treba urobiť niečo s týmto človekom, lebo ten asi riskuje život obyvateľstva Košíc. To rovno poviem. Práve preto som pripravil jedno uznesenie, ktoré prednesiem a nejedná sa prosím o SDKÚ. Nie je to volebná kampaň. Nie je to SDKÚ, nie je to Smer, nie je to KDH, ale je to vec Košičanov, ktorí tu žijeme a dúfam, že ešte chvíľku tu potrváme a nemáme v úmysle sa odtiaľ odsťahovať do takých lokalít, kde takáto ťažba nebude. Ja navrhujem uznesenie nasledovné. „Mestské zastupiteľstvo v Košiciach podľa § 4 ods. 3 písm. h) zákona č. 369/1990 Zb. o obecnom zriadení v znení neskorších predpisov a § 6 ods. 2 písm. o) Štatútu mesta Košice s poukázaním na platné uznesenie Mestského zastupiteľstva v Košiciach číslo 785/2013, za A) vyzýva ministra hospodárstva, aby odstúpil od Memoranda o porozumení a spolupráci v energetickom sektore medzi Ministerstvom hospodárstva SR a EUR (European Uranium Resources) a poveruje primátora mesta Košice, aby s týmto uznesením oboznámil ministrov hospodárstva, životného prostredia a vládu Slovenskej republiky.“ Ďakujem.

p. Raši, primátor mesta - Ďakujem pekne, otváram rozpravu k bodu 7/1. Nech sa páči, prihláste sa. Dobre. Ak sa nikto nehlási, uzatváram rozpravu. Myslím si, že na každom zastupiteľstve sme všetci ochotní prijať čokoľvek proti uránu. Návrhová komisia, poprosím, aby ste prečítali celý návrh uznesenia a budeme hlasovať.

p. Andrejčák, poslanec MZ a člen návrhovej komisie - Takže návrh na uznesenie, ktorý predložil pán poslanec Süli. „Mestské zastupiteľstvo v Košiciach podľa príslušných ustanovení po A) vyzýva ministra hospodárstva Slovenskej republiky, aby odstúpil od Memoranda o porozumení a spolupráci v energetickom sektore medzi Ministerstvom hospodárstva Slovenskej republiky a European Uranium Resources a po B) poveruje primátora mesta Košice, aby s týmto uznesením oboznámil ministrov hospodárstva, životného prostredia a vládu Slovenskej republiky.“

Hlasovanie č. 20 -	za: 37, proti: 0, zdržali sa: 2
 
p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 8  
Rozšírenie priestorov nízkoprahového denného centra pre deti a rodinu – Komunitné centrum Luník IX

p. Raši, primátor mesta - Prejdeme k bodu číslo 8. Je to Rozšírenie priestorov nízkoprahového denného centra pre deti a rodinu - Komunitné centrum Luník IX. Pani námestníčka, nech sa páči, máte slovo.

p. Lenártová, námestníčka primátora - Ďakujem pekne, vážený pán primátor. Ctený poslanecký zbor, ja by som chcela predložiť tento materiál, ktorý sa týka rozšírenia priestorov nízkoprahového denného centra pre deti a rodinu na Komunitné centrum Luník IX. Ako viete, že mesto Košice má schválenú lokálnu stratégiu komplexného prístupu, kde bola výstavba nového Komunitného centra nezrealizovateľná vo výške 1 500 000. My sme požiadali najskôr Úrad splnomocnenca na odsúhlasenie zmeny projektového zámeru a tento písomný súhlas sme dostali. A písomný súhlas k písomnému súhlasu predchádzalo vyhlásenie výzvy, ktoré 29.11. vyhlásilo Ministerstvo pôdohospodárstva a rozvoja vidieka Slovenskej republiky, ako riadiaci orgán pre Regionálny operačný program a vyhlásilo výzvu v programe 2.1b, Podpora komunitných centier zameraných na posilňovanie sociálnej inklúzie. Cieľom nášho materiálu je rozšíriť pôvodne existujúce a fungujúce Komunitné centrum na prvom poschodí. Celkový rozpočet bude vo výške 161920. S našou 5 % spoluúčasťou to je 10120. A samozrejme je tam udržateľnosť 5 rokov. Ďakujem pekne.

p. Raši, primátor mesta - Ďakujem pekne, otváram rozpravu k tomuto bodu. Nech sa páči, pán poslanec Lasky, predseda komisie.

p. Lasky, poslanec MZ - Dovoľte mi informovať, že tento materiál bol prerokovaný na finančnej komisii a finančná komisia ho odporúča prerokovať a schváliť.

p. Raši, primátor mesta - Ďakujem pekne, nech sa páči, otvorená rozprava, pán poslanec Gábor, máte slovo.

p. Gábor, poslanec MZ - Dobrý deň vážený pán primátor, vážení kolegovia, kolegyne. Chcel by som len k tomu ako, nebol som na komisii, lebo som proste, asi to tak nemalo byť, ale chcel by som vyjasniť zastupiteľstvu veci, okolo toho Komunitného centra, ktoré tam je na Luníku IX. Jedná sa o to, že priestory, ktoré má k dispozícii teraz momentálne Mestská časť Luník IX by mali zrekonštruovať. Čo všetci na zastupiteľstve miestnom súhlasili s tým. Len s tým, že je tu jeden taký menší problém. Je to jediná taká väčšia miestnosť, kde sme sa mohli verejne stretávať s ľuďmi, a tí ľudia mohli mať nejaké kultúrne vyžitie, keď je vonku nepriazeň počasia. Preto sme aj žiadali, že ak by bola nejaká náhrada, buď v priestoroch iných, s ktorými mohla disponovať mestská časť, po rekonštrukcii týchto priestorov. Nám to právo, svojvoľne nakladať s týmto priestorom, asi nebude poskytnuté, tak preto sme chceli, aby mestská časť a najmä obyvatelia mali aj tiež nejaký priestor na to, aby sa mohli kultúrne vyžiť. Ďakujem.

p. Raši, primátor mesta - Ďakujem pekne, pán poslanec, s faktickou pani námestníčka, nech sa páči.

p. Lenártová, námestníčka primátora - Faktická pripomienka. Chcem zareagovať na pána poslanca Gábora. Tento problém sme riešili už pred podaním žiadosti na výzvu. Riešili sme ho aj s vami, aj s Bytovým podnikom mesta Košice, pánom technickým riaditeľom, kde vám boli vytypované v tejto budove iné priestory, ktoré môžete využívať presne na tento účel. Takže myslím si, že toto je riešiteľné a, že už to má aj reálnu podobu, to riešenie. Ďakujem pekne.

p. Raši, primátor mesta - Ďakujem pekne, nech sa páči, rozprava. Pán poslanec Berberich, nech sa páči, pán poslanec.

p. Berberich, poslanec MZ - Ďakujem pekne za slovo. Ja by som len chcel poprosiť, aj my sme sa na komisii zaoberali týmto bodom a sme to odporučili. Ale padli také otázky, čo sa týka tej lokálnej stratégie komplexného prístupu. Nejako som sa k tomu nevedel dostať, keby som to vedel dostať či do mailu alebo ako aby som to vedel, lebo v rámci komisie sú tam spoločenstvá, ktoré tam pracujú. A sa teda pýtali na to. Takže keby som to mohol dostať, aby som im to mohol posunúť ďalej. Ďakujem pekne.

p. Raši, primátor mesta - Pani námestníčka, nech sa páči. 

p. Lenártová, námestníčka primátora - Faktická pripomienka. Chcem povedať, že lokálna stratégia komplexného prístupu bola schválená v predchádzajúcom volebnom období. Čiže my už len čerpáme z toho. A to je známy dokument, ktorý ste tu schvaľovali aj vy, pán poslanec. Takže toto je stará vec, na ktorú my nadväzujeme a z čoho čerpáme. Takže toto je dokument, ktorý je známy, starý. Ak nemáte, tak bez problémov vám ho poskytneme.

p. Raši, primátor mesta - Tak prosím poslať pánovi poslancovi aj všetkým ostatným poslancom, ktorí budú chcieť stratégiu. Ďakujem pekne, uzatváram rozpravu k tomuto bodu. Poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie - Návrh na uznesenie. „Mestské zastupiteľstvo podľa príslušného ustanovení Štatútu mesta schvaľuje po a) predloženie žiadosti o nenávratný finančný príspevok na rozšírenie Komunitného centra v rámci výzvy ROP 2.1b 2013/01, Operačný program, Regionálny operačný program oblasť podpory 2.1b Podpora komunitných centier zameraných na posilňovanie sociálnej inklúzie, vo výška celkových oprávnených výdavkov projektu maximálne 202 400 eur. Po b) spolufinancovanie projektu vo výške 5 % z celkových oprávnených výdavkov t.j. 10120 eur. Po c) zabezpečenie realizácie projektu po schválení žiadosti o NFP. Po d) zabezpečenie udržateľnosti projektu minimálne 5 rokov po skončení realizácie aktivít projektu. A po e) zriadenie záložného práva nehnuteľností na Krčméryho číslo 2, budova súpisné číslo 435 pozemku parc. č. 4745/21 katastrálneho územia Luník, v prospech riadiaceho orgánu pre Regionálny operačný program po dobu platnosti zmluvy o poskytovaní nenávratného finančného príspevku.“

Hlasovanie č. 21 -	za: 40, proti: 1, zdržali sa: 2
 
p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 9 
Výstavba nájomných bytov - Luník IX

p. Raši, primátor mesta - Prejdeme k bodu číslo 9. Je to Výstavba nájomných bytov Luník IX. Pani námestníčka, nech sa páči, uveďte program k materiálu.

p. Lenártová, námestníčka primátora - Ďakujem pekne opäť za slovo. Tento materiál sa opäť dotýka lokálnej stratégie komplexného prístupu pre Luník IX, vďaka čomu sme oprávnený žiadateľ. Keďže 17.12. Ministerstvo pôdohospodárstva rozvoja vidieka Slovenskej republiky vyhlásilo v rámci Regionálneho operačného programu oblasť podpory 4.1b podpory infraštruktúry bývania výstavbu nájomných bytov pre marginalizované komunity, tak z dôvodov úplne objektívnych, pragmatických, sme sa do tejto výzvy zapojili. Ide o výstavbu jedného bytového domu, kde bude 12 bytových jednotiek, ktoré budú v deväťdesiatich piatich percent financované z Regionálneho operačného programu. 5 % je na strane príjemcu, ako spolufinancovanie. Máme už v súčasnosti vytipovaných 18 rodín. Keďže musia tieto rodiny spĺňať naozaj prísne kritériá výberu, minimálne jeden člen vytipovaných rodín musí byť zamestnaný alebo musí tam byť určitá suma príjmu. A výstavbou, keďže viete, že na jar sa bude opäť asanovať 1 bytová jednotka, čiže 2 vchody na Luníku IX a aj v tejto súvislosti s tým, že sa postaví tento bytový dom, kde sa nasťahuje 12 rodín, ktorí sú motivovaní a ktorí naozaj chcú bývať, uvoľní sa nám zároveň taký istý počet bytov, ktoré vieme poskytnúť tým, ktorí bývajú v domoch, ktoré sa budú asanovať. Nemohli sme teda reagovať inak, ako zapojiť sa do tejto výzvy. Ďakujem pekne.

p. Raši, primátor mesta - Ďakujem pekne. Otváram rozpravu k tomuto bodu. Nech sa páči, pán poslanec Ihnát, po ňom pán poslanec Kasterko.

p. Ihnát, poslanec MZ - Áno, ďakujem za slovo pán primátor. Som pôsobiaci na Luníku IX, skoro každý deň vidím to, ako občania, spoluobčania spolunažívajú, rozprávam s nimi. Ale jednu vec by som chcel poprosiť, samozrejme, tento projekt a zámer podporím aj z hľadiska toho, že vedenie mesta myslí aj na mladé rodiny. A jednoducho sa chystá urobiť zámer výstavby, tiež charakteru výstavby bývania pre naše mladé rodiny, Košičanov mladých. Chcem len jednu vec poprosiť, aj vedenie mesta, aby sme našli formu, keď sa dá nájsť forma, aby sa títo občania spolupodieľali na výstavbe, keď sa dá nejakým spôsobom fyzicky, manuálne alebo akokoľvek, aby mali nejakú účasť. Aspoň aby to bolo také určité echo aj pre verejnosť, že títo ľudia nič nedostanú zadarmo, len tak. A tiež treba povedať, vlastne, že za to bývanie budú platiť. To je tiež podstatný fakt. Aby to nebolo fakt, vlastne, že to dostanú len tak, zadarmo. A tí mladí, ktorí budú mať vystavané, tak sa doživotne zadlžia exekúciami potom. Takže chcem poprosiť, aby určitá forma sa našla, keď sa dá, aby sa spolupodieľali na niečom, aby si to zaslúžili. Ďakujem pekne.

p. Raši, primátor mesta - Pán poslanec Gál s faktickou najprv, po ňom do rozpravy pán poslanec Kasterko. Nech sa páči.

p. Gál, poslanec MZ - Faktická pripomienka. Áno, ďakujem. Ja len by som sa potom chcel pána poslanca, kolegu Ihnáta spýtať. Boli sme na komisii dopravy, výstavby, kde sme toto preberali. A keď ja k tomuto projektu ešte budem mať potom zvlášť vystúpenie. Sú vlastne len 3 potencionálne návrhy, z ktorých každý jeden predpokladá výškovú budovu, teda poschodovú tak, ako nám bolo prezentované. A tieto návrhy si všetky skritizoval aké sú nesprávne, zlé, hneď budú zničené, do pol roka, či do roka, jak si to hovoril. Ale je pravda, že si hlasoval „za“ túto výstavbu na komisii. Takže je mi jasné, prečo teraz hovoríš. Len nechápem tým myšlienkovým pochodom, že ako to, že som proti tomu, keď takýto materiál predložený, ale hlasujem v konečnom dôsledku „za“, že je vynikajúci materiál!? Ďakujem.

p. Raši, primátor mesta - Ďakujem pekne. Už aby bolo po voľbách. Čiže pán poslanec Ihnát, poprosím sa prihlásiť sa do rozpravy, pretože s faktickou na faktickú sa reagovať nedá, hej. Čiže pán poslanec Ihnát do rozpravy. Pán poslanec Petrvalský asi ide reagovať, a pán námestník na pána poslanca Ihnáta. Nech sa páči.

p. Petrvalský, poslanec MZ - Faktická pripomienka. Ďakujem veľmi pekne, pán primátor, za slovo. Mne len utkveli slová pána poslanca, že za toto budú platiť! Nedávno presne toto bolo s odpadom na Majetkári, kde on povedal, že títo ľudia budú platiť. Raz zaplatili 30 eur. Odvtedy ani cent. Takže ja už neverím týmto slovám, že niekto z týchto ľudí bude platiť. Ďakujem.

p. Raši, primátor mesta - Ďakujem pekne. Pán poslanec Kasterko, do rozpravy. Ešte takto - pán poslanec Kasterko a po ňom pán poslanec Gábor. Pán poslanec Ihnát, nemôžeš reagovať na pána poslanca Petrvalského, lebo on mal faktickú a nie vystúpenie. Čiže normálne v rozprave, čiže pán poslanec Kasterko, po ňom pán poslanec Gál.

p. Kasterko, poslanec MZ - Ďakujem za slovo, vážený pán primátor. By som sa len chcel spýtať. Dokument bol vypracovaný k 13.1.2014, ktorý bol predložený mestskému zastupiteľstvu, čo sa týka rizík a ohrozenia realizácie projektu. V čase toho 13.1. je tu písané, že pre mesto bude rizikom zachovania platobnej schopnosti vybraných nájomcov vzhľadom k nízkemu príjmu, k nízkym príjmom rodín a nepriaznivej situácii zamestnanosti príslušníkov marginalizovanej komunity. Predbežne je vytipovaných 18 rodín, 4 rodiny z toho nemajú príjem zo zamestnania, 14 rodín má príjem aspoň jedného rodiča na základe pracovnej zmluvy. Chcem sa spýtať, či od tohto dátumu sa niečo zmenilo? Či tie 4 rodiny aspoň jeden z nich si našiel zamestnanie alebo prípadne z tých štrnástich rodín aspoň či ostali aspoň jeden rodič na základe pracovnej zmluvy má to zamestnanie? A taktiež, čo sa týka časového harmonogramu prípravy žiadostí na podanie, chcem poukázať na to, že 17.3.2014 sa bude len vypracovávať projektová dokumentácia pre stavebné povolenie a o necelý mesiac už by malo byť aj vydané stavebné povolenie a správoplatnené. Či je to reálne? A keď áno, tak by som bol rád, keby aj do budúcna pre všetky mestské časti a všetkých občanov mesta Košice tak promptne vedeli pripravovať podklady, resp. vydávať stavebné úrady stavebné povolenia. Ďakujem pekne.

p. Raši, primátor mesta - Pani námestníčka, vyveďte pána poslanca z omylu.

p. Lenártová, námestníčka primátora - Zareagujem iba na tú prvú časť, lebo tá druhá, to sú také opäť predvolebné „rétoriká“. Chcem povedať, že máme vytipovaných 18 rodín, aby sme mali batériu. Čiže, je tam 12 bytových domov. Čiže 14 rodín zo štrnástich rodín pracujú, pracujú účastníci, pracuje jeden aspoň z rodiny. Táto situácia trvá. My s touto komunitou pracujeme. Sú tam naši terénni pracovníci. Čiže neviem, o čo vám ide? Vytipovali sme viac rodín, aby sme teda mali možnosť výberu. Neviem, čo ste chceli zistiť? 14 zo štrnástich rodín, je jeden zamestnaný. Bytov je 12.

p. Raši, primátor mesta - Pán poslanec Gábor, po ňom pán poslanec Gál. Ja viem, ale viete, že nemôžete dať faktickú na faktickú, že asi ste sa pomýlili. Nech sa páči.

p. Gábor, poslanec MZ - Vážený pán primátor, chcel by som len trošku okolo toho na Luníku IX, aká je situácia okolo. Mladé rodiny sa strašne tešia, že sa proste po tých búraniach niečo bude stavať, za čo je fakt povďačné celému vedeniu a tejto stratégii, ktorá je tu nastavená. Ale jedna vec je, že fakt, prednedávnom sme tu riešili dodávku elektrickej energie na Krčméryho. Tiež bola polemika o tom, či sa to udrží, či sa to bude platiť. Vidíte, že už to funguje jedným rokom. Aj tie priestory, v rámci toho odberného miesta sa to udržalo. Platí sa. Straty sú fakt minimálne. Ja myslím, že keď bude poriadny výber v rámci tých rodín, ony, tie mladé rodiny si tiež zaslúžia už trošku lepšie bývanie. A už aby trošku sa začali tí ľudia od seba odlišovať. Týmto, že dáme im trošku priestor. A nech ukážu tí, najmä tí mladí, že nepatria tam, do toho stereotypu, tam, na tom Luníku IX. A vytvoríme taký klad, príklad jeho kladu preto, že sa dá aj bývať na Luníku IX trošku ináč. A možnože to bude aj taký prvý krok k tomu, aby týmto smerom sa uberal Luník IX. A nie tým stereotypom. Ďakujem.

p. Raši, primátor mesta - Ďakujem pekne chcem sa spýtať, pán poslanec Kasterko, chcete reagovať na pána poslanca Gábora? Nemôžete na námestíčku reagovať. Dobre. Nie, mala faktickú a prihlásila sa do faktickej, normálne, s takým znakom, aký máte vy. Tak sa prihláste kľudne do rozpravy. Všetci sa môžu vyrozprávať koľko chcú. Je to vážna téma. Pán poslanec Jutka, chcete reagovať na pána poslanca Gábora? Nie? Áno.

p. Jutka, poslanec MZ - Pán primátor, ja by som len chcel dať procedurálny návrh. Tí, čo sú prihlásení v rozprave, nech v podstate majú umožnené hovoriť, ale aby sme dali v podstate ukončenie rozpravy po tých, čo sú prihlásení. Lebo máme ešte bohatý program rokovania. Aby sme neboli v tej predvolebnej rétorike, ako to bolo povedané.

p. Raši, primátor mesta - Ďakujem pekne. Procedurálny návrh na ukončenie, na uzavretie rozpravy s tými prihlásenými, ktorí sú teraz. Prosím hlasujte.

Hlasovanie č. 22 -	za: 31, proti: 1, zdržali sa: 7

p. Raši, primátor mesta - Čiže, pokračujeme v rozprave tak, ako boli prihlásení diskutujúci do pozmeňujúceho návrhu. Čiže posledným je pán poslanec Gaj, a teraz má slovo pán poslanec Gál, a po ňom pán poslanec Lasky.

p. Gál, poslanec MZ - Ďakujem za slovo. Keď myslíte, že je to predvolebná rétorika, Luník IX, tak ako názor nikomu neberiem. Ale dostanem sa ku téme. Tak, keď sme preberali túto tému, a videl som materiál na komisii dopravy a výstavby, tak až neviem, či  zhrozený som zostal, lebo či si robíte z niekoho srandu. Aj poslanci, ktorí to chcete podporiť! A v tom zmysle, že zase ideme niečo dávať niekomu zadarmo. Ľuďom, ktorí všetko zničia, ktorí neplatia dane, poplatky a možnože niekto z nich, keď je zamestnaný, že nejaké dane zaplatí! Čo robíme pre alebo, čo ste urobili, čo ste ponúkli zadarmo pre mladé rodiny okrem toho, že sa zvýšili poplatky v predškolských a školských zariadeniach? Zvýšila sa cena MHD. Čo týmto ľuďom ste dali zadarmo? Chcete, aby ľudia, ktorí chodia špinaví po MHD, nafetovaní, obťažujú život slušným ľuďom v MHD, keď už pomaly aj MHD samé porušuje svoj poriadok, pretože takýchto ľudí púšťa do spojov?!? A týmto ľuďom ideme dávať niečo zadarmo, aby to zase zničili?! Vy neveríte ani sami, že tých 5 rokov to je schopné tam tá stavba slúžiť svojmu účelu! Zase ideme im dať, ako pozerám, 31 000 v rámci spolufinancovania. Ale vlastne všetko sa platí z daňových príjmov týchto poplatníkov, ktorí nielen v Košiciach žijú, ale na Slovensku. Aj keď to ide z eurofondov. Čiže zase niečo niekomu zadarmo! A je to neuveriteľný materiál, že takéto niečo chceme podporiť bez toho, aby ako tu už spomenuli predrečníci, niečo sami si nepostavili, niečo sami nezrealizovali! Sami neprispeli svojimi daňami! A my toto ideme podporovať. Tak jednoznačne som zásadne proti takýmto projektom, ktoré možno sú dobre namierené, dobre myslené, ale pre týchto obyvateľov, za podmienok, kedy všetko ničia, nemajú žiaden zmysel!

p. Raši, primátor mesta - Ďakujem, pán poslanec Kotleba, pardon pán poslanec Gál. Pán poslanec Lasky, nech sa páči.

p. Lasky, poslanec MZ - Vážený pán primátor, vážené kolegyne, kolegovia, tento bod bol prebratý na finančnej komisii, a finančná komisia odporúča prerokovať a schváliť tento bod. Tak, ako bolo už povedané, že nejde to z mestských peňazí. Ide to z operačného programu, ktorý je cielený priamo na to a mesto spolufinancuje 5 % výšky tohto projektu, ktoré by malo byť zaťažených - Mestská časť Luník IX. Ďakujem pekne.

p. Raši, primátor mesta - Ďakujem pekne. Chcem sa spýtať, keď je odhlasovaný koniec rozpravy, môžeme povoliť faktické? Lebo je to súčasť rozpravy, ktorá bola ukončená. Alebo nie? Dobre. Čiže faktickú na pána poslanca Laského ma pán poslanec Gál. Nech sa páči.

p. Gál, poslanec MZ – Faktická pripomienka. Ďakujem za slovo. Ako, nerád zdržujem, ale nedá mi to povedať. A európske peniaze sú aké peniaze? Nie sú to verejné peniaze z daní? Z daňových poplatníkov? Neposiela Slovensko do európskych mechanizmov niekoľko miliárd eur ročne? Z čoho posiela?! Predsa z daní poplatníkov. Netvárme sa, že to nie sú naše peniaze?! Že niečo nedávame zadarmo!? Že niečo sa rozbieha, ale, nevadí veď to bolo zadarmo! Tak len 5 % spolufinancovanie je z daní 31 000 eur. A tých 633, to je všetko z daní. To nie sú peniaze, ktoré vytlačí Európska centrálna banka, lebo nemá čo robiť, a nám ich pošle na účet!

p. Raši, primátor mesta - Pán poslanec, ja, viete, ako naozaj prekračujete všetky medze slušného správania sa. Pretože účelovo klamete. Každý z poslancov má s týmto materiálom problém. Každý. Aj tí, čo budú hlasovať „za“, aj tí, čo budú hlasovať „proti“. Tak sa ukľudnite. Pretože ide o peniaze, ktoré Európska únia dáva účelovo iba na tieto komunity. A keď ich nevyčerpáme my, ich vyčerpá niekto iný. A keď ich nevyčerpáme my, tak pri búraní bytovky vznikne ďalšia nelegálna osada alebo skládka možno práve tam, kde bývate vy! A sa vám obyvatelia poďakujú. My to robíme ako záchranné riešenie. A na nič iné nemôžeme tieto peniaze použiť. Aj tých 5 % spolufinancovania budeme pýtať od splnomocnenca alebo ich použijeme z peňazí, ktoré mestská časť nedostáva vo forme desiatich tisícoch eur. 3 roky po sebe ich nedostala. A vieme ich použiť z týchto peňazí. Tak prestaňte. Každý z nás máme traumu kvôli rómskej otázke, lebo sa ju snažíme riešiť. Máme prvých, čo platia, čo bývajú slušne. Našli sme rodiny, ktoré platia nájmy. Sú tam Saleziáni, ktorí sa začali starať o bytovku. Je tam pastoračné centrum, a snažíme sa nájsť formu aby tí, čo žijú slušne, ukázali aj iným, že sa dá žiť slušne. A hlavne, keď bytovky búrame, aby nám nevznikali nelegálne osady v meste. A ukľudnite sa trochu. Máme jedného politika, ktorý má takú rétoriku ako vy. Aj má veľkú podporu. Ale myslím si, že v tomto zastupiteľstve, pri rómskom probléme v meste Košice, by sme sa mali chovať racionálne. A toto je jediná šanca, ako nepoužiť peniaze Košičanov. A preto ten materiál sme dali. A preto sa buduje iba 1 bytovka, lebo sme našli iba o pár rodín viac, ktorí vedia splniť všetky kritéria. Tak vás poprosím, buďme trošku v tomto racionálni. Dobre. Ďakujem pekne, pán poslanec Süli, po ňom pani poslankyňa Gamcová.

p. Süli, poslanec MZ - Vážený pán primátor, ctené zastupiteľstvo. Mestská časť Luník IX bola vybudovaná onoho času za tým istým účelom, čo teraz hovoríme. Tzn., že chceli sme túto komunitu dostať do nejakých slušných bytov. Dokonca, keď dobre viem, vy ste tu ešte vtedy nebol, boli tam aj družstevné byty, kde bývala aj iná komunita, teda bývali tam družstevníci, ktorí si tam kúpili byty. Boli to pre krásne byty. Cieľ bol ten istý ako máme dnes, že chceme tých slušných dostať do nejakých bytov, aby nám platili, aby sa starali o svoj domov, aby mali šancu sa zapojiť do normálneho života. Pán primátor, stretol som sa s ľuďmi po ulici. Všeobecný názor z pätnástich ľudí, ani jeden by to neurobil, nevybudoval by pre túto komunitu ďalšie byty z týchto dôvodov. Dovolím si povedať niekoľko skúsenosti z deväťdesiatych rokov, ´91 až 2. Na Zimnej ulici na sídlisku tzv. Malá Praha číslo 3 bývala jedna rodina, pre ktorých teraz chceme podobne budovať nejaké byty. Bola to veľmi konsolidovaná rodina. Mali 3 deti, muž pracoval na železnici, manželka robila upratovačku v jednom podniku. Lenže do toho bytu, keďže mali byt a mali kúpeľňu, tak prišli sa okúpať asi tridsiati ľudia denne. Lebo neodvážili sa odmietnúť túto službu svojim spoluobčanom, s ktorými cítili súcit, lebo títo ľudia nemali možnosť sa okúpať. Preto to hovorím, lebo jedna vec je vybudovať tejto komodite prístupné byty tým, ktorí sa chcú zlepšiť alebo tí, ktorí sa chcú zapojiť do normálneho života. Čo je to normálny život? Pre nás je normálny život ktorým žijeme my. Pre nich je asi ten, ktorý žijú oni. Ale nevidím žiadnu záruku, poviem vám pravdu,  tak ako Luník IX sa stalo jedno sídlisko, kde je prakticky skoro nekontrolovateľný stav, nie je záruka a nevidím nijaké záruky na to, aby v priebehu jedného dvoch, troch rokov nemali sme tie isté problémy, ktoré teraz máme. Ja osobne si myslím a plne súhlasím s tým, že pokiaľ túto komunitu nezapojíme do života, do aktívneho života, nie je šanca ich zmeniť. Ešte dovolím si niekoľko poznámok. Bol som na jednom odbornom učilišti na Kukučínovej ulici, kde pán riaditeľ Pituch a on v Kecerovciach na Luníku IX prevádzkuje školy, kde títo ľudia, hlavne mladých, u ktorých je šanca zmeniť ich povahu, učia ich murárčine, tesárčine a za maliara, za kúrenára len preto, aby sa zúčastnili postavenia svojich, teda svojich príbytkov. Toto by som radšej podporil. Toto by som radšej podporil, aby minimálne 30 percent odpracovali na výstavbe týchto domov a nepozerali sa z okien, zo stávajúcich bytoviek a povedali, že „gadžovia jak pomaly pracujú“, lebo aj to som videl, prosím, na Spiši, keď postavili sa im lokality a oni pekne nečinne spoza okien a kritizovali tých, ktorí tam budovali zadarmo byty. Pán primátor, je to veľký problém.

p. Raši, primátor mesta - Je to veľký problém. Ďakujem pekne, pán poslanec. Len vás doplním, že tak, ako vy hovoríte, že z pätnástich ľudí ani jeden nebude súhlasiť, tak si myslím, že z pätnástich občanov Košíc, ani jeden nebude súhlasiť, aby pri zbúraní ďalšej bytovky kvôli narušeniu statiky sa mu títo ľudia nasťahovali pod jeho okná. Pani poslankyňa Gamcová, po nej pán poslanec Ihnát.

p. Gamcová, poslankyňa MZ - Ďakujem, vážený pán primátor. Vážené kolegyne, kolegovia, ja teraz nechcem naozaj prispieť k rozdúchavaniu vášní, ale skôr chcem povedať to, že na sociálnej komisii sme sa veľmi dlho bavili o tomto materiáli. Verím, že aj pani námestníčka toho vie podstatne viac, ako vieme my v tejto chvíli. Ja som ale na záver dala návrh na to, aby, keď už budeme súhlasiť s niečím takýmto, lebo určite je to výnimočný projekt, ktorý je určený naozaj špeciálne pre tieto skupiny, ale, aby sme ich tieto skupiny zaviazali, aby si uvedomili, že tieto peniaze by mali byť účelovo viazané aj z nejakých ich príspevkov. Tak preto všetci členovia komisie, myslím, temer na dvoch, sa kladne vyjadrili k podpore môjho návrhu, že tých 5 percent, aby bolo financovaných buď z účelovo viazaných prostriedkov pre Luník IX,  alebo ako pán primátor už povedal, zrejme budete hľadať aj iné zdroje. Takže za toto ďakujem. A druhú vec, ktorú som chcela povedať, je trošku ma trápi tá trvala udržateľnosť. Lebo si myslím, že toto je ten rizikový faktor, ktorý tu vzniká. A poviem len jednu skúsenosť. Bola som niekoľkokrát u Saleziánov na Luníku IX a myslím, že aj vy viete o tom, ako to tam funguje. Pán farár ma čakal pri bráne, ktorá bola zavretá. Otvoril ju na pár sekúnd, keď som vošla dnu, ju zavrel. Čiže ja len to chcem povedať na margo toho, že  prosím vás, keď ten projekt bude odobrený, aby ste sa skontaktovali a boli v úzkej spolupráci s ľuďmi, ktorí tam žijú a ktorí majú skúsenosti, ako to urobiť, aby tá trvalá udržateľnosť bola reálna. Toľko. Ďakujem.

p. Raši, primátor mesta - Ďakujem pekne. Trochu na vás zareagujem. Aj preto v návrhu na prerozdelenie financií pre mestské časti absentuje Luník IX. Už tretí rok po sebe absentuje, pretože z týchto peňazí štvrtý splácame aj dlhy, ktoré boli vytvorené. Čiže na to vieme používať aj tie prostriedky. Ale okrem toho sme ešte vraveli, že by sme požiadali aj splnomocnenca o kofinancovanie tých piatich percent, aby to nemuselo ísť z daní Košičanov. Pán poslanec Briškár na pani poslankyňu Gamcovú s faktickou.

p. Briškár, poslanec MZ - Faktická pripomienka. Ďakujem pekne, vážený pán primátor, vážené pani poslankyne, páni poslanci, chcem reagovať, tak ako hovorila pani Gamcová touto otázkou a týmto projektom sme sa zaoberali na zasadnutí Sociálnej a bytovej komisie mestského zastupiteľstva. A bola tam taká búrlivá diskusia, a boli tiež niekedy až také historické názory od niektorých, ale chcem povedať, že po ujasnení a možnože po vysvetlení mnohých vecí, lebo mnohí diskutujú tu, ale nemajú preštudované, možno základ. Myslím si, že bolo by naozaj škoda, keby mesto túto možnosť, ktorú má nevyužilo. Chcem povedať, že záver tej sociálnej a bytovej komisie bol taký, že sociálna a bytová komisia odporúča mestskému zastupiteľstvu schváliť tento projekt. Ďakujem.

p. Raši, primátor mesta - Ďakujem pekne za faktickú poznámku. Pán poslanec Ihnát, po ňom pán námestník Jakubov.

p. Ihnát, poslanec MZ - Áno, ďakujem pán primátor za slovo. Ja by som sa chcel vyjadriť k pánovi kolegovi Gálovi. Áno, zúčastnil som sa komisie, som členom komisie dopravy a výstavby pri tomto mestskom zastupiteľstve. Tak, ako ste pán primátor vy povedal, že skoro tu nie ani jeden poslanec, ktorý by s tým nejaký menší problém pri schvaľovaní nemal, tým jedným som aj ja. Ja, pán kolega som sa vyjadril jasne, že mám skúsenosť, vlastne, ako dopadli napríklad kukurice a to na Podjavorinskej 10 a 12. To je príklad poschodových výstavb alebo tých ľudí, ktorí sú neprispôsobiví, čo mám informácie, tak tých 18 ľudí je prispôsobivých. Bol vykonaný výber, kde títo ľudia by to mali byť schopní splácať. A sú to prispôsobiví vraj občania. Ja nie som zástanca toho, aby oni niečo dostali zadarmo, to v žiadnom prípade nie! Ale ja som jasne povedal, že som bol za to, aby sa stavalo nízko štandardné bývanie, prízemné bývanie, s výbehom vonku. Povedal som to jasne, takto. Pán kolega, čiže aj pred predsedom komisie, pánom Jakubovom som to povedal. Potom som zmenil názor aj preto, lebo som videl z toho nákresu, tej dvojposchodovej bytovky, tak to bola dokonca jednoposchodová bytovka, už aj včera na rokovaní poslaneckého klubu som sa vyjadril, kolegovia vedia, sedia tu, čiže som mal tiež určité, nieže námietky, ale to vnútorné pnutie, ktoré som mal k tomu, som povedal jasne a prezentoval . A nie som človek, ktorý sa zahryzne niekde do vreca, a dá ako pštros hlavu do piesku. Určite nie! Takže keď je takáto možnosť čerpania z európskych fondov, tak ju treba využiť a dať možnosť tým, ktorí chcú. Ale som aj za to, ako som povedal, aby sa našla forma, aby sa nejakým spôsobom spolupodieľali na tejto určitej výstavbe. Toto som povedal ešte pred celým diskusným fórom k tejto tematike. Ďalej sa chcem vyjadriť k pánovi Petrvalskému. Pán Petrvalský, viete, že chodím dosť často na ten Majetkár. Áno, v spolupráci s mestom Košice sme urobili to, že tí Rómovia po 31 eur za odvoz odpadu platia. Myslím si a to nechcem kecať, ale je to snáď prvýkrát v histórii. To sa ešte nestalo, pán Petrvalský. A ja by som vás poprosil, pán Petrvalský, naozaj, ste starostom mestskej časti a niekoľkokrát som vás prosil a žiadal, poďme tam spolu, poďme spolupracovať a jednoducho riešme ten problém spolu. Vy jednoducho ignorujete moje určité návrhy a námety. A túto rómsku problematiku treba riešiť. Lebo som za to, a to aj vy hovoríte nahlas, keď tam bývajú neoprávnene, nech idú preč. Treba ich odtiaľ dostať preč. Ale keď tam bývajú a majú nájomný vzťah, nejaký, tak je tu platné právo Slovenskej republiky. A to právo dodržíte vy aj ja, aj pán primátor, aj celé kolégium, by som povedal, ktoré tu sedí. Takže toľko len na vysvetlenie. Ďakujem.

p. Raši, primátor mesta - Ďakujem pekne, pán poslanec. Pán námestník, po ňom pán poslanec a starosta Gaj.

p. Jakubov, námestník primátora - Ďakujem pekne za slovo. Najprv by som zareagoval na príspevok pána kolegu Gála. Ja by som tiež mohol začať otvárať takéto veci, ako ty, pán kolega. A samozrejme, komisie zastupiteľstva a rada sú poradné orgány, kde človek má právo vyjadriť svoj názor. A neznamená, že tento názor je nemenný. Ak si zoberiem hlasovanie o VZN o parkovaní z ostatnej rady, tak isto boli všetci členovia rady „za“ a vieš asi dobre, kto sú členovia rady. A tak isto tu sa hlasovalo inak, bez toho, aby k tomu bola nejaká pripomienka. Takže vieš, niekedy je lepšie povedať svoju pripomienku a dať sa presvedčiť, ako hlasovať raz „za“ a raz „proti“. A takýchto prípadov, možno aj v mojom, aj v tvojom prípade, by som vedel za ostatné 4 roky nájsť veľa. Takže, ak pán Ihnát zmenil svoj názor , obrazne povedané, ak mu bolo niečo vysvetlené, a bolo to vyargumentované, prečo by nemohol reagovať a hlasovať na zastupiteľstve tak, ako hlasuje, bez ohľadu na to, že za tieto 3 týždne svoj názor zmenil. Takže myslím si, že bolo to dosť neprístojné na jeho adresu. Ale dobre. Je to názor. Ešte by som sa chcel vyjadriť k Luníku IX, ako takému. Pán kolega Süli povedal pomerne vážne argumenty a vieme veľmi dobre, že obyvatelia Košíc sú naladení v súčasností tak, ako sú naladení. Je ale potrebné si uvedomiť, že máme určitý percentuálny podiel rómskeho obyvateľstva v meste Košice a bohužiaľ, systém „one way ticket“ pre nich neexistuje. Pretože nikto ich od nás nezoberie. My sa s touto komunitou budeme musieť vedieť aj do budúcna vysporiadať. Ak ju začneme dostávať, tých ľudí, ktorí sú z Luníka IX preč, skončia tak, ako povedal pán primátor. A vedia to mnohí starostovia v nejakých nelegálnych osadách. A máme ďaleko vážnejší problém. Takže ja si myslím, že tak, ako tu sedíme, všetci päťdesiati poslanci, by sme sa mali do budúcna vážne zaoberať týmto problémom a  fakt nájsť nejaký spôsob, ako túto komunitu riešiť. Sú to ľudia, či chceme alebo nechceme. A ja mám skúsenosti s Luníkom IX, možno od roku 86, kedy som pôsobil na odbore výstavby. A viem, čo bol aj vtedy Luník IX a nedarí sa to riešiť. A veľmi dobre viem, aké bolo percentuálne rozdelenie obyvateľstva rómskeho a nerómskeho. Dokonca viac bolo nerómskeho. A veľmi dobre viem, ako si vtedajší primátor a potom nastupujúci primátor alebo čo to bol ešte, predseda národného výboru prehadzovali zemiaky, lebo Veles bol Myslavčan a nechcel, aby tam boli a potom prišiel ďalší, ktorý nebol Myslavčan a ten ich tam dal. Ale, pán poslanec Süli. Bol si starostom Mestskej časti Staré mesto. Ja som v Starom meste sa narodil a vyrastal. Ja viem, čo to bolo, keď nám dali Rómov do Starého mesta, čo to znamenalo! A svojím spôsobom som si trošku vydýchol, keď išli na Luník IX. A či chceme alebo nechceme, budeme sa musieť touto komunitou do budúcna zaoberať. A je lepšie ich udržať v rámci daného priestoru, ako ich púšťať do ostatných mestských častí. Tu z prítomných starostov by asi nikto s tým nesúhlasil. Ďakujem.

p. Raši, primátor mesta - Ďakujem pekne, námestník. S faktickou poznámkou pán starosta Petrvalský, nech sa páči.

p. Petrvalský, poslanec MZ - Faktická pripomienka. Ďakujem veľmi pekne. Ja len chcem vysvetliť určité veci. To, že my na rade hlasujeme „za“, tzn., že sme za to, aby bol materiál posunutý na rokovanie mestského zastupiteľstva, nie za to, že s ním súhlasíme. Ja keď hlasujem „za“, som za to, aby o tom materiáli rozhodlo mestské zastupiteľstvo. A na mestskom zastupiteľstvo už hlasujem o materiáli samotnom. Ďakujem pekne.

p. Raši, primátor mesta - Ďakujem pán starosta. Tak je to, ako hovoríte. Pán poslanec Gaj, nech sa páči.

p. Gaj, poslanec MZ - Ďakujem. Vážení kolegovia, trošku sme sa zamotali. Všetci hovoríme to isté. Ale keď ma pamäť neklame, jedine ja a pán poslanec Halenár sme hlasovali za vypnutie elektriky na Luníku IX, keď si dobre pamätám. Čiže to je k nášmu postoju priamemu k tomuto problému. Je zrejmé, že sú to veľmi účelovo viazané prostriedky. Je len 22 miest na Slovensku, ak ma pamäť neklame, ktoré by ich mohli použiť. Bolo by veľmi nezodpovedné, keby Košice to nevyužili. Ďakujem.

p. Raši, primátor mesta - Ďakujem pekne. Diskusia bola procedurálnym návrhom uzavretá. Takže poprosím návrhovú komisiu o prednesenie návrhu uznesenia. Chcem sa spýtať, ten návrh pani poslankyne Gamcovej ste dostali ako „pozmeňovák“, či nie? Dali ste to ako „pozmeňovák“? Nie. Dobre. Takže poprosím hlasovať o uznesení. Ďakujem pekne.

p. Andrejčák, poslanec MZ a člen návrhovej komisie - Pôvodný návrh na uznesenie. „Mestské zastupiteľstvo v Košiciach podľa príslušného ustanovenia Štatútu mesta Košice, schvaľuje  po a) podanie žiadosti o nenávratný finančný príspevok na výstavbu jedného bytového domu v rámci výzvy ROP 4.1b 2013/01, Operačný program - Regionálny operačný program oblasť podpory 4.1b Podpora infraštruktúry bývania výstavba nájomných bytov pre marginalizované komunity vo výške celkových oprávnených výdavkov projektu do 633 600 eur. Po b) spolufinancovanie projektu vo výške 5 % z celkových oprávnených výdavkov, t.j. 31 680 eur. Po c) zabezpečenie realizácie projektu po schválení žiadosti o NFP a po d) zabezpečenie udržateľnosti projektu minimálne 5 rokov po skončení realizácie aktivít projektu.“

Hlasovanie č. 23 -	za: 36, proti: 2, zdržali sa: 6
 
p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 10
Návrh na udelenie Ceny mesta Košice - pre jednotlivcov a kolektívy pri príležitosti osláv Dňa mesta Košice v roku 2014

p. Raši, primátor mesta - Prejdeme k ďalšiemu bodu, ktorým je bod číslo 10. Je to Návrh na udelenie Ceny mesta Košice. Dostali ste v priebehu víkendu závery komisie, ktorá vyhodnocovala 31 návrhov na ocenenie jednotlivcov a 9 návrhov na ocenenie kolektívov Cenou mesta Košice. Komisia pracovala v zložení tak, ako to máte uvedené v materiáli, bola 11 členná a v materiáli máte uvedených vybratých 12 jednotlivcov a 3 kolektívy, ktoré dostali najvyšší počet hlasov od členov komisie. Takže rovno otváram k tomuto bodu rozpravu. Pán poslanec Süli, nech sa páči.

p. Süli, poslanec MZ - Vážený pán primátor, ctené zastupiteľstvo. Stal som sa členom tejto komisie, teda komisie, ad hoc ale predtým, keďže som chcel vedieť podmienky aké sú, som prečítal Štatút mesta Košice § 93 ods. 3. Tam je vymedzené, že cenu udeľuje mestské zastupiteľstvo na návrh mestskej rady, miestnych zastupiteľstiev, komisií mestského zastupiteľstva, komisií miestnych zastupiteľstiev, občianskych združení, vedeckých, športových a umeleckých inštitúcií. Chcem vás oboznámiť o tom, že s touto podmienkou, čo je v štatúte uvedené, vo väčšine prípadov to nie je kompatibilne so Štatútom mesta. Tzn., že návrhy, ktoré boli doručené, vo väčšine prípadov nesplnili túto požiadavku štatútu. Ešte keď dovolíte, pán primátor, ešte by som pokračoval. Na komisii, kde sme sedeli, bol prednesený argument, že vždy tak bolo, a že už to tak minulý rok bolo. Ja si myslím, že bolo by načase upresniť tento štatút, za akých podmienok to treba urobiť, aby som tu nemusel diskutovať, či je to v poriadku alebo nie je. Samotný štatút je problematický, lebo sme nestihli v tomto zastupiteľstve zmeniť ani to, že nie 10.000,- Sk alebo 300 eur je cena. A niektoré veci tam neboli teda zakotvené. Osobne si myslím, že postup mal byť nasledovný, že návrh môže dať hockto a podľa toho v akej oblasti to je, príslušná komisia mestského zastupiteľstva prípadne rada alebo miestne zastupiteľstvo dá návrh do tej komisie, kde som sedel aj ja. Tá komisia bola zložená celým poslaneckým zborom, teda predstaviteľmi všetkých politických skupín. Ja si osobne myslím, že ten návrh, ktorý dnes budeme hlasovať, nie je v súlade so štatútom, § 93 ods. 3. Ďakujem.

p. Raši, primátor mesta - S faktickou pani námestníčka, nech sa páči.

p. Lenártová, námestníčka primátora - Faktická pripomienka. Ďakujem pekne za slovo. Ja mám k vystúpeniu pána poslanca Süliho asi také 3 pripomienky. Mne to pripadá trošku úsmevné, pán poslanec, pretože v roku 2011 aj v roku 2012 ste boli členom komisie na posudzovanie návrhov a vtedy ste s tým nevystúpili. Po druhé. Štatút nevylučuje, kto môže podávať návrhy na ocenenia. A po tretie. Pán primátor na tento účel vymenoval osobitú komisiu, ktorá hlasovaním rozhodne o tom, že tieto návrhy sa posunú do hlasovania mestského zastupiteľstva. Ale určite dáme upraviť Štatút mesta tak, aby tam boli vymenovaní aj občania aj poslanci mestského zastupiteľstva, poslanci Národnej rady, tak, aby to nikomu neprekážalo. Ďakujem pekne.

p. Raši, primátor mesta - Ďakujem. Pán poslanec Súi, nech sa páči.

p. Süli, poslanec MZ - Vážená pani námestníčka, to, že som bol v roku 2011 a ´10 členom tejto komisie, to nie je argument, že štatút je v poriadku alebo nie je v poriadku.

p. Raši, primátor mesta - Ďakujem pekne, uzatváram rozpravu k tomuto bodu. Poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach podľa príslušných ustanovení Štatútu mesta Košice udeľuje cenu mesta Košice v roku 2014 po a) jednotlivcom: po 1. pán George Bebcoke, po 2. inžinier Miloš Beca, in memoriam, po 3. pán Emil Geršák, in memoriam, po 4. pán doktor Dušan Havrila, po 5. pán Karol Horák, po 6. pán doktor Július Klein, po 7. pán kapitán inžinier Edmund Makovník, in memoriam, po 8. pán doktor Pavol Mutafov, po 9. pán docent Ladislav Olexa, in memoriam, po 10. pán doktor Ján Pituch, po 11. pán Anton Smolík, po 12. pán Eugen Wágner. A po b) kolektívom: po 1. Musica Iuvenalis, po 2. Právnická fakulta UPJŠ a po 3. Verejná knižnica Jána Bocatia v Košiciach.“

Hlasovanie č. 24 -	za: 41, proti: 0, zdržali sa: 3
 
p. Raši, primátor mesta - Konštatujem, že uznesenie bolo schválené, ďakujem pekne.
- - -

Bod č. 11
Priebežná správa o projekte Košice – Európske hlavné mesto kultúry 2013 za obdobie 01.11. – 31.12.2013

p. Raši, primátor mesta - Prejdeme k bodu číslo 11. Je to Priebežná správa o projekte Košice - Európske hlavné mesto kultúry za obdobie dvoch mesiacov november a december 2013. Pani námestníčka, máte slovo.

p. Lenártová, námestníčka primátora - Ďakujem pekne, vážený pán primátor, ctené kolegyne kolegovia. Je to pomerne obsiahla správa, ktorú ste dostali, ako dokument za 2 mesiace. Myslím si, že ústredným programom alebo ústrednou udalosťou tohto obdobia bol Záverečný ceremoniál, ktorý prebiehal v dňoch od 10. do 16. decembra. V tom čase prebehla aj tlačová konferencia za účasti pána primátora a pána predsedu, riaditeľov, ale aj zástupcov Technickej univerzity, ktorí v súčasnosti spracovávajú evaluáciu projektu a dopad projektu na mesto Košice. Na Záverečný ceremoniál sa akreditovalo 90 novinárov. A vlastne vyvrcholenie programu bol 13. december, kde bol na Hlavnej ulici koncert Dve mestá v jednom, kde sme mali spoločný koncert Košice - Marseille. Sú tam popísané všetky podujatia, ktoré prebiehali počas Záverečného ceremoniálu, a ktoré prebiehali počas tohto obdobia. A myslím si, že pán primátor chce pozvať na jednu konkrétnu udalosť, ktorá sa bude týkať celého roka 2013. Ďakujem pekne.

p. Raši, primátor mesta - Ďakujem pekne, otváram k tomuto bodu rozpravu. Pani starostka Kijevská.

p. Kijevská, poslankyňa MZ - Ďakujem veľmi pekne, vážený pán primátor. Vážené kolegyne, vážení kolegovia, my sa týmto materiálom pravidelne zaoberáme na komisii kultúry, čiže ja by som teraz v rámci predsedníctva komisie kultúry chcela využiť tento priestor a poďakovať sa všetkým zamestnancom oddelenia kultúry, čo som takto verejne aj na komisii zdôraznila. Zároveň sa chcem poďakovať všetkým starostom, ktorí prispeli svojím kultúrnym programom práve k činnosti, k aktivitám a podujatiam za minulý rok. A taktiež by som sa chcela všetkým kolegyniam a kolegom poďakovať za to, pôjdem trošku dozadu, za ostatné 3 roky, kedy spolupracovali na archivácii a tvorbe kroniky. Myslím si, že inde by priestor nebol, takže využila som práve pri tomto bode to, čo som chcela. Ďakujem veľmi pekne. Ešte raz ďakujem.

p. Raši, primátor mesta - Ďakujem veľmi pekne pani starostka, aj za všetkých, ktorým ste poďakovali. Pán starosta Petrvalský.

p. Petrvalský, poslanec MZ - Ďakujem pekne za slovo pán primátor. Ja by som chcel vedieť, máme rok, keď sme boli Európskym hlavným mestom kultúry za sebou. Kalendárne. A zaujímalo by ma, kedy dostaneme záverečný účet z Bruselu, kedy budeme vedieť, ktoré náklady boli oprávnené, neoprávnené a či to bude mať nejaký dopad na rozpočet mesta Košice. Ďakujem pekne.

p. Raši, primátor mesta - Dobre, ďakujem pekne. Pána riaditeľa poprosím k tým ekonomickým veciam.

p. Lazúr, riaditeľ MMK - Pán poslanec, ešte nie sú uzavreté všetky projekty, pretože ešte prebieha záverečné zúčtovanie, kedy sa ešte riešia platby refundáciou. Čiže hneď, jak to bude hotové, potom. Ďakujem.

p. Raši, primátor mesta - Ďakujem pekne, pán poslanec Dečo, nech sa páči.

p. Dečo, poslanec MZ - Pán primátor, neviem, či je to už nie náhodou záverečná správa, ale predsa len sa vyjadrím k tomu, že to bolo v priebehu projektu Európske mesto kultúry veľmi trápne a smutné, keď som svojich priateľov zo zahraničia, ale aj domácich, aj mnohých iných, ktorých predvečer Košického maratónu, bolo ich na tisíce v Košiciach museli pozerať na tmavý, neosvetlený Košický dóm, ktorý v podstate je dominantou mesta. Bol jednou z najvážnejších vecí, ktorou sme sa chválili v priebehu celého roka. Bol nádherný pri otvorení tohto roku. Ale potom zhaslo. Tma, ako v rohu a toto sme dokázali celý rok. Je rok 2014. A zase nič. Bol by som rád, keby sme aspoň dodatočne v tejto veci urobili nápravu, ktorá Košičanov presvedčí o tom, že aj keď nie hneď, ale že to vie vyzerať ináč.

p. Raši, primátor mesta - Ďakujem pekne, uzatváram rozpravu k tomuto bodu. Tak, ako ani mnohí ďalší, nečítaš asi lokálny denník, ktorý o tom písal. Čiže prebehla súťaž na projekt na osvetlenie Dómu. Teraz prebehne súťaž na obstarávateľa. Takže veríme, že za pár mesiacov Dóm bude svietiť tak, ako si to predstavuješ, pán poslanec, aj ja.  Ďakujem pekne, poprosím návrh uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach, podľa príslušných ustanovení Štatútu mesta Košice, berie na vedomie Priebežnú správu o projekte Košice - Európske hlavné mesto kultúry 2013 za obdobie 1.11. 2013 až 31.12. 2013.“

Hlasovanie č. 25 -	za: 41, proti: 0, zdržali sa: 3
 
p. Raši, primátor mesta - Ďakujem pekne.
Využijem ešte túto chvíľu, dostanete to aj písomne, ale 27. februára v Kulturparku, v popoludňajších hodinách o 16,30 bude vyhodnotenie projektu s nejakou evaluáciou, s prezentáciou najúspešnejších podujatí, vo verejnom priestore. Takže všetci dostanete pozvánku. Len predbežne, keď si môžete zarezervovať termín, bude to pre poslancov mestského zastupiteľstva, pre pozvaných hostí z koalície, ktorí sa podieľali na tomto projekte. 27. február o 16,30 Kulturpark. Predbežne vás poprosím, aby ste si to poznačili a zároveň vás samozrejme všetkých pozývam. Ďakujem.
- - -

Bod č. 12
Územný plán HSA Košice,  Zmeny a doplnky 2013 č. 86 - 94

p. Raši, primátor mesta - Prejdeme k ďalšiemu bodu rokovanie. Je to bod číslo 12. Je to Územný plán, Zmeny a doplnky 2013 číslo 86 - 94 a otvorím rozpravu k tomuto bodu. Je tu pani hlavná architektka, keby ste mali akékoľvek otázky. Čiže nech sa páči, bod 12, otváram rozpravu. Pán námestník Jakubov.

p. Jakubov, námestník primátora - Ďakujem pekne za slovo pán primátor. Vážené dámy, vážení páni, vzhľadom na to, že k ďalšiemu bodu 13 boli pripomienky k terminológii, k názvosloviu a keďže je úzko previazaný aj s týmto bodom číslo 12, dovolím si predložiť pozmeňujúci návrh uznesenia. V časti B) bod 1.) Územný plán HSA Košice, Zmeny a doplnky 2013 číslo 86 - 94, v zmysle spracovanej dokumentácie s nasledovnou zmenou: v zmene číslo 89, lokalita Považská sa v bode 89.2 nahrádza text „podzemné hromadné garáže“ textom "objekty statickej dopravy". Ďakujem.

p. Raši, primátor mesta - Ďakujem pekne. Uzatváram rozpravu, poprosím návrhovú komisiu hlasovať o návrhu pozmeňujúcom a potom o návrhu uznesenia. Nech sa páči.

p. Andrejčák, poslanec MZ a člen návrhovej komisie - Ďakujem. Takže návrhová komisia obdržala jeden pozmeňujúci návrh od pána námestníka Jakubova v znení: „Mestské zastupiteľstvo v Košiciach schvaľuje v bode B) číslo 1. Územný plán Hospodársko-sídelnej aglomerácie Košice, Zmeny a doplnky 2013 číslo 86 - 94 v zmysle spracovanej dokumentácie s nasledovnou zmenou - Zmene číslo 89, lokalita Považská, sa v bode 89.2 nahrádza text „podzemné hromadné garáže“ textom „objekty statickej dopravy“.“

Hlasovanie č. 26 -	za: 43, proti: 1, zdržali sa: 3
 
p. Raši, primátor mesta - Nech sa páči ďalej. 

p. Andrejčák, poslanec MZ a člen návrhovej komisie -  Takže pôvodný návrh na uznesenie: „Mestské zastupiteľstvo v Košiciach, podľa príslušných ustanovení, po A) berie na vedomie súhlasné stanovisko Okresného úradu v Košiciach Odbor výstavby a bytovej politiky podľa predloženého návrhu, vyhodnotenie pripomienok k návrhu územného plánu Hospodársko-sídelnej aglomerácie Košice, zmeny a doplnky 2013 číslo 86 - 94. Po B) schvaľuje Územný plán Hospodársko-sídelnej aglomerácie Košice, zmeny a doplnky 2013 číslo 86 - 94 v zmysle spracovanej dokumentácie so schválenou pripomienkou. Po 2) doplnok ku všeobecne záväznému nariadeniu mesta Košice číslo 39/1998, podľa predloženého návrhu. A po C) žiada primátora mesta Košice zabezpečiť prostredníctvom odborne spôsobilej osoby pre obstarávanie predmetnej územnoplánovacej dokumentácie podľa predloženého návrhu.“

Hlasovanie č. 27 -	za: 44, proti: 1, zdržali sa: 2
 
p. Raši, primátor mesta - uznesenie bolo schválené. Ďakujem pekne.
- - -

Bod č. 13
Zmeny a doplnky č. 2 - Regulačný plán Obvodového centra Košice - Terasa, lokalita Považská

p. Raši, primátor mesta - Prejdeme ku bodu číslo 13, sú to Zmeny a doplnky číslo 2 - Regulačný plán Obvodového centra Košice - Terasa, lokalita Považská. Pán námestník, otváram tento bod a prosím o krátke uvedenie materiálu.

p. Jakubov, námestník primátora - Ďakujem pekne za slovo. Bod číslo 13 pojednáva o zmene a doplnkoch územného plánu v lokalite Považská, kde v rámci jestvujúceho objektu, ktorý je určený na bývanie, by mala byť realizovaná výstavba bytov pre štartujúce mladé rodiny. Podobne ako v bode 13 je potrebné v rámci tohto bodu, vzhľadom na pripomienky, ktoré boli na prerokovaní materiálu, schváliť zmenu uznesenia a preto si dovolím navrhnúť takýto pozmeňujúci návrh uznesenia. V časti A) schvaľuje, po 1) dokumentáciu zmien a doplnkov číslo 2, Regulačný plány Obvodového centra Košice - Terasa, lokalita Považská s nasledovnou zmenou: slová „hromadná garáž“ sa nahrádzajú slovami „objekt statickej dopravy“. Po 2) doplnok ku Všeobecne záväznému nariadeniu mesta Košice číslo 46, ktorým sa vyhlasuje zmena a doplnenie záväznej časti Regulačného plánu Obvodového centra Košice - Terasa podľa predloženého návrhu Zmien a doplnkov číslo 2 Regulačný plán Odvodového centra Košice -  Terasa lokalita Považská s nasledovnou zmenou: v prílohe číslo 1. v kapitole 2. Zásady usporiadania územia sa slová „hromadná garáž“ nahrádzajú slovami „objekt statickej dopravy“. Ďalej v bode B) žiada doplniť bod 1. - Zabezpečiť premietnutie schválených úprav do čistopisu dokumentácie zmien a doplnkov, číslo 2 regulačný plán Obvodového centra Košice - Terasa, lokalita Považská. Ostatné body sa prečíslujú. 
Odôvodnenie tohto návrhu uznesenia je, že v pôvodnom územnom pláne, rovnako ako v návrhu na zmeny a doplnky, je použitý v legende termín „viacpodlažná hromadná garáž“. Tento termín nie je v dostupných dokumentoch vyhláškach a normách jednoznačne vysvetlený a je možné si ho vysvetliť viacerými spôsobmi. Navrhujeme preto tento termín nahradiť slovným spojením „objekt statickej dopravy“. Ďakujem.

p. Raši, primátor mesta - Ďakujem pekne, otváram rozpravu k tomuto bodu. Ak sa nikto nehlási, uzatváram rozpravu a poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie - Návrhová komisia obdržala jeden pozmeňujúci návrh od pána námestníka Jakubova v znení: „Mestské zastupiteľstvo schvaľuje písm. A) po 1. Dokumentáciu zmien a doplnkov číslo 2 Regulačný plán Obvodového centra Košice - Terasa, lokalita Považská nasledovnou zmenou: za slová „hromadná garáž“ nahrádzajú slovami „objekt statickej dopravy“. Po 2) Doplnok ku Všeobecne záväznému nariadeniu mesta Košice číslo 46, v prílohe číslo 1. v kapitole 2 Zásady usporiadania územia, sa slová „hromadná garáž“ nahrádzajú slovami „objekt statickej dopravy“. Písm. B) žiada - bod 1. zabezpečiť premietnutie schválených úprav do čistopisu dokumentácie zmien a doplnkov číslo 2 regulačný plán Obvodového centra Košice - Terasa, lokalita Považská. Ostatné body sa prečíslujú.“

Hlasovanie č. 28 -	za: 40, proti: 1, zdržali sa: 6
 
p. Raši, primátor mesta - Poprosím ďalej návrhovú komisiu.

p. Andrejčák, poslanec MZ a člen návrhovej komisie - Pôvodný návrh na uznesenie: „Mestské zastupiteľstvo v Košiciach, podľa príslušných ustanovení, po A) berie na vedomie súhlasné stanovisko Okresného úradu, Odboru výstavby a bytovej politiky podľa predloženého návrhu. Po B) súhlasí s vyhodnotením pripomienok k návrhu zmien a doplnkov číslo 2 Regulačný plán Obvodového centra Košice - Terasa, lokalita Považská so schválenou pripomienkou. Po C) schvaľuje po 1) dokumentáciu zmien a doplnkov číslo 2 Regulačný plán Obvodového centra Košice - Terasa lokalita Považská. Po 2) doplnok k Všeobecne záväznému nariadeniu mesta Košice číslo 46 podľa predloženého návrhu a po D) žiada primátora mesta Košice zabezpečiť prostredníctvom odborne spôsobilej osoby pre obstarávanie predmetnej územnoplánovacej dokumentácie podľa predloženého návrhu.“

Hlasovanie č. 29 -	za: 39, proti: 1, zdržali sa: 5
 
p. Raši, primátor mesta -  uznesenie bolo schválené. Ďakujem pekne.
- - -

Bod č. 13/1
Návrh na prerokovanie platu primátora

p. Raši, primátor mesta - Prejdeme k ďalšiemu bodu. Je to bod doplnený - Návrh na prerokovanie platu primátora. Pani námestníčka, nech sa páči.

p. Lenártová, námestníčka primátora - Ďakujem pekne. Ja by som chcela predniesť návrh na prerokovanie platu primátora mesta Košice. Plat primátora upravuje § 3 a § 4 zákona č. 253 z roku 94 Zb. zákona o právnom postavení a platových pomerov starostov obcí a primátorov miest v platnom znení. Raz do roka sa prerokuje stále plat primátora, na základe údajov Štatistického úradu Slovenskej republiky, keď sa upravuje podľa priemernej mesačnej mzdy zamestnanca v národnom hospodárstve za predchádzajúci rok. Tento plat, ktorý je možné navýšiť až o 70 percent, je potom výsledným platom primátora. Na základe žiadosti primátora mesta Košice pána Richarda Rašiho, predkladám  s účinnosťou od 1.3. 2014 určený minimálny plat primátora zvýšený o 50 %, znížiť na minimálny plat určený § 3 ods. 1 vyššie citovaného zákona a to je suma 2882 eur. Ďakujem pekne.

p. Raši, primátor mesta - Ďakujem pekne. Otváram k tomuto bodu rozpravu. Pani starostka Jenčová, po nej poslanec Halenár.

p. Jenčová, poslankyňa MZ - Ďakujem za slovo, pán primátor. Pani námestníčka, dovolím si nesúhlasiť s vašim návrhom. Pretože keď zoberieme počet hodín, ktoré pán primátor venuje tomuto mestu, tak mu vychádza nejakých 10 až 14 eurá na hodinu. Keď zoberieme, že jeden murár má 10 eur na hodinu až 12, keď vezmeme, že nejaký počítačový technik, ktorého si zavoláte domov na opravu počítača, tak úplne bez mihnutia oka zoberie 20 až 30 eur na hodinu za to, že prišiel, keď si zoberiete opravára práčky, ktorý za trištvrte hodinu bez súčiastok a všetkého ostatného vás kľudne skasíruje 30 eur, takže týmto ste pani námestníčka dehonestovali prácu primátora na úroveň odmeny rôznych remeselníckych profesií. Takže ja za tento váš návrh nemôžem hlasovať a dávam pozmeňujúci návrh navýšenie platu primátora o 30 percent. Ďakujem.

p. Raši, primátor mesta - Pani námestníčka, nech sa páči.

p. Lenártová, námestníčka primátora - Faktická pripomienka. Pani starostka asi prepočula, že je to na základe žiadosti primátora mesta.

p. Raši, primátor mesta - Ďakujem pekne, pán poslanec Halenár.

p. Halenár, poslanec MZ - Celkom prekvapujúci návrh. Mňa by zaujímalo, či je nejaký argument, nejaký dôvod v tej žiadosti uvedený? A súčasne by ma, tiež v kontexte, čo sa tu neustále omieľa, celý deň nejaká predvolebná kampaň, že či nejako vidíte váš návrh nejak v tomto kontexte? Ale omnoho viac ma zaujíma argumentácia, tzn., že či cíti primátor mesta, že nič nerobí, že tu nikdy nie je a konečne pocítil aj vnútornú potrebu, čo sa týka finančného ocenenia?

p. Raši, primátor mesta - Pán poslanec Berberich.

p. Berberich, poslanec MZ - Ďakujem pekne za slovo. Pri všetkej úcte ku funkcii primátora, ale už ma kolega prebehol, ja som tiež chcel vedieť nejaký dôvod, že čo vás viedlo k tomu, že ste sa takto rozhodli? V každom prípade, neviem, mne to príde ako neskoro. Ja som tuším, keď sa teda ešte schvaľoval na začiatku plat, tak ja už som to vtedy hovoril. Takže, ďakujem pekne za odpoveď.

p. Raši, primátor mesta - Ďakujem pekne, pán starosta Gaj, nech sa páči.

p. Gaj, poslanec MZ - Ďakujem pekne. Ja si myslím, že sme mali počúvať na začiatku, aby sme tu zostali na bod Rôzne. Ďakujem.

p. Raši, primátor mesta - Ďakujem pekne, uzatváram rozpravu k tomuto bodu a poviem vám odpovede na vaše otázky. Čiže, trafil to pán poslanec Gaj. Asi si pamätáte, že sme mali tému mestských časti kedysi otvorenú, ktorú sa nám nepodarilo uzavrieť, pretože sme nedokázali nájsť žiadne riešenie, ktoré by našlo aspoň nadpolovičnú väčšinu rady starostov. A zákon je postavený tak, že bez rady starostov a bez ich aktívneho prístupu sa redukovať mestské časti nemajú, nedajú. Čo svedčí aj o tom, že najmenšie mestské časti mali dnes zorganizované petície proti ich zlučovaniu s inými mestskými časťami. Vtedy som vyhlásil, že predložím do Národnej rady zákon o meste Košice, kde navrhnem znížiť odmeny poslancov mestského zastupiteľstva a miestnych častí, aby sme vykompenzovali stratu, aby sme vykompenzovali financie, ktoré sme mohli ušetriť redukciou mestských častí. Povedal som, že navrhnem zníženie svojho platu a potom nechám na zváženie starostov ostatných mestských častí, či si platy nechajú také, aké ich majú alebo či si znížia - zvýšia. To už je na nich. Čiže preto som požiadal pani viceprimátorku, aby navrhla zníženie platu na základný plat. A už len, keďže pán poslanec Halenár povedal, že nič nerobím, tak možno len taký fakt, ktorý sa ťažko do médií dostáva. Iste viete, že som aj poslanec Národnej rady, ktorý dostáva plat aj za funkciu poslanca Národnej rady. Tento dávam na podporu športových aktivít mládeže, starých, seniorov alebo charitatívnych organizácií. Snažím sa to nezverejňovať, aby to nebolo brané, že plat poslanca dávam a robím si na tom nejaké politické body. Takže posielam to pravidelne. Mám o tom všetky doklady, ale nezverejňujem to práve kvôli tomu, aby sa to nebralo, že si robím na tom politickú agendu. Ale jeden fakt, môj plat teraz bude po schválení 2882. Plat poslanca Národnej rady je 1 961 eur. Zvyšok sú paušálne náhrady súvisiace s výdavkami práce poslanca Národnej rady, cestovanie, atď. Čiže môj plat bude teraz dokopy 4 000, teda môj plat bude 2 882. Aj s platom poslanca Národnej rady bude môj plat nižší, ako bol plat bývalého primátora. Tak verím, že s podporou tohto návrhu nebudete mať problém. Naďalej budem prispievať zo svojho platu poslanca tak, ako som to robil doteraz. Ďakujem pekne. Prosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie - Návrhová komisia obdržala jeden pozmeňujúci návrh od pani poslankyne Jenčovej v znení: „Mestské zastupiteľstvo v Košiciach schvaľuje navýšiť plat primátora mesta Košice o 30 percent z minimálnej výšky uvedenej v zákone, t. j. na 3 746,6 eur.“

Hlasovanie č. 30 -	za: 7, proti: 6, zdržali sa: 30

p. Raši, primátor mesta - Ďakujem pekne, poprosím návrhovú komisiu ďalej.

p. Andrejčák, poslanec MZ a člen návrhovej komisie - Takže pôvodný návrh. „Mestské zastupiteľstvo v Košiciach podľa príslušných ustanovení určuje doktorovi Richardovi Rašimu, primátorovi mesta Košice, na základe jeho žiadosti s účinnosťou od 1.3.2014 mesačný plat vo výške 2882 eur, a po zverejnení priemernej mesačnej mzdy zamestnanca v národnom hospodárstve za rok 2013, mesačný plat v zmysle § 3 ods. 1 zákona č. 253/1994.“

Hlasovanie č. 31 -	za: 34, proti: 1, zdržali sa: 12
 
p. Raši, primátor mesta - Konštatujem, uznesenie bolo schválené. Ďakujem pekne.
- - -

Bod č. 13/2
Výzva obyvateľov mesta na opätovné prerokovanie petície proti realizácii projektu „Nadstavba obchodného domu Mier“

p. Raši, primátor mesta - Prejdeme k bodu číslo 13.2. To je druhy doplnený materiál. Je to výzva obyvateľov mesta na opätovné prerokovanie petície proti realizácii projektu nadstavba obchodného domu Mier. Pán námestník. uveďte materiál.

p. Jakubov, námestník primátora - Ďakujem za slovo vážený pán primátor. Vážené dámy, vážení páni. 31. januára 2014 som mal stretnutie s petičným výborom za účasti zástupcov Útvaru hlavného architekta a majetkového oddelenia k opätovnému prerokovaniu petície proti nadstavbe objektu obchodného centra Mier. Vzhľadom na požiadavku petičného výboru zastupujúceho obyvateľov tejto mestskej časti Mestskej časti Sever a vzhľadom na to, že investor nedokázal predložiť tie požiadavky, ktoré po ňom požadovalo mesto Košice na to, aby mohla byť posunutá táto stavba alebo tento navrhovaný zámer do ďalšieho rokovania, som si dovolil pripraviť materiál, ktorý ste dostali v elektronickej forme a v ktorom mesto Košice, ako minoritný spoluvlastník objektu, odmieta túto nadstavbu obchodného domu Mier z dôvodu nemožnosti riešenia parkovacích plôch. Vzhľadom na uvažujúcu výstavbu, novú výstavbu bytov, aj vzhľadom na to, že v rámci daného územia z hľadiska architektonického by bolo asi toto riešenie nekoncepčné, dohodli sme sa s petičným výborom, že predložím tento materiál na rokovanie mestského zastupiteľstva, a že mesto Košice z titulu spoluvlastníka objektu vyjadrí svoj negatívny názor k navrhovanému zámeru. Ďakujem.

p. Raši, primátor mesta - Ďakujem pekne. Otváram rozpravu k tomuto bodu. Nech sa páči. Ak sa nikto nehlási, uzatváram rozpravu, poprosím návrhovú komisiu.

p. Andrejčák, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach podľa príslušných ustanovení po A) vyhovuje petícii obyvateľov mesta proti realizácii Nadstavby obchodného domu Mier podľa predloženého projektu. A po B) z titulu vlastníka vyjadruje nesúhlas s realizáciou Nadstavby obchodného domu Mier v rozsahu podľa predloženého projektu z dôvodu, že predložená verzia nevyhovuje podmienkam určeným mestom. Navrhovaným riešením nie je preukázaná opodstatnenosť, prevádzkyschopnosť v území a bezpečnosť stavby. Toto vyjadrenie mesta ako vlastníka dotknutých pozemkov a spoluvlastníka stavby v podiele 800/10 000, bude použité v stavebnom konaní.“ 

Hlasovanie č. 32 -	za: 43, proti: 0, zdržal sa: 1

p. Raši, primátor mesta - Konštatujem, uznesenie bolo schválené. Ďakujem pekne.
- - -

Bod 13/3
Kúpa pozemkov v k. ú. Stredné mesto od Slovenskej republiky - ÚPSVaR v Košiciach do vlastníctva mesta Košice

p. Raši, primátor mesta - Prejdeme k ďalšiemu doplnenému materiálu, ktorý súvisí s implementáciu Integrovaného dopravného systému, a je to Kúpa pozemkov od Úradu práce sociálnych vecí a rodiny do vlastníctva mesta Košice. Pán námestník, stručne prosím uviesť.

p. Jakubov, námestník primátora - Ďakujem za slovo. Vážené dámy, vážení páni, tento materiál je predložený na rokovanie mestského zastupiteľstva pretože pri prechode realizácie Integrovaného dopravného systému, prvej časti, rekonštrukcia koľajových tratí Staničné námestie, Štúrová, Kuzmányho, Námestie maratónu mieru, vyskočili skutočnosti, kde mesto Košice nie je vo všetkých trasách realizácie káblov vlastníkom nehnuteľností, teda pozemkov. Vzhľadom na to, že v jednej časti je vlastníkom štát v zastúpení Úradom práce, je potrebné pristúpiť k majetkovoprávnemu vysporiadaniu a týchto pozemkov v opačnom prípade by bola celá stavba ohrozená. Toto je v podstate tá posledná vec, ktorú potrebujeme predložiť ku úplnosti podkladov na stavebné konanie. Ďakujem pekne.

p. Raši, primátor mesta - Ďakujem pekne, otváram rozpravu k bodu. Ak sa nikto nehlási, uzatváram rozpravu poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach, podľa príslušných ustanovení Štatútu mesta Košice schvaľuje kúpu nehnuteľností podľa predloženého návrhu.“

Hlasovanie č. 33 -	za: 43, proti: 0, zdržal sa: 1

p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 13/4
Personálne zmeny v Komisii národnostných menšín MZ

p. Raši, primátor mesta - Prejdeme k ďalšiemu doplnenému bodu. Je to bod, ktorý dal predseda Komisie národnostných menšín MZ pán poslanec Filipko, Personálne zmeny. Nech sa páči, uveďte materiál.

p. Filipko, poslanec MZ - Ďakujem za slovo vážený pán primátor. Vážené kolegyne, kolegovia, tento návrh predkladám z dôvodu úmrtia členky komisie pani Timea Fáber. Keďže Komisia národnostných menšín je obdobne špecifická ako komisia napríklad komisia cirkví, kde jednotlivé komunity navrhujú svojich členov, po dohovore s predsedom Čemadoku, ktorý vlastne ako maďarskú komunitu zastupovala pani Fáber, novým zástupcom komisie by mala byť pani Lívia Oltmanová. Čiže uznesenie aj s dôvodovou správou som vám poslal elektronickou poštou, návrh na uznesenie som odovzdal návrhovej komisii. Návrh na uznesenie je v prvej časti berie na vedomie zánik členstva komisie neposlanca Komisie národnostných menšín pani Timea Fáber z dôvodu úmrtia. Po 2) volí za člena neposlanca Komisie národnostných menšín pani Líviu Oltmanovú. Ďakujem.

p. Raši, primátor mesta - Poprosím návrhovú komisiou ešte, aby raz teda uviedla hlasovanie aj s návrhom uznesenia.

p. Jutka, poslanec MZ a člen návrhovej komisie – „Mestské zastupiteľstvo v Košiciach podľa príslušných ustanovení po 1) berie na vedomie zánik členstva člena neposlanca Komisie národnostných menšín MZ pani Tímea Fáber z dôvodu úmrtia, za 2) volí za člena neposlanca Komisie národnostných menšín MZ pani Líviu Oltmanovú.“ 

Hlasovanie č. 34 -	za: 46, proti: 0, zdržal sa: 0

p. Raši, primátor mesta - Konštatujem, uznesenie bolo schválené. Ďakujem pekne.
- - -

Bod č. 14
Návrh na zaradenie Centra voľného času Park Angelinum 8, Košice ako súčasť Základnej školy Park Angelinum 8, Košice do siete škôl a školských zariadení SR

p. Raši, primátor mesta - Prejdeme k bodu číslo 14 Návrh na zaradenie Centra voľného času Park Angelinum 8, Košice ako súčasť Základnej školy Park Angelinum 8, Košice do siete školských zariadení Slovenskej republiky. Otváram k tomuto bodu rozpravu. Ak sa nikto nehlási, uzatváram rozpravu, poprosím návrhovú komisiu o návrh uznesenia.

p. Jutka, poslanec MZ a člen návrhovej komisie – „Mestského zastupiteľstva v Košiciach podľa príslušných ustanovení schvaľuje návrh na zaradenie Centra voľného času Park Angelinum 8, Košice ako súčasť Základnej školy Park Angelinum 8, Košice, do siete škôl a školských zariadení Slovenskej republiky podľa predloženého návrhu.“

Hlasovanie č. 35 -	za: 44, proti: 0, zdržal sa: 1
 
p. Raši, primátor mesta - Konštatujem, že uznesenie bolo schválené.
- - -

Bod č. 15
Návrh na vykonávanie podnikateľskej činnosti školského zariadenia Centrum voľného času Orgovánová 5, Košice v zriaďovateľskej pôsobnosti mesta Košice

p. Raši, primátor mesta - Prejdeme k bodu 15 je to Návrh na vykonávanie podnikateľskej činnosti školského zariadenia Centrum voľného času Orgovánová 5, Košice, v zriaďovateľskej pôsobnosti mesta Košice. Otváram k tomuto bodu rozpravu. Ak sa nikto nehlási, uzatváram rozpravu, poprosím návrhovú komisiu.

p. Jutka, poslanec MZ a člen návrhovej komisie – Mestské zastupiteľstvo podľa príslušných ustanovení schvaľuje vykonávanie podnikateľskej činnosti Centra voľného času Orgovánová 5, Košice podľa predloženého návrhu.“

Hlasovanie č. 36 -	za: 44, proti: 0, zdržal sa: 1
 
p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 16
Návrh na vyradenie ZŠ  Juhoslovanská 2, Košice  s  jej súčasťami – školskou  jedálňou a školským klubom zo siete škôl a školských zariadení

p. Raši, primátor mesta - Prejdeme k ďalšiemu bodu programu. A je to bod číslo 16 Návrh na vyradenie Základnej školy Juhoslovanská 2, Košice s jej súčasťami školskou jedálňou a školským klubom zo siete škôl a školských zariadení. Otváram k tomuto bodu rozpravu. Keď sa nikto nehlási, uzatváram rozpravu a poprosím návrhovú komisiu o návrh uznesenia.

p. Jutka, poslanec MZ a člen návrhovej komisie – „Mestské zastupiteľstvo podľa príslušných ustanovení schvaľuje návrh na vyradenie Základnej školy Juhoslovanská 2, Košice zo siete škôl a školských zariadení.“

Hlasovanie č. 37 -	za: 43, proti: 0, zdržal sa: 1
 
p. Raši, primátor mesta - Konštatujem, že uznesenie sme schválili.
- - -

Bod č. 17
Návrh na zaradenie Školskej jedálne Juhoslovanská 2, Košice do siete škôl a školských zariadení SR ako samostatný právny subjekt

p. Raši, primátor mesta - Prejdeme k bodu číslo 17. Je to teraz Návrh na zaradenie školskej jedálne Juhoslovanská 2 do siete škôl školských zariadení ako samostatný právny subjekt. Otváram k tomuto bodu rozpravu. Ak sa nikto nehlási, uzatváram rozpravu, poprosím návrhovú komisiu.

p. Jutka, poslanec MZ a člen návrhovej komisie – „Mestské zastupiteľstvo podľa príslušných ustanovení schvaľuje návrh na zaradenie školskej jedálne Juhoslovanská 2, Košice do siete škôl a školských zariadení Slovenskej republiky ako samostatný právny subjekt.“ 

Hlasovanie č. 38 -	za: 44, proti: 0, zdržal sa: 1

p. Raši, primátor mesta - Konštatujem, že uznesenie sme schválili ďakujem pekne.
- - -

Bod 18
Prenechanie školského objektu vo vlastníctve mesta Košice do nájmu Gréckokatolíckej eparchii, Košice ako dôvod hodný osobitného zreteľa

p. Raši, primátor mesta - Prejdeme k bodu číslo 18. Je to bod Prenechanie školského objektu budovy Základná škola Juhoslovanská 2, Košice do nájmu Gréckokatolíckej eparchii, zriaďovateľa cirkevnej Základnej školy svätého Gorazda Juhoslovanská 2, Košice ako dôvod hodný osobitného zreteľa. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Jutka, poslanec MZ a člen návrhovej komisie - „Mestské zastupiteľstvo podľa príslušných ustanovení schvaľuje prenájom priestorov v objekte budovy Základnej školy na Juhoslovanskej ulici číslo 2 v Košiciach nájomcovi Gréckokatolícka eparchia Košice za nájomné 1 euro na m2 a rok a prevádzkové náklady ako prípad hodný osobitného zreteľa podľa § 9a ods. 9 písm. c) zákona č. 138 z roku 1991 Zb. o majetku obcí a v znení neskorších predpisov po dobu desiatich rokov za podmienky započítania časti nájmu t. j. sumy 62 694 eur oproti opravám, ktoré sa nájomca zaviaže vykonať v období troch rokov od uzavretia dohody, ktoré budú obsahom zmluvy alebo dodatku k existujúcej nájomnej zmluve. Nájomca sa zaväzuje, že údržbu a opravy priestorov si bude zabezpečovať na vlastné náklady.“ 

Hlasovanie č. 39 -	za: 46, proti: 0, zdržal sa: 0

p. Raši, primátor mesta - Konštatujem, že uznesenie sme schválili ďakujem.
- - -

Bod č. 19
Prenechanie časti pozemku na ZŠ Trebišovská 10, Košice do nájmu športovému klubu Mestská hokejbalová únia Košice ako dôvod hodný osobitného zreteľa

p. Raši, primátor mesta - Prejdeme k bodu číslo 19. Je to prenechanie časti pozemku na Základnej škole Trebišovská 10, Košice do nájmu športovému klubu Mestská hokejbalová únia Košice ako dôvod hodný osobitného zreteľa. Otváram k tomuto bodu rozpravu. Ak sa nikto nehlási, uzatváram rozpravu, poprosím návrhovú komisiu.

p. Jutka, poslanec MZ a člen návrhovej komisie - „Mestské zastupiteľstvo podľa príslušných ustanovení schvaľuje prenájom časti pozemku o výmere 1 550 m2 na Základnej škole Trebišovská 10, Košice nájomcovi MFK Košice, po a) priamym prenájmom posudzovaným ako dôvod hodný osobitného zreteľa, po b) za nájomné vo výške 800 eur na rok, a prevádzkové náklady ako dôvod hodný osobitného zreteľa podľa § 9a ods. 9 písm. c) zákona č. 138 z roku 1991 Zb. o majetku obcí v znení neskorších predpisov, z dôvodu všeobecného záujmu podporovať športové aktivity detí, tým prispievať k zdravému životnému štýlu, zlepšeniu kvality života a prevencií sociálno-patologických javov, podľa časového rozvrhu schváleného riaditeľom školy za podmienky, že nájomca bude zabezpečovať údržbu prenajatého pozemku v prevádzkyschopnom stave na vlastné náklady. Podmienkou bude aj bezplatné poskytnutie ihriská na 8 hodín denne a to pre potreby Základnej školy.“ 

p. Raši, primátor mesta - Poprosím nehlasovať chvíľu. Otvorte si návrh uznesenia, lebo je tu napísané, že to dávame športovému klubu Mestská hokejbalová únia Košice a skratka v uznesení je nájomcovi MFK Košice. Čiže len poprosím o vysvetlenie, či je to v poriadku? No poďte, pani doktorka Kavečanská. My máme schvaľuje v návrhu uznesenia vzadu vidím, že napísané schvaľuje MFK.

p. Kavečanská, vedúca referátu školstva, športu a mládeže MMK - Nie, nie, vážený pán primátor, ctení poslanci, Mestská hokejbalová únia čiže nájomcovi Mestská hokejbalová únia Košice.

p. Raši, primátor mesta - Takže poprosím návrhovú komisiu, dáme návrh, čiže prečítate to ako návrh pozmenený v uzneseniach, keď ho schválime, tak pôvodný návrh uznesenia už nebudeme schvaľovať. Nech sa páči.

p. Jutka, poslanec MZ a člen návrhovej komisie - Takže tak, ako je v návrhu na uznesenie napísané MFK sa opravuje za Mestská hokejbalová únia, Košice.

p. Raši, primátor mesta - Čiže tak, ako je celý materiál nazvaný, tak ako je obsahová správa. Všetko dobre, čiže hlasujeme s tým, že je tam uvedené MHÚ - Mestská hokejbalová únia Košice. Prosím hlasujte.

Hlasovanie č. 40 -	za: 45, proti: 0, zdržal sa: 1

p. Raši, primátor mesta - Konštatujem, že uznesenie sme aj so zmenou, na ktorú sme upozornili, schválili.
- - -

Bod č. 20
Prenechanie telocvične na ZŠ Bukovecká 17, Košice do nájmu športovému klubu Cassovia profi box Košice ako dôvod hodný osobitného zreteľa

p. Raši, primátor mesta - Bod číslo 20 Prenechanie telocvične Základná škola Bukovecka 17, Košice do nájmu športovému klubu Cassovia profi box Košice ako dôvod hodný osobitného zreteľa. Otváram k tomuto bodu rozpravu. Ak sa nikto nehlási, uzatváram rozpravu. Poprosím návrhovú komisiu o prednesenie návrhu uznesenia.

p. Kandráč, poslanec MZ a člen návrhovej komisie – „Mestské zastupiteľstvo v Košiciach podľa príslušných ustanovení Štatútu mesta Košice schvaľuje prenájom telocvične na Základnej škole Bukovecká, 040 12 Košice nájomcovi Cassovia profi box Košice podľa predloženého návrhu.“ 

Hlasovanie č. 41 -	za: 45, proti: 0, zdržal sa: 1

p. Raši, primátor mesta - Konštatujem, že uznesenie sme schválili.
- - -

Bod č. 21
Prenechanie telocvične na ZŠ a MŠ Želiarska 4, Košice do nájmu športovému klubu MFK Ťahanovce ako dôvod hodný osobitného zreteľa

p. Raši, primátor mesta - Prejdeme k bodu 21. Prenechanie telocvične na Základnej škole a Materskej škole Želiarska 4, Košice do nájmu športovému klubu MFK Ťahanovce ako dôvod hodný osobitného zreteľa. Otváram rozpravu k tomuto bodu. Pán poslanec Kasterko, nech sa páči.

p. Kasterko, poslanec MZ - Ďakujem za slovo, vážený pán primátor. Chcel by som vás informovať, že z dôvodu konfliktu záujmu nebudem hlasovať k tomuto bodu.

p. Raši, primátor mesta - Samozrejme, nech sa páči. Až sa nikto ďalší nehlási do rozpravy, uzatváram rozpravu, poprosím návrhovú komisiu o prednesenie návrhu uznesenia.

p. Kandráč, poslanec MZ a člen návrhovej komisie –„ Mestské zastupiteľstvo v Košiciach v súlade s príslušným ustanovením Štatútu mesta Košice, schvaľuje prenájom telocvične na Základnej a Materskej škole Želiarska 4, 04013 Košice nájomcovi MFK Ťahanovce podľa predloženého návrhu.“

Hlasovanie č. 42 -	za: 43, proti: 0, zdržali sa: 2

p. Raši, primátor mesta - Konštatujem, že uznesenie bolo schválené.
- - -

Bod č. 22
Prenechanie telocvične na ZŠ Juhoslovanská 2, Košice do nájmu športovému klubu ŠŠK CBK Jugo Košice ako dôvod hodný osobitného zreteľa

p. Raši, primátor mesta - Bod číslo 22. Prenechanie telocvične na Základnej škole Juhoslovanská 2 do nájmu športovému klubu Jugo Košice ŠŠK CBK Jugo Košice ako dôvod hodný osobitného zreteľa. Otváram k nemu rozpravu. Ak sa nikto nehlási, uzatváram rozpravu, poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v súlade s príslušných ustanovení Štatútu mesta Košice schvaľuje dlhodobý prenájom telocvične na ZŠ Juhoslovanská 2, 04013 Košice nájomcovi ŠŠK CBK Jugo Košice podľa predloženého návrhu.“ 

Hlasovanie č. 43 -	za: 46, proti: 0, zdržal sa: 1

p. Raši, primátor mesta - Konštatujem, že uznesenie sme schválili.
- - -

Bod č. 23
Prenechanie telocvične na ZŠ Staničná 13, Košice do nájmu športovému klubu ŠŠK TYDAM Košice ako dôvod hodný osobitného zreteľa

p. Raši, primátor mesta - Prejdeme k bodu 23 Prenechanie telocvične na Základnej škole Staničná 3, Košice do nájmu športového klubu ŠŠK Tydam Košice ako dôvod hodný osobitného zreteľa. Otváram k nemu rozpravu. Ak sa nikto nehlási, uzatváram rozpravu a poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v súlade s príslušným ustanovením Štatútu mesta Košice schvaľuje prenájom telocvične na Základnej škole Staničná 13 04001 Košice nájomcovi ŠŠK Tydam Košice podľa predloženého návrhu.“

Hlasovanie č. 44 -	za: 42, proti: 0, zdržal sa: 1

p. Raši, primátor mesta - Konštatujem, že uznesenie sme schválili.
- - -

Bod č. 24
Prenájom nehnuteľnosti – ďalšej časti objektu Bravo (SO 02) Kasárne – Kulturpark pre Knižnicu pre mládež mesta Košice z dôvodov hodných osobitného zreteľa

p. Raši, primátor mesta - Prejdeme k ďalšiemu bodu. Je to Prenájom nehnuteľnosti - ďalšej časti objektu Bravo (SO 02) Kasárne - Kulturpark pre Knižnicu pre mládež mesta Košice z dôvodov hodných osobitného zreteľa. Otváram k tomuto bodu rozpravu. Ak sa nikto nehlási, uzatváram rozpravu, poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v súlade s príslušným ustanovení Štatútu mesta Košice schvaľuje prenájom nehnuteľnosti - ďalšej časti objektu Bravo (SO 02) v areáli Kasárni - Kulturpark z dôvodov hodných osobitného zreteľa pre Knižnicu pre mládež Košice za účelom ich využívania podľa predloženého návrhu.“ 

Hlasovanie č. 45 -	za: 47, proti: 0, zdržal sa: 0

p. Raši, primátor mesta - Konštatujem, že uznesenie sme schválili.
- - -

Bod č. 25
Nájom majetku za symbolické nájomné z dôvodov hodných osobitného zreteľa – informácia

p. Raši, primátor mesta - Prejdeme k bodu číslo 25.  Je to nájom majetku za symbolické nájomné z dôvodov hodných osobitného zreteľa. Je to informácia, ktorá je každoročne predkladaná na Mestské zastupiteľstvo a otváram k tomuto bodu rozpravu. Ak sa nikto nehlási uzatváram rozpravu a poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v súlade s príslušným ustanovením Štatútu mesta Košice berie na vedomie informáciu o plnení uznesenia číslo 180 Mestského zastupiteľstva v Košiciach zo dňa 5.12. 2011.“ 

Hlasovanie č. 46 -	za: 46, proti: 0, zdržal sa: 0

p. Raši, primátor mesta - Konštatujem, že uznesenie sme schválili.
- - -

Bod č. 26
Zverenie pozemkov vo výlučnom vlastníctve a  podielovom spoluvlastníctve mesta Košice, nachádzajúcich sa v k. ú. Furča do správy Správe mestskej  zelene v Košiciach

p. Raši, primátor mesta - Prejdeme k bodu 26 Zverenie pozemkov vo výlučnom vlastníctve a podielovom spoluvlastníctve mesta Košice nachádzajúcich sa v katastrálnom území Furča do správy Správe mestskej zelene v Košiciach. Otváram k nemu rozpravu. Ak sa nikto nehlási, uzatváram rozpravu a poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach v súlade s príslušným ustanovením zákona o majetku obci a Štatútu mesta Košice schvaľuje zverenie pozemkov vo výlučnom vlastníctve a podielovom spoluvlastníctve mesta Košice podľa predloženého návrhu.“ 

Hlasovanie č. 47 -	za: 46, proti: 0, zdržal sa: 1

p. Raši, primátor mesta - Konštatujem, že uznesenie bolo schválené ďakujem.
- - -

Bod č. 27
Zámena pozemkov v k. ú. Nové Ťahanovce medzi mestom Košice a spoločnosťou MILENIUM MEDIA, s.r.o. z dôvodu hodného osobitného zreteľa

p. Raši, primátor mesta - Prejdeme k bodu 27 Zámena pozemkov v katastrálnom území Nové Ťahanovce medzi mestom Košice a spoločnosťou Milenium Médiá z dôvodu osobitného zreteľa. Otváram k tomuto bodu rozpravu. Ak sa nikto nehlási, uzatváram rozpravu poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v súlade s príslušným ustanovením zákona o majetku obci a Štatútu mesta Košice schvaľuje zámenu nehnuteľností podľa predloženého návrhu.“

Hlasovanie č. 48 -	za: 44, proti: 0, zdržali sa: 3

p. Raši, primátor mesta - Konštatujem, že uznesenie bolo schválené ďakujem.
- - -

Bod č. 28
Určenie spôsobu prevodu – priamy predaj pozemku v k. ú. Košické Hámre

p. Raši, primátor mesta - Prejdeme k bodu 28. Je to Určenie spôsobu prevodu priamy predaj pozemku v katastrálnom území Košické Hámre. Otváram k nemu rozpravu. Ak sa nikto nehlási, uzatváram rozpravu a poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v súlade s príslušným ustanovením zákona o majetku obcí, schvaľuje spôsob prevodu nehnuteľností priamy predaj podľa predloženého návrhu.“

Hlasovanie č. 49 -	za: 45, proti: 1, zdržal sa: 1

p. Raši, primátor mesta - Konštatujem, že uznesenie bolo schválené.
- - -

Bod č. 29
Prevod nehnuteľnosti - troch stožiarov verejného osvetlenia vrátane elektrického vedenia uložených pod dotknutými pozemkami  v k. ú. Stredné mesto z dôvodu hodného osobitného zreteľa pre McDonald´s Slovakia spol. s r.o.

p. Raši, primátor mesta - Prejdeme k bodu 29. Je to Prevod nehnuteľností troch stožiarov verejného osvetlenia vrátane elektrického vedenia uložených pod dotknutými pozemkami v katastrálnom území Stredné mesto z dôvodu hodného osobitného zreteľa pre McDonald´s Slovakia s.r.o. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach v súlade s príslušným ustanovením zákona o majetku obci a Štatútu mesta Košice schvaľuje prevod nehnuteľného majetku vo vlastníctve mesta Košice podľa predloženého návrhu.“

Hlasovanie č. 50 -	za: 44, proti: 1, zdržal sa: 1

p. Raši, primátor mesta - Konštatujem, že uznesenie bolo schválené ďakujem.
- - -

Bod č. 30
Prevod nehnuteľnosti – pozemku parc. č. 501/501 v k. ú. Južné mesto pre spoločnosť RETSE, s.r.o. z dôvodu hodného osobitného zreteľa

p. Raši, primátor mesta - Prejdeme k bodu číslo 30. Je to Prevod nehnuteľnosti pozemku parc. č. 501/501 v katastrálnom území Južné mesto pre spoločnosť Retse s.r.o. z dôvodu hodného osobitného zreteľa. Otváram k nemu rozpravu. Ak sa nikto nehlási, uzatváram rozpravu, poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v súlade s príslušným ustanovením zákona o majetku obci a Štatútu mesta Košice schvaľuje prevod nehnuteľnosti podľa predloženého návrhu.“ 

Hlasovanie č. 51 -	za: 46, proti: 1, zdržal sa: 1

p. Raši, primátor mesta - Konštatujem, že uznesenie bolo schválené.
- - -

Bod č. 31
Predaj pozemku pod stavbou vrátane priľahlej plochy  v k. ú. Terasa  pre spol. IMMO Košice, a.s.

p. Raši, primátor mesta - Prejdeme k bodu 31. Je to Predaj pozemku pod stavbou vrátane priľahlej plochy v katastrálnom území Terasa pre spoločnosť Immo Košice a.s. Otváram k nemu rozpravu. Ak sa nikto nehlási uzatváram rozpravu, poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v súlade s príslušným ustanovením zákona o majetku obci a Štatútu mesta Košice schvaľuje predaj pozemku podľa predloženého návrhu.“

Hlasovanie č. 52 -	za: 45, proti: 1, zdržal sa: 0

p. Raši, primátor mesta - Konštatujem, že uznesenie sme schválili, ďakujem.
- - -

Bod č. 32
Priamy predaj časti pozemku  v k. ú. Letná  pre spol. CPK Slovakia s.r.o.

p. Raši, primátor mesta - Prejdeme k bodu číslo 32. Je to Priamy predaj pozemku v katastrálnom území Letná pre spoločnosť CPK Slovakia s.r.o., a otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach v súlade s príslušným ustanovením zákona o majetku obcí a Štatútu mesta Košice schvaľuje priamy predaj pozemku podľa predloženého návrhu.“

Hlasovanie č. 53 -	za: 45, proti: 1, zdržal sa: 0

p. Raši, primátor mesta - Konštatujem, že uznesenie bolo schválené.
- - -

Bod č. 33
Prevod pozemku v k. ú. Šaca na Kvetnej ulici do podielového spoluvlastníctva pre  Máriu Sotákovú v podiele 1 k celku, Vieru Dubíkovú v podiele 1 k celku a Máriu Vargovú v podiele 1 k celku z dôvodu hodného osobitného zreteľa

p. Raši, primátor mesta - Prejdeme k bodu číslo 33. Je to Prevod pozemku v katastrálnom území Šaca na Kvetnej ulici do podielového spoluvlastníctva pre Máriu Sotákovú v podiele 1/2 k celku, Vieru Dubíkovú v podiele 1/4 k celku a Máriu Vargovú v podiele 1/4 k celku z dôvodu hodného osobitného zreteľa. Otváram k tomuto bodu rozpravu. Ak sa nikto nehlási uzatváram rozpravu a poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach v súlade s príslušným ustanovením zákona o majetku obci a Štatútu mesta Košice schvaľuje predaj pozemku podľa predloženého návrhu.“ 

Hlasovanie č. 54 -	za: 45, proti: 1, zdržal sa: 0

p. Raši, primátor mesta - Konštatujem, že uznesenie bolo schválené, ďakujem.
- - -

Bod č. 34
Priamy predaj pozemku v k. ú. Severné mesto do bezpodielového spoluvlastníctva pre Tibora Sedláka a Máriu Sedlákovú

p. Raši, primátor mesta - Prejdeme k bodu 34. Je to Priamy predaj pozemku v katastrálnom území Severné mesto do bezpodielového spoluvlastníctva pre Tibora Sedláka a Máriu Sedlákovú. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v súlade s príslušným ustanovením zákona o majetku obci a Štatútu mesta Košice schvaľuje priamy predaj pozemku podľa predloženého návrhu.“ 

Hlasovanie č. 55 -	za: 45, proti: 1, zdržal sa: 0

p. Raši, primátor mesta - Konštatujem, že uznesenie bolo schválené, ďakujem.
- - -

Bod č. 35
Priamy predaj pozemkov v k. ú. Terasa pre Patrika Sajku a Jozefínu Sajkovú

p. Raši, primátor mesta - Prejdeme k ďalšiemu bodu. To je Priamy predaj pozemku v katastrálnom území Terasa pre Patrika Sajku a Jozefínu Sajkovú. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach v súlade s príslušným ustanovením zákona o majetku obci a Štatútu mesta Košice schvaľuje priamy predaj pozemkov podľa predloženého návrhu.“

Hlasovanie č. 56 -	za: 45, proti: 1, zdržal sa: 0

p. Raši, primátor mesta - Konštatujem, že uznesenie bolo schválené, ďakujem.
- - -

Bod č. 36
Priamy predaj časti pozemku v k. ú. Terasa pre MUDr. Oto Sova - BOOS Biologické substancie

p. Raši, primátor mesta - Prejdeme k ďalšiemu bodu rokovania. Je to Priamy predaj časti pozemku v katastrálnom území Terasa pre doktora Otta Sovu, BOOS Biologicke substancie. Otváram k tomuto bodu rozpravu. Ak sa nikto nehlási uzatváram rozpravu a poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach v súlade s príslušným ustanovením zákona o majetku obci a Štatútu mesta Košice schvaľuje priamy predaj pozemku podľa predloženého návrhu.“ 

Hlasovanie č. 57 -	za: 45, proti: 1, zdržal sa: 0

p. Raši, primátor mesta - Konštatujem, že uznesenie bolo schválené.
- - -

Bod č. 36/1
Zverenie časti pozemkov vo výlučnom vlastníctve mesta Košice, nachádzajúcich sa v katastrálnom území Severné mesto do správy Mestskej časti Košice - Sever

p. Raši, primátor mesta - Prejdeme k doplnenému bodu programu, ktorý predložil pán starosta Gaj. Je to Zverenie časti pozemkov vo výlučnom vlastníctve mesta Košice nachádzajúcich sa v katastrálnom území Severné mesto do správy Mestskej časti Košice - Sever. Poprosím pani inžinierku Verešovú, aby nám len povedala, či je to po formálnej teda aj obsahovej stránke v poriadku. Ide o pozemky vo výmere 60 m2 a časť o výmere 1780 m2. 

p. Verešová, vedúca referátu nakladania s majetkom MMK - Vážený pán primátor, vážení prítomní, jedná sa o 2 lokality. V prvej lokalite ide o časť pozemku na Podhradovej pred obchodným centrom, kde mestská časť chce zriadiť trhovisko. V tejto časti by bolo potrebné spracovať ešte štúdiu koncepcie využitia tohto územia, aby bolo jasné, že presne v ktorej lokalite by malo byť umiestnené to trhovisko. Preto neodporúčame, aby bola tu presne stanovená už výmera, lebo môže sa stať, že v rámci tej koncepcie bude stanovená vyššia výmera, ktorá by sa zverovala. V druhej časti, v časti b) ide o zverenie pozemku pred Amfiteátrom, pričom toto územie by malo slúžiť aj ako záchytné parkovisko pre autobusy. Čiže buď by tam mestská časť v čase parkovania autobusov akceptovala toto parkovanie autobusov, alebo by sa rovnako potom zverila len určitá časť, ktorá by bola vymedzená geometrickým plánom.

p. Raši, primátor mesta - Pán starosta, poprosím, lebo musíme to nejako, či pokračujeme, upravíme na budúce zastupiteľstvo? Povedz, ako aby sme sa vedeli rozhodnúť? Teda, vy, čo hlasujete. Pán starosta Gaj, nech sa páči.

p. Gaj, poslanec MZ - Ja si myslím, že to trhovisku je zrejmé, čiže aspoň to trhovisku by som poprosil schváliť. Ďakujem.

p. Raši, primátor mesta - Dobre. Čiže k tej druhej časti by sme  sa vrátili potom, keď sa vyšpecifikujú plochy. Čiže je tu poznámka, teda hlasovalo by sa iba o prvej časti uznesenia, ktorý sa týka plochy 60 m2. Ináč tak, ako to pôvodne pán starosta Gaj uviedol pri schvaľovaní materiálu. Tak?!

p. Verešová, vedúca referátu nakladania s majetkom MMK - Tu by som práve navrhovala, aby sa tam nehlasovalo vyslovene o výmere, že by to bola len časť pozemku CK-N 7132 podľa grafiky a presná výmera toho pozemku by sa potom upresnila na základe tej štúdie, ktorú predloží pán starosta, teda mestská časť.

p. Raši, primátor mesta - A môže sa to formálne takto urobiť, že povieme o časti pozemku a nevieme, ktorej celý pozemok patrí mestu?

p. Verešová, vedúca referátu nakladania s majetkom MMK - Celý pozemok patrí mestu, áno, ale je tu uvedená tá grafická časť. Takže by sa to dalo takýmto spôsobom.

p. Raši, primátor mesta - Pán starosta, môže byť? Čiže poprosím potom ale povedať návrhovej komisii, ako má uznesenie byť po týchto pripomienkach schválené. Dobre. Nikto ďalší sa nehlási do rozpravy? Ak sa nikto ďalší nehlási do rozpravy, tak poprosím návrhovú komisiu, aby predniesla návrh uznesenia, o ktorom budeme hlasovať s pripomienkami, pokiaľ ho schválime, pôvodné uznesenie sa nehlasuje. Ďakujem.

p. Kandráč, poslanec MZ a člen návrhovej komisie – „Mestské zastupiteľstvo v Košiciach, v súlade s príslušným ustanovením zákona o majetku obci a Štatútu mesta Košice schvaľuje zverenie pozemku vo výlučnom vlastníctve mesta Košice časť pozemku CK-N 7132/1 zastavaná plocha.“

Hlasovanie č. 58 -	za: 41, proti: 0, zdržal sa: 3

p. Raši, primátor mesta - Konštatujem, že uznesenie bolo schválené. Ďakujem pekne aj so zmenami, ktoré boli, ktoré tu odzneli.
- - -

Bod č. 37
Predaj nebytového priestoru pre nájomcu JKS SLOVAKIA, s.r.o. na ul. Zvonárska č. 4

p. Raši, primátor mesta - Prejdeme k bodu číslo 37. Je to Predaj nebytového priestoru pre nájomcu JKS Slovakia s.r.o. na ulici Zvonárska číslo 4. Otváram k tomuto bodu rozpravu. Ak sa nikto nehlási, uzatváram rozpravu, poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach v súlade so zákonom Národnej rady Slovenskej republiky číslo 182/93 Z. z. o vlastníctve bytov nebytových priestorov v znení neskorších zmien a v súlade Štatútu mesta Košice, schvaľuje prevod vlastníctva nebytového priestoru číslo 12-4 podľa predloženého návrhu.“

Hlasovanie č. 59 -	za: 44, proti: 1, zdržal sa: 0

p. Raši, primátor mesta - Konštatujem, že uznesenie bolo schválené.
- - -

Bod č. 38
Predaj nebytového priestoru pre nájomcu Jozefa Giertla na ul. Zvonárska č. 4

p. Raši, primátor mesta - Prejdeme k ďalšiemu bodu. Je to bod číslo 38 Predaj nebytového priestoru pre nájomcu Jozefa Giertla na ulici Zvonárska číslo 4. Otváram k nemu rozpravu. Ak sa nikto nehlási uzatváram rozpravu, poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach v súlade so zákonom Národnej rady Slovenskej republiky číslo 182/93 Z. z. o vlastníctve bytov nebytových priestorov v znení neskorších zmien a v súlade s príslušným ustanovení Štatútu mesta Košice schvaľuje prevod vlastníctva nebytového priestoru číslo 12-3 podľa predloženého návrhu.“ 

Hlasovanie č. 60 -	za: 43, proti: 1, zdržal sa: 0

p. Raši, primátor mesta - Konštatujem, že uznesenie sme schválili.
Teraz sa chcem spýtať, lebo je 12:17, máme pred sebou, neviem koľko ich budete mať, teda Interpelácie, Dopyty, bod Rôzne, že či urobíme prestávku alebo chcete pokračovať? Dobre. Čiže nie je rovnaký názor, takže budeme hlasovať. Teda ako naformulujeme otázku. Dobre. Čiže takto, sú aj také aj také názory, čiže budeme hlasovať o tom, kto bude hlasovať „za“ - bude za prestávku, kto sa „zdrží“ a bude „proti“, tak bude proti prestávke. Dobre? Čiže tí, čo budú hlasovať „za“ - budú za prestávku. Prosím hlasujte.

Hlasovanie č. 61 -	za: 21, proti: 14, zdržali sa: 9

p. Raši, primátor mesta - Čiže väčšina ľudí vydrží a pokračujeme.
- - -

Bod č. 39
Interpelácie poslancov MZ

p. Raši, primátor mesta - Takže poprosím, aby sme išli k bodu číslo 39. Sú to Interpelácie. Nech sa páči, dávam priestor na vaše interpelácie. Pán starosta Petrvalský.

p. Petrvalský, poslanec MZ - Ďakujem veľmi pekne pán primátor. 5 kúskov by som mal na vás. 
Po prvé. Rád by som požiadal mesto Košice, aby prehodnotila zverenie kompetencie uskladnenia exekuovaného majetku mestským častiam, nakoľko mestské časti majú priestorové problémy tento majetok uskladňovať, pričom mesto takýmito priestorovými kapacitami disponuje. Je to kompetencia vyplývajúca zo zákona o exekúcií pre obce. 
Po druhé. Rád by som sa spýtal, prečo mestská časť v mesiaci január dostala menej podielových daní ako je 1/12 z mesiaca január v roku 2013? Podľa našich prepočtov sme mali dostať 45 336 eur a prišlo nám na účet len 36 269? 
Po tretie. Mestské zastupiteľstvo uznesením číslo 834 zo 16.12. odsúhlasilo Zverenie pozemku mestskej časti v lokalite Juhoslovanská na výstavbu chodníka. Ale doteraz sme nedostali žiadnu relevantnú odpoveď. Pri telefonickom rozhovore so zodpovedným pracovníkom bola odpoveď, že materiál je na kolovačke. 
Po štvrté. Rád by som bol, aby mesto zaujalo postoj k výstavbe garáží na Berlínskej ulici. Žiadatelia z firmy Audax Trade sa na mňa obrátili kvôli dlhodobému neriešeniu tejto otázky. Posledné neoficiálne vyjadrenia mesta boli, že mesto tam má iné zámery. Rád by som sa teda dozvedel, či tam mesto má skutočne iné záujmy? Alebo aká je pravda? 
Po piate. Rád by som sa opýtal, že po tom, ako Okresný úrad životného prostredia doručil mestu Košice dokument o tom, že lokalitu za Metrom neznečistili majitelia, či sa s odvozom odpadu z tejto lokality mesto už zaoberalo? A kedy môžeme z odvozom počítať? Ďakujem veľmi pekne.

p. Jakubov, námestník primátora - Ďakujem veľmi pekne. Nech sa páči, pán kolega, poslanec Süli.

p. Süli, poslanec MZ - Vážený pán námestník, ctené zastupiteľstvo, interpelujem pána primátora mesta v problematike tuhého komunálneho odpadu. V prvom týždni tohto januára som bol na výlete k vyhliadkovej veži. A s hrôzou som konštatoval, že objekty, ktoré boli vybudované, sú vo veľmi dobrom stave, ale cesta bola tak zasypaná smetím, že zrejme tam 14 dní nikto smetie neodvážal. Napriek tomu, že tam boli aj smetné koše. Ale boli strašne preplnené. Rád by som sa opýtať, aj  trebalo by sa zrejme zaoberať aj s tým, či máme kompetenciu na to, aby sme v materských školách a základných školách dostali do učiva aj starostlivosť o životné prostredie? To som hovoril aj na komisii cestovného ruchu. Ďalej by som sa chcel spýtať, že ten nedostatok je stály alebo len náhodný? Lebo ten neporiadok tam bolo veľmi, veľmi veľký. 
Druhou interpeláciou mojou je, interpelujem pána  primátora, ja viem, že to nie je kompetencia mesta, ale ako hlava mesta mal by sa opýtať kompetentných, že na hranici Slovenskej republiky a Maďarskej republiky dopravné značenie tak význačné, aby každý, kto sa vydá na diaľnicu, bol zinkasovaný pokutami. Je tam tabuľa po starej ceste Seňa - Milhosť, a na druhej strane sú Košice - Prešov. Tým pádom, kto nekúpi diaľničnú známku, automaticky „zacaluje“. Hlavne cudzinci. Aj to urobili. Myslím si, že je to dosť veľký nedostatok, keď návštevník Košíc, prvý zážitok je, že musí zaplatiť pokutu za to, že cesta nie je dobre vyznačená. 
Tretia moja interpelácia znie, pán primátor, na vás. Totižto, odvoz tuhého komunálneho odpadu z objektu na ulici na Stráni. Interpeloval som ešte pred dvoma rokmi v problematike cesty a osvetlenia. Na osvetlenie sa dostal prísľub vtedy od pána primátora, teda námestníka primátora, pána Lazara, že keď odhlasujeme rozpočet mesta na rok 2012, osvetlenie bude v prvom polroku vyriešené. Dodnes to verejné osvetlenie nie je. Potom som dostal prísľub od pána námestníka Jakubova, že „prajeme šťastný Nový rok“, ale v priebehu pol roka to bude. Nie je. Potom som hovoril aj o tom, o tej ceste, že snáď takých 10 ton kameňa vysypať na cestu, kde chodia aj autá Kositu, bolo by treba urobiť, aby sa tam dalo chodiť autami záchrannej služby, aby tam mohli požiarnici náhodou chodiť, keby sa tam niečo stalo. No a samozrejme som hovoril aj o tom, že cestu svojpomocne títo ľudia urobili. Ale tie veľké autá, čo z Kositu chodia pravidelne, to zničia. Kosit túto problematiku geniálne vyriešil. Dal na začiatok ulice Na stráni dva kontajnery. Napísané tam je „Obyvatelia“ a teraz obyvatelia z týchto domov, čo sú na tejto ulici, z dĺžky asi 700 metrov, musia komunálny odpad voziť do tých kontajnerov na cestu. Ale napriek tomu si dovolím poznamenať, že keby náhodou napadlo trošku viacej snehu, tak ten kontajner odtiaľ sa vytiahnuť nedá. Práve preto si myslím, že mali by sme sa pozrieť na to a urobiť s tým nejaký taký poriadok. Nehovorím o verejnom osvetlení, lebo firma, ktorá to má na starosti, tak táto firma demontovala staré, možno ešte veľmi dobré svietidlá. A určite má tieto svietidlá v majetku. Keď to ešte nepredala. Tých 10 alebo 12 svietidiel, čo tam chýba. A tých 800 metrov káblov. To je všetko.

p. Sekáč, poslanec MZ - Vážené zastupiteľstvo. Chcel som interpelovať pána riaditeľa magistrátu ohľadom verejného osvetlenia, ohľadom povinností vyplývajúcich zo zmluvy s Kositom, a zároveň riešenie bezpečnosti dopravy na sídlisku Dargovských hrdinov. Moju interpeláciu, konkretizovanú, dávam organizačnému. Ďakujem.

p. Siksa, poslanec MZ - Ďakujem pekne, vážený pán primátor, vážené zastupiteľstvo. Ja mám dve interpelácie a týkajú sa riešenia dopravy. Sú v písomnej forme. Odovzdal som, takže nebudem to celé čítať. Je toho trošku viacej. Takže je interpelovaný referát dopravy a druhú interpeláciu vedenie mesta, v spolupráci s dopravným podnikom. Ďakujem pekne.

p. Blaškovičová, poslankyňa MZ - Ďakujem pekne pán primátor. Opakovaná interpelácia. Chcem sa spýtať, ako sa dorieši kratučký chodník medzi Hrnčiarskou a Starou baštovou v podchode, vedľa Východoslovenského múzea? Keď sa opravovala dlažba na Hrnčiarskej, tak sa ten podchod z toho vynechal. Teraz sa čosi zaasfaltovalo na Starej baštovej, ale celý ten podchod nie je upravený. A takto to tam zostalo už vyše roka. Kto sa tým bude zaoberať? Hovorila som to aj tu, aj na Starom meste. Tak vás prosím, aby sa to nejakým spôsobom doriešilo. Ďakujem pekne. A bude mať ešte dopyt. Počkám do ďalšieho bodu? Ďakujem.

p. Gamcová, poslankyňa MZ - Ďakujem, vážený pán primátor. Ja by som sa chcela opýtať, to som mala asi v druhom bode, či Kosit alebo mesto má nejakú firmu na likvidáciu psích exkrementov? Ďakujem. 

p. Raši, primátor mesta - Dobre, ďakujem pekne. Uzatváram bod Interpelácie.
- - -

Bod č. 40
Dopyty poslancov MZ

p. Raši, primátor mesta - Otváram bod Dopyty poslancov mestského zastupiteľstva. Čiže, nech sa páči, dávam priestor na vaše dopyty. Pani poslankyňa Blaškovičová, po nej pán poslanec Kočiš Stanislav.

p. Blaškovičová, poslankyňa MZ - Ďakujem veľmi pekne. Ja by som sa chcela spýtať, všeobecne, prosím, je nejaká šanca, že majitelia bytov, teda obyvatelia Košíc, ktorí bývajú v bytoch, ktoré odkúpili, ktoré boli predtým mestské alebo štátne, a sú v dezolátnom stave, napríklad, presne tá lokalita, ako je zadná strana Východoslovenského múzea, to, čo je to pamiatkový objekt, je zapísaný dokonca ako totálna rarita v katalógu UNESCO. Občania by si radi dali ten objekt do poriadku. Takže hľadajú možnosti a hľadajú zdroje. Ja by som veľmi chcela poprosiť, verím, že na magistráte sú šikovní projektoví manažéri, veď mesto tak isto hľadá zdroje a hľadá rôzne granty, ktoré pomôžu zrekonštruovať mestské objekty. Ak by bola taká šanca, na niečo títo ľudia natrafili, bolo by možné na stránke mesta zriadiť nejakú kapitolu, kde by si ľudia mohli prečítať, že niekde je otvorený nejaký grant alebo nejaká dotácia na rekonštrukciu a na obnovu. Myslím si, že by to ľuďom veľmi, veľmi pomohlo, lebo iste prešvihli niektoré termíny alebo možnosti. Viem, že nórske fondy poskytovali nejaké dotácie, práve na takéto pamiatkové domy. Takže to by som chcela poprosiť. Myslím si, že všetci by to veľmi, veľmi uvítali. A otázka, ktorá súvisí presne s týmto. Keby teda sa našli nejaké zdroje alebo jednoducho majitelia bytov sa rozhodnú, tak, ako na Vodnej sa rekonštruoval celý objekt, že by teda si chceli zobrať úver a zrekonštruovať dajme tomu fasádu, poprosili ma ľudia, že obrovskú položku z takéhoto rozpočtu tvorí prenájom verejného priestranstva na ktorom bude stáť lešenie. Že či v takýchto prípadoch by jednoducho mesto nemohlo výjsť občanom v ústrety s tým, že teda zohnali finančné zdroje, majú záujem tú fasádu dať do poriadku a či by nemohlo odpustiť tieto peniaze? Ďakujem veľmi pekne. To myslím, že zase by bola úžasná vec, ktorá by ľuďom pomohla.

p. Raši, primátor mesta - Ďakujem pekne. Aj tá prvá vec, čo ste vraveli, to myslím, že je riešiteľná. Čo sa týka tej druhej časti, poprosím potom pána riaditeľa, aby pripravil asi pre všetkých poslancov potom odpoveď, lebo keby to bola výnimka viazaná na historické centrum mesta, ako pamiatkovú rezerváciu, viete, lebo aby sme nikoho nediskriminovali, pretože tie rekonštrukcie fasád prebiehajú aj v iných mestských častiach, na sídliskách, atď. kde sú rodinné domy. Čiže poprosím potom pána riaditeľa, aby to nejako skúsili premyslieť. Pán poslanec Kočiš, nech sa páči.

S. Kočiš, poslanec MZ - Ďakujem za slovo. Ja by som sa chcel spýtať, ohľadom aj toho dopravného, aj dopravnej nehody, ktorá sa stala pri obchodnom centre Galéria na ulici Toryská, v súvislosti s tým inkriminovaným priechodom spýtať sa, prečo táto svetelná signalizácia na tejto križovatke funguje až od deviatej hodiny? Keď z Luníka I smerom na Luník, respektíve smerom k Základnej škole Bernolákova a aj k škôlkam, je veľa ľudí, ktorí nosia deti a chodia práve cez tento priechod, nehovoriac, že v neskoršom veku, pred ôsmou chodia aj samotní študenti, žiaci, do týchto škôl a táto signalizácia nefunguje. A dáte mi iste za pravdu, že vstúpiť na vozovku a takto získať právo prednosti jazdy alebo prednosti k prechodu, je viac-menej samovražedný akt, v podmienkach Košíc, ako sa tu jazdí. Čo moje tvrdenie dokladuje aj táto nehoda, ktorá sa stala. Čiže sa pýtam, prečo táto svetelná križovatka, respektíve dopravné svetelné značenie funguje od deviatej? Prečo by nemohlo fungovať od pol ôsmej, minimálne? Keď aj obchodné centrum Galéria otvára obchod o siedmej? A je veľa, veľa dôchodcov, ktorí smerujú práve naspäť. Prečo toto nemôže fungovať? Ďalej, dal by som do pozornosti dopyt, či vôbec táto križovatka je v súlade so všetkými predpismi, lebo keď sa vyberiete pešo, smerom z obchodného centra smerom ku Bernolákovej, je tam súvislá prehradená časť, železná konštrukcia, ktorá znemožňuje výhľadu vodičov, ktorí smerujú do odbočovania vľavo a majú dávať prednosť vozidlám prichádzajúcim od SNP. Ďalej je tam dopravná značka, ktorá je osadená vo výške približne meter dvadsať „Prikázaný smer jazdy“, kde táto dopravná značka svojou polohou znemožňuje výhľadu žiakovi, študentovi s výškou hlavy meter dvadsať, aby videl, či tadiaľ vôbec prichádza vozidlo, opäť zo smeru od SNP. Čiže poprosil by som k tomu nejaké stanovisko. Ja ten istý dopyt možno dám aj na dopravné oddelenie tu v Košiciach a dám preskúmať túto križovatku. Ďalej by som sa chcel spýtať, ako sa vykonáva kontrola vôbec, osvetlenia funkčnosti osvetlenia na dopravených na prechodoch pre chodcov vo večerných hodinách? Dám do pozornosti ďalší prechod, je na ulici Slanecká, od obchodného centra Tesco, resp. od tohto obchodného domu smerom do mesta. Je tam prechod, ktorý viac-menej slúži pre záhradkárov, ktorí majú na ľavej strane záhradky. A ak tam nefunguje osvetlenie, ktoré tam nefunguje, dúfam, že už funguje, je to dosť nebezpečný priechod. A chcel by som sa spýtať, či je tam dopravná značka, ktorá hovorí, že je tam „Prechod pre chodcov“, ale je položená asi meter pred prechodom pre chodcov. Či by nebolo ju potrebné skôr dať, ďalej od toho prechodu pre chodcov? Aby aj pri zníženej viditeľnosti nielen som konštatoval, že som niekoho prešiel, ale, že môžem niekoho prejsť. Čiže poprosil by som alebo dávam do pozornosti preskúmať aj dopravné značenia vôbec, čo sa týka v súvislosti s prechodmi pre chodcov. Ďakujem.

p. Raši, primátor mesta - Ďakujem pekne, hlavne obchodné centrum Galéria skontrolujeme. Lebo ja tadiaľ ráno chodievam a svieti signalizácia normálne. Čiže, nevadí, pozrieme sa na to. Dobre? Lebo neevidoval by som toto. Nehoda sa stala v nedeľu večer. Dobre. Ďakujem pekne, uzatváram bod dopyty, keďže sa nikto ďalší nehlási.
- - -

Bod č. 41
Rôzne

p. Raši, primátor mesta - A prešiel by som k bodu Rôzne. Dovoľte mi, aby som si zobral na začiatku slovo. Tak, ako to tu už dnes viackrát odznelo, prebehli nejaké rokovania ku redukcii mestských častí, ktorých výsledkom malo byť ušetrenie finančných prostriedkov, pretože niektoré mestské časti, už tu pánov starostov nevidím, majú príjem z daní fyzických osôb taký, že pokiaľ starosta prehrá vo voľbách, už to z príjmov nevedia pokryť ani jeho odstupné. Čiže naozaj, celý príjem ide na prevádzky mestských častí a preto sme viac mesiacov rokovali a snažili sme sa urobiť redukciu mestských častí tak, aby sa ušetrili finančné zdroje, pričom sme plánovali, že z tejto redukcie sa ušetrí možno až 2 mil. podľa jednotlivých variant ročne. Keďže nebola vôľa dôjsť k nejakému konsenzuálnemu riešeniu, vyhlásil som, že budeme hľadať zdroje a tieto zdroje ušetríme na prevádzke a vnútorným šetrením na meste aj na mestských častiach. Preto aj v programovom rozpočte mesta v Programe 9 šetríme 330 000 eur, v Programe 10 šetríme 150 000 eur, v porovnaní s minulým rokom. Aj keď to šetrenie po redukcií mestských časti malo začať až po komunálnych voľbách, pretože zmena zákona týkajúca sa uzatvárania mestských častí je platná až od nového volebného obdobia, preto bol aj návrh na zníženie môjho platu. A preto chcem predložiť návrh zmeny zákona o meste Košice do Národnej rady Slovenskej republiky. Možno viete, že už jeden návrh sme spolu s kolegami Brixim a Gécim predkladali, kde sme znižovali počet poslancov mestského zastupiteľstva, aj miestnych zastupiteľstiev, kde predpokladáme ročnú úsporu v objeme 500 000 eur. Tento zákon prešiel a je platný od budúceho volebného obdobia. Druhý návrh, ktorý chcem predložiť spolu s kolegami, teda pokiaľ s tým budú súhlasiť, je návrh na redukovanie odmien poslancov mestského zastupiteľstva a miestnych zastupiteľstiev. Pokiaľ by sa teda redukcia maximálneho stropu odmien, ktorý je v súčasnosti definovaný ako 10 násobok minimálnej mzdy, poviem vám niekoľko čísel, a pokiaľ by zníženie odmien na maximálnu hranicu päťdesiatich percent v mestskom zastupiteľstve a miestnych zastupiteľstvách bolo, teda, prenesené na súčasné odmeny a ich výšky, tak tá úspora by bola v objeme približne 465 000 eur ročne. Nakoľko od budúceho volebného obdobia budeme mať redukovaný počet poslancov v mestskom zastupiteľstve a v miestnych zastupiteľstvách, tak tá úspora ročná, pri zníženom počte poslancov aj pri znížení stropu odmien v mestskom zastupiteľstve a v miestnych zastupiteľstvách vychádza na úrovni približne 322 tisíc eur ročne. Čiže to je ďalší spôsob, ako ušetriť zdroje, kým sa nedôjde k nejakej optimalizácií 22 mestských častí v našom meste. Čiže, nech sa páči, otváram rozpravu. Chcel by som povedať, že som počul vaše názory. Ďakujem pekne, pán poslanec Ihnát je ako prvý je prihlásený. Po ňom pán poslanec a starosta Petrvalský.

p. Ihnát, poslanec MZ - Áno, ďakujem za slovo, pán primátor. V bode, na začiatku nášho rokovania, a to bolo vyhodnotenie interpelácií, práve tam som prezentoval vlastne tú problematiku s tými pozemkami na Sídlisku Ťahanovce. Štatutárom Mestskej časti Sídlisko Ťahanovce bolo jasne pred týmto plénom povedané, že oslovil všetkých správcov nehnuteľností a bytov. A tak to bolo povedané. Takže vlastne ja som si to potom preveroval, či je to pravda. No, pravdou to môže byť na polovicu alebo vôbec to nie je pravda. Som telefonoval s pánom Jurkom, ktorý má čo povedať v rámci Stavebného bytového družstva 1 na Vojenskej ulici. A je tam potom ešte Územné bytové družstvo, tam je predsedom Jarkovský. Takže s pánom Jurkom som telefonoval, a nemá znalosť o tom, že by ho niekto oslovoval. Ani písomne ani ústne. Čiže len jednu vetu dodám. Keď už niečo hovorím, tak treba hovoriť pravdivo a jasne. To je všetko. Ďakujem pekne.

p. Raši, primátor mesta - Je otvorený bod Rôzne. Čiže nebola to reakcia na mňa. Pán starosta, pán poslanec Petrvalský, po ňom pán poslanec Filipko. Nech sa páči.

p. Petrvalský, poslanec MZ - Ďakujem pekne. Sú veci, ktoré nemienim komentovať. K tomuto, čo ste vy hovoril (pozn. primátor), chcem ešte povedať, nezabudnite, že je možnosť zvýšiť primátorom a starostom ich plat až o 70 percent. Toto by stačilo na 10, 15 percent znížiť. Je nemysliteľné, aby niekto mal 70 % navýšenie platu! To je podľa mňa arogancia moci. To je jedna vec. Keď je  už otvorený bod Rôzne, chcel by som sa vám poďakovať za podporu Memoriálu Michala Bozogáňa. Ďakujem veľmi pekne. A chcel by som sa poďakovať pánovi námestníkovi za intervenciu na Materskej škole Juhoslovanská. Problém sa vyriešil, lebo hrozilo zavretie materskej školy. Takže tam budeme musieť ešte dosledovať s vodárenskou spoločnosťou tie akcie. Ale to najhlavnejšie, zavretie materskej školy, bolo zažehnané. Takže ďakujem pekne.

p. Raši, primátor mesta - Ďakujem pekne pán starosta. Sme v rozprave, tak vás poprosím, hláste sa normálne do rozpravy, teda sme v bode Rôzne, čiže nemôžete reagovať na rečníkov, pretože sme v štandardnom bode Rôzne. Čiže pán poslanec Filipko, nech sa páči.

p. Filipko, poslanec MZ - Ďakujem za slovo. Vážený pán primátor, kolegyne, kolegovia. Mám 2 témy. Po prvé. Chcel by som sa vyjadriť k tomu, o čom nás informoval pán primátor. V meste Košice odmeny ešte v roku 2005 sme obmedzili, teda nastavili sa tie stropy, a rokovali sme o tom tu na tejto pôde mestského zastupiteľstva. Ja si vážim všetky aktivity, aj vzdania sa platu, aj zníženia odmien. Možnože, pán primátor, demokratickým spôsobom by bolo to, že ten návrh úpravy zákona o meste Košice by prerokovalo Mestské zastupiteľstvo v apríli, a potom by ste išli s tým návrhom, ktorý vznikol demokratickým odhlasovaním v tomto pléne, ktoré rozhoduje samo o sebe, by ste ho predložili do Národnej rady. Lebo toto sa mi zdá takým demokratickejším spôsobom. A druhá téma. Chcel by som sa poďakovať všetkým tým, ktorí na môj podnet v decembri, tak isto v bode Rôzne, som poprosil o pomoc pre Klub národnostných menšín a Pamätnú izbu Sándora Máraiho, pre občianske združenie, na vyrovnanie jedného starého záväzku, ktorý vznikol nie z viny občianskeho združenia. Žiaľ, odozva nebola až príliš taká, by som povedal, vypočutá, ale aj tak ďakujem všetkým tým, ktorí prispeli. A oslovím ešte raz. Možno niektorí poslanci tú našu výzvu nezachytili. Takže to pošlem ešte raz. Ďakujem pekne.

p. Raši, primátor mesta - Ďakujem pekne aj ja, pán poslanec. Nech sa páči, ďalší rečník.

p. Halenár, poslanec MZ - Počet mestských častí. No, ako to už celkom pekne bolo počuť z debaty o rozpočte, je tu množstvo otvorených a dlhé roky trvajúcich problémov. A to teda nemyslím len na výpočet, koľko vlastne dostane ktorá mestská časť, ako, koľko jej treba kompenzovať a podobne. Toto už by mal byť aspoň jeden taký prvý záchytný bod pre primátora, ktorý má charakter, má víziu a chce naozaj vtlačiť pečať nejakú za svojho fungovania na poste primátora. Nie iba nejak prevegetiť 4 roky a čakať čo sa udeje. Druhým vážnym signálom, ktorý tu tiež odznel a taktiež je podľa môjho názoru najmenej 8, keď nie viac, rokov aktuálny, sú náklady mestských častí. Tieto 2 prosté fakty by mohli v človeku, ktorý má predstavu, akým spôsobom by mohlo fungovať toto mesto vnuknúť aspoň osnovu, ktorej by sa mohol držať a následne by ju mohol predložiť do mestského zastupiteľstva s tým, že sa uchádza o podporu poslancov. Toto je podľa mňa zmysluplný postup človeka, ktorý chce a má ideu ako chce zmeniť chod tohto mesta k lepšiemu. Ja si myslím, dlhú dobu si myslím, že jediným správnym, neviem teraz správny výraz na to, subjektom, ktorý by mohol o tomto celom rozhodnúť na základe dostatočného a relevantného počtu podkladov a informácií sú Košičania. Jednoducho máme skvelú príležitosť pre verejný plebiscit, pre verejné hlasovanie všetkých Košičanov, koľko servisu, akého a za aké ceny si prajú. Toto je niečo, čo by mohlo dať nový impulz pre chod tohto mesta, aby samotní občania pocítili, že oni sú tí, ktorí sú predmetom správy veci samých sebe a výsledok toho plebiscitu, toho hlasovania, by mohol dať podklad. Možno že už priamo by mohol slúžiť ako podklad pre jednoznačné rozhodnutie, ktoré by bolo predložené do mestského zastupiteľstva. Čiže sú tu rôzne postupy, ktoré sa dajú použiť, dajú sa použiť preto, aby dlhodobé neriešenie otázok, ako som už spomínal, začalo alebo dostalo nejakú reálnu tvár, nejaký reálny podklad. Aby naozaj ľudia v tomto meste začali mať pocit, že tu nesedíme preto, aby sme brali poslanecké platy. Mimochodom, tá iniciatíva o poslaneckých platoch je neuveriteľne, v mojich očiach, stupídna. A to preto, pretože, áno, súhlasím s tým, že tu sedia poslanci, ktorí tu prídu a mačkajú tlačítka a nevedia sa dočkať času, kedy už konečne vypadnú odtiaľto. Pretože väčšinou sa tu nudia. Ale sú tu aj poslanci, ktorí naozaj berú svoj poslanecký mandát vážne.

p. Raši, primátor mesta - Pán poslanec, 3 minúty je limit, tak pomaličky končite. Ďakujem pekne.

p. Halenár, poslanec MZ - Prihlásim sa ešte raz.

P. Raši, primátor mesta - Prihláste sa, kľudne. Pán poslanec Bereš, nech sa páči.

p. Bereš, poslanec MZ - Ďakujem pekne, pán primátor. Mám také tri postrehy. Keď sa bude chystať nejaká novelizácia zákona, ak hovoríme o šetrení, a mysli sa šetrenie, treba upraviť jednu vec. A to znamená u nás, v Košiciach, podľa nášho zákona nie je možné, aby zástupcovia starostu vykonávali svoju funkciu na znížený úväzok. Môže to robiť starosta, môže byť na polovičný, kontrolór môže byť na polovičný, akurát zástupca starostu musí byť stále na plný úväzok. Myslím si, že aj tam by sa dalo šetriť. Lebo ak u nás zástupca starostu nemôže byť na polovičný úväzok, ale napríklad vicežupan môže byť na polovičný úväzok, ako je pán Zachariáš, je na polovičný úväzok, a tam je to možné. Čiže treba aj s tým toto zapracovať do toho znenia. U nás, zástupca starostu musí byť plne uvoľnený pre výkon funkcie. Iná možnosť nie je. Takže na to treba tiež počítať, aj tam sa dajú ušetriť finančné prostriedky. A druhá vec je, keď sa to už bude chystať, tak možno by bolo dobré porozmýšľať aj o tom prerozdelení počtu poslancov. Lebo sa mi nezdá byť celkom fér, keď máme to rozpätie že od 20 do 50 000 obyvateľov máme 11 až 13 poslancov. Keď máme mestskú časť, ktorá má príklad 20 000 obyvateľov, má 11 až 13 poslancov, a my máme nejakých 39 alebo 40 000 a máme tiež 11 až 13 poslancov. Čiže na 20 000 máme 11 až 13 poslancov, a na ďalších 20 000 nemám nikoho. Čiže možnože sa to týka iba našej mestskej časti alebo možno ešte  Bratislavy alebo niekde, čiže zosúladiť aj zo zákonom o obecnom zriadení, lebo mne potom pripadá, že my iba v Košiciach sme tú exoti, ktorá tá redukcia výšky odmien vznikla na základe nejakých premrštených výdavkov Mestskej časti Staré mesto a my sami sebe sa musíme nejako obmedzovať. A nikde inde na Slovensku táto situácia nie je. Tak nechcem, aby sme my boli nejakí exoti. Ďakujem.

p. Raši, primátor mesta - Ďakujem pekne, teraz ma napadlo, či neviete niekto, koľko má poslancov Petržalka? Lebo tá má 150 tisíc ľudí? Pán poslanec Siksa, po ňom pani poslankyňa Jenčová.

p. Siksa, poslanec MZ - Ďakujem pekne, vážený pán primátor, vážené zastupiteľstvo. Ja mám len takú pripomienku, čo sa týka komunikácií v meste, a to hlavne ciest, ktoré sú vykladané kockami. Konkrétne Alžbetina a tak isto samotné centrum, chodníky, či sa budú ďalej špárovať a prechody Bačíková - Hlavná, obidve prechody pre chodcov. Vypadané kocky. Ale tá Alžbetina začína byť kritická. Tam budú samé jamy za chvíľočku. Či mesto pristúpi po ukončení zimnej údržby a zimného obdobia k oprave, prípadne nejak inak to riešiť, lebo tie kocky nie sú šťastné riešenie. Ďakujem pekne.

p. Raši, primátor mesta - Ďakujem pekne aj ja. Nech sa páči, ďalší poslanec.

p. Jenčová, poslankyňa MZ - Ďakujem za slovo. Neviem, či už som to povedala v tomto pléne, čo sa týka teda témy redukcie mestských častí. Tak čo sa týka Slovenska je 2 800 obcí, a z toho 80 až 90 percent je do 1 000 obyvateľov. To je proste fakt, ktorý je na Slovensku trend. A neviem prečo my sa tu chceme hrať na niečo iné a stále rozprávame o tom, že ako ideme šetriť zlučovaním. História je taká, že sú tu veľké sídliská, ktoré majú 20 - 30 000 obyvateľov, a pričlenené obce, ktoré niekedy, teraz sa stali súčasťou Košíc. Malé mestské časti ma vnímajú ako bojovníka proti nim, ale tento krát hovorím aj za nich. Čo sa týka podielových daní, tak, bohužiaľ, v našom meste sa delia medzi mesto a mestskú časť. A výsledkom toho je, že také Valaliky, to ma napadlo ako prvá najbližšia obec pri Jazere, má toľko peňazí, ako má jedna veľká mestská časť s 25 000 obyvateľmi. Takže keď jedny Valaliky, ktoré majú, ja neviem, 2 - 3000, fakt neviem, tie čísla presne, neberte to za slovo, ale môžeme si zobrať ktorúkoľvek obec v okolí Košíc, ktorá má jednoducho viac peňazí a riadi si svoje záležitosti, pretože o tom je demokracia, že ľudia si majú spravovať svoje záležitosti. Čo sa týka odmien poslancov, ja môžem hovoriť za jazerských poslancov, nehodnotím iné časti, neviem ako iné fungujú, ale fakt je ten, že poslanci robia fyzicky. Fyzicky pripravia program, fyzicky donesú materiál, fyzicky zabezpečia ozvučenie, fyzicky zabezpečia súťaže, atď. Tzn., že keby to neurobili poslanci a mestská časť chce robiť nejaký kultúrny program, súťaž pre deti, zábavné popoludnie, tak mestská časť musí za to zaplatiť. Zďaleka tieto odmeny poslancov nie sú na tej maximálnej výške. Ale aby nebola motivácia, že teda ak poslanec funguje, a nie je to o tom, že príde raz za 3 mesiace a stláča gombík, ale je to o tom, že príde minimálne 2x mesačne, pretože raz je taká akcia a raz je onaká akcia. A jednoducho stále funguje. Takže, pán primátor, ja prosím aby ste zvážili to obmedzenie. Pretože skutočne väčšina poslancov je o tom, že keď už teda majú ten mandát, tak s tými ľuďmi, s tou komunitou, kde boli zvolení aj fungujú. A odvíjať to od toho, že niekto je taký, že príde a len stláča gombík, nuž hold smola. Na ďalšie volebné obdobie, predpokladám, že to voliči ocenia. Takže toľko moja poznámka. Ďakujem za slovo.

p. Raši, primátor mesta - Ďakujem pekne, pani poslankyňa, nech sa páči ďalší.

p. Halenár, poslanec MZ - Aby som skúsil pokračovať v tom, v tej idei, ktorú som začal, ten prvý spôsob, o ktorom som tu hovoril, tzn., že nájsť nejaký návrh riešenia a predložiť ho sem do tohto mestského zastupiteľstva a uchádzať sa o podporu poslancov, ten je veľmi rýchly. Ten sa dá urobiť naozaj veľmi, veľmi efektívne v priebehu niekoľkých týždňov. Samozrejme nie tak, že sa pozvú na prípravné rokovanie len nejakí špeciálne vybraní poslanci, jak som sa dozvedel, že ja som medzi nimi nebol, keď sa má hovoriť o tom, čo sa deje v meste alebo, pardon, beriem späť, ako mesto by malo vyzerať v budúcnosti, čo sa týka mestských častí. Druhý spôsob, ktorý vidím celkom reálny je dlhodobý, ale zdá sa mi rovnako zmysluplný. A dokonca by som povedal, že jeho súčasťou by mohol byť aj návrh na participáciu Košičanov pri správe mesta. To znamená, že nielen to, že by povedali koľko toho servisu a akého a kde chcú, ale že by sami k tomu servisu prispeli. Že by to bola nejaká špeciálna obecná daň, ktorú by platil každý jeden občan tohto mesta. A je úplne jedno, či by to bolo jedno euro alebo 3 alebo 5. Nejaká symbolická suma, ktorá by každému občanovi nad 18 rokov v tomto meste dávala povinnosť, ale súčasne s touto povinnosťou prispieť na chod mesta by mu dala istý pocit spoluzodpovednosti a spolunáležitosti s týmto mestom. Toto sú veci dlhodobého. Je to skrátka beh na dlhé trate. Je treba rozpočítať ten čas a je treba, aby sme sa pripravili v  prípade takéhoto riešenia. Čo ma napadá ako prvé, absolútne najjednoduchším riešením v tomto meste, je jedna mestská časť, v podobe mesta. Tzn., že ak by mesto sa rozhodlo, že mestské časti z historického hľadiska ukázali len to, že koncentrujú servis na svojom území a nedochádza tu ku skutočnej nejakej súťaži alebo vo vyhodnocovaní výsledkov jednotlivých mestských častí, čo by prirodzene by sa tak asi žiadalo, tak toto by mohlo byť niečo, čo by mestu na nejaké obdobie ukázalo, nakoľko je vlastne efektívny súčasný systém, kde náklady na súčasný systém sú jednoznačné a sú dlhodobé zmerateľné s nákladmi na fungovanie systému centrálneho tzn. bez mestských častí. Chcem tým iba povedať, že toto sú všetko úvahy, ktorými by sme sa mali uberať. A mali by sme ich buď prijať alebo odvrhnúť postupne a nebrániť sa akémukoľvek riešeniu, ktoré bude efektívnejšie, než súčasné. Pretože súčasné riešenie mi príde také alibistické, že, áno, máme to, až na nejakú úroveň, úplne nejakej neviem Myslavy alebo KVP, pričom mnohé rozhodnutia, čo sa udejú, z úrovne mesta, ovplyvňujú negatívne mestské časti, napríklad Mestskú časť KVP.

p. Raši, primátor mesta - Ďakujem pekne pán poslanec, pán poslanec Süli, po ňom pani poslankyňa Gamcová.

p. Süli, poslanec MZ - Vážený pán primátor, ctené zastupiteľstvo, chcel by som dať na správnu mieru poznámku pána Bereša, že MČ Staré Mesto nejako zadlžila mesto. Nezadlžila. Mesto je zadlžené tým, že boli tu veľké projekty mesta Košice, a keď zobrali sa úvery s úrokom 24 %, potom 16 %, toto mestské zastupiteľstvo to odsúhlasilo. Ešte by som chcel poukázať na to, že mestská časť, po odchode pána primátora za prezidenta, dala do poriadku Kováčsku ulicu, Zvonársku, Orliu, časť Dominikánskeho námestia bez jednej koruny úveru. Aj tak sa to dalo urobiť. Pravda, nie talianskym kameňom. Pán primátor, nepočul som celkom dobre, chcem sa spýtať, čo sa týka tých 50 percentného zníženia odmien, či to sa týka všetkých zvolených funkcionárov mesta, alebo len poslancov?

p. Raši, primátor mesta - Ďakujem, pani poslankyňa Gamcová, nech sa páči.

p. Gamcová, poslankyňa MZ - Ďakujem za slovo. Vážený pán primátor, ja na začiatku musím povedať, že ja oceňujem vašu snahu, že ste sa aspoň pokúsili o redukciu mestských častí. Hoci to nevyšlo. A ja vlastne dodnes neviem, že prečo. Lebo, bohužiaľ, som sa nemohla zúčastniť na tom jednom stretnutí. Ale myslím si osobne, že tí, ktorí to zablokovali, pre mňa ten ich názor nie je až taký objektívny. Lebo keby ste sa spýtali kohokoľvek v meste Košice, ho pristavili, obyčajného občana, tak si myslím, že v deväťdesiatich percentách by boli Košičania za to, aby sa tak stalo. Keď už to nie je možné v Národnej rade. Ale verím, že snáď aj vy sa budete ešte snažiť, aby niečo také v budúcností mohlo prísť na rokovací stôl. Tak v každom prípade by som si priala alebo možno dala na zváženie aj platy starostov. Keď už nie je možná redukcia, tak si myslím, že tie platy starostov často krát sú abnormálne vysoké. Pre mňa nie je normálne, aby plat starostu bol vyšší ako plat primátora mesta Košice. Tak isto, ja to počúvam, nie je to len môj názor totiž, aby to nevyznelo tak, že ja to teraz hovorím za seba. Nie. Rozprávala som sa s veľmi váženým pánom, ktorý denne operuje 4 a viac hodín, ktorého plat nedosahuje ani polovicu toho, čo má niektorý starosta mestskej časti v Košiciach. Myslím, že to netreba komentovať. Myslím, že každý normálny človek uzná, že nie je to v poriadku. A preto vás prosím, pokiaľ je to možné, aby ste si pripravili aj takýto návrh na redukciu alebo z normalizáciu platov starostov. Nielen odmeny poslancov. A túto už sa pristavím. Len k tým odmenám. Ja s tým súhlasím. Možno to teraz bude úsmevne vyzerať, ale za socializmu boli poslanci mestského zastupiteľstva taktiež, možnože sedeli, neviem v tomto Bielom dome, ale robili to bez odmeny. Možno sa budete smiať, lebo raz mi jeden novinár povedal, že mám červené myslenie. Ale v tomto prípade s tým maximálne súhlasím. Ale taktiež si myslím, že tie odmeny poslancov by sa mali týkať nielen Košíc ale celého Slovenska. Takže toľko. Ďakujem.

p. Raši, primátor mesta - Ďakujem pekne pani poslankyňa. Pán poslanec Gaj, po ňom pani poslankyňa Blaškovičová.

p. Gaj, poslanec MZ - Ďakujem pekne. Ja si myslím, že MČ Sever je úplne špecifická, vzhľadom na to, že to, že mám minimálny plat 3 roky, 4 roky, to beriem ako samozrejmú vec. Ak by nebolo prokurátora, tak asi by som neprežil. Čo sa týka poslaneckých odmien, čiže ja som si pomohol prokurátorom, ktorý napadol naše odmeňovanie. A u mňa poslanci majú nulu. Ak pán primátor tých 50 percent sa týka našich odmien, bol by som rád, keby sa mi to trošku skôr povedal, schválilo, lebo tak isto ako ty, aj ja svoje finančné prostriedky poslanecké používam na rozdávanie, takisto to nikde neprezentujem. A bol by som veľmi nerád, ak by som už sľúbené prostriedky, ktoré som sľúbil toho roku rozdať, ešte musel vykrývať z iného. Ale už to nejak prežijem. Čo sa týka Petržalky, tu som dostal esemesku, ako bolo dobre povedané. 150 000 obyvateľov má 35 poslancov. Čiže na 50 000 je ich 12. Takže si myslím, že Terasa, aby nebola ukrátená, ak by tam bolo 13 na 40 000. A nádejam sa, že poslanci na Severe to schvália svoj počet na záver tohto roku nie 13 ale 11. Bolo by to pekné. Ďakujem.

p. Raši, primátor mesta - Ďakujem pekne, pán starosta. Pani poslankyňa Blaškovičová, po nej pán poslanec Bereš, nech sa páči.

p. Blaškovičová, poslankyňa MZ - Ďakujem pekne, pán primátor. Myslím si, že ste vyprovokovali úžasnú diskusiu. Ja by som sa do nej nechcela zapojiť možno tým, že by som pánu Halenárovi chcela povedať pár vecí. Pán Halenár, v osemdesiatom deviatom bola revolúcia aj kvôli tomu, aby sme si vybojovali trošku demokratickejšie princípy. Aj v zastúpení občanov v takých orgánoch, ako je mestská samospráva. A princíp subsidiarity verím, že vám niečo hovorí. Ja netvrdím, že je potrebných 22 mestských častí, ale určite by som v žiadnom prípade nesúhlasila s tým, aby sme sa vrátili k tomu, že budeme mať jeden Národný výbor mesta Košice. Určite nie! A na margo, to mi evokuje to, čo hovorila pani Gamcová. Áno, oni tu sedeli zadarmo. Ale oni nemuseli riešiť vôbec nič. Oni dostali ráno na stole ako budú hlasovať. Čiže oni skutočne ani sa nepripravovali. Oni jednoducho si urobili žúrku, v ten deň nešli do práce. Takže to by som celkom nesúhlasila. Nesúhlasila s tým, že poslancom nepatrí nič, že je to iba čestná funkcia. Lebo verím, že väčšina z nás sa na to zastupiteľstvo nejakým spôsobom pripravuje. A ešte jedna vec. Nemyslím si, je mi to veľmi ľúto, ale fakt si nemyslím, pán Halenár, že občanov mesta až natoľko zaujíma čo sa tu deje. Neviem, koľkí sledujú toto zastupiteľstvo online, ale myslím si, že ich záujem je dosť zreteľne prejavovaný pri komunálnych voľbách. A tam vidíte to percento občanov, ktorých naozaj zaujíma, čo sa tu v meste deje, čo sa v regióne deje, čo sa deje v mestských častiach. Takže nechať to len na to, že občania by sa mali vyjadriť, ja si myslím, že keby sme to nechali na nejaké referendum, tak tá účasť bude úplne žalostne príšerná. Takže nezostáva asi nič iné, aby naozaj len s návrhom prišiel pán primátor. Ale zase na druhej strane, nechať to len: „že  navrhnite vy, vieme, že kapre si nikdy rybník nevypustia“. Nikdy. Takže naozaj treba prísť s nejakým konkrétnym návrhom, ktorý sa schváli alebo neschváli. Myslím si, že odtiaľto ten naozaj prijateľný zmysluplný návrh nevzíde. Ďakujem.

p. Raši, primátor mesta - Ďakujem pekne pani poslankyňa. Pán poslanec Bereš, nech sa páči.

p. Bereš, poslanec MZ - Ďakujem pekne za slovo. 3 krátke poznámky. Pán poslanec Süli ma nepočúval. Nehovoril som o zadlžení alebo o nejakých peniazoch z MČ Staré Mesto, hovoril som o nehoráznom vyplácaní odmien v Starom meste, ktoré malo za následok obmedzenie a tým pádom nejaké stropy pre poslancov, ktoré nikde inde na Slovensku nie sú. A nemyslím si, že sme horší ako v nejakých Jarovniciach alebo v Svinici alebo podobne. To je prvá poznámka. Druhá poznámka moja je k tomu, ak sa tu prerátava, že až 40 000 by malo mať 12 poslancov, tak 20 000 by potom malo mať 6. Keby sme išli matematicky na to. A ďalšia poznámka, len ma to napadlo, keď sme sa tu bavili o tom poriadku, a o nejakých možnostiach, aké má Mestská polícia možnosti. Už som čakal, kedy pán náčelník povie, že majú ešte tonfy a podobne. Ale tak isto by som sa spýtal potom, pán primátor, aké ty máš možnosti, keď nechceme zabezpečovať len poriadok na mestských častiach alebo pred nejakými podnikmi, aby sme zabezpečovali poriadok v rokovacej sále, aké máš ty možnosti ohľadom na mestskú políciu? Určite nejaké právomoci máš na zabezpečenie poriadku. Tak keď ho chceme zabezpečovať, tak všade.

p. Raši, primátor mesta - Mám. Verím, že by ste sa všetci tešili, keby som ich použil. Najmä médiá. Pán poslanec Halenár, nech sa páči.

p. Halenár, poslanec MZ - Ešte k tomu počtu poslancov. Ja si myslím úplný opak. Ja si myslím, že poslanci by, za prvé, počet poslancov by mal byť radikálne znížený. V mojej predstave 9 až 11. Dať im plný plat, na plný úväzok, s kanceláriou, kde by boli konkrétne dosiahnuteľní a konkrétne zodpovední za isté sféry života v tomto meste. A malo by to podľa mňa 2 výhody. Ušetrili by sa tým značné peniaze. A za druhé, veľmi by sa koncentrovala a konkretizovala zodpovednosť. Pretože terajšie „rozmeľňovanie“ zodpovednosti medzi 50, teda čo sa týka hlasovania, medzi päťdesiatich poslancov, naozaj nedáva občanom tohto mesta dostatočný dôvod, aby sa zaujímali o svoje každodenné veci. Ak len zoberieme úplne prosté veci, ako čistotu. Toto tu nefunguje. Ja nechcem povedať, že 20 rokov. Možno to tu nefunguje 50 rokov. Toto mesto je špinavé! Choďte po Hlavnej ulici, ako tam kypia odpadkové smetie! Ako kypia smetie na zastávkach MHD, tu jednoducho základný servis pre občanov nefunguje. Tu je vysoké množstvo ľudí, ktorí sú zamestnaní na magistráte alebo na mestských častiach, ale tí jednoducho nemajú konkurenciu. Nie sú vystavení žiadnemu tlaku efektivity. A tu je práve tá vec, že koľko sme ochotní zaplatiť za tú rozkoš subsidiarity. Vidíme nejaký konkrétny výsledok za 20 rokov čo dokázala mestská časť „X“, čo dokázala mestská časť „Y“. Vidíme tu napríklad neschopnosť tohto mesta stanoviť si víziu a ísť po nej, čo sa týka statickej dopravy. Prečo majú občania tohto mesta, ktorí bývajú v Starom meste platiť za parkovanie, a prečo občania ktorí nebývajú v Starom meste za parkovanie nemusia platiť? Ako je možné, že chodíme okolo tohto faktu so zatvorenými očami? Prečo je naša ľahostajnosť v tom, že najprv dovolíme nejakej firme „XY“, aby získala zákazku, potom aby súčasťou tej objednávky resp. podmienok, aby získala zákazku je, aby vypracovala koncept bez toho, aby my sme jej dali jeden jediný podklad? Jednoducho neschopnosť tohto mesta je do očú bijúca. Keď chcem niečo urobiť v tomto meste, musím dať niekomu jasné pravidlá, jasné podmienky! Urobíš nám, ale toto sú naše podmienky! Toto sa nedeje! S tým sme spokojní?

p. Raši, primátor mesta - Ďakujem pekne. Pán poslanec prihláste sa ešte raz, aby sme si to dobre premysleli, čo hovoríte. Pán poslanec Kočiš, nech sa páči.

S. Kočiš, poslanec MZ - Ďakujem za slovo. Ja by som chcel požiadať vás, pán primátor, dajte alebo urobte nejaký stôl, kde budeme diskutovať, tí, čo máme nejaké konkrétne návrhy, nápady a myšlienky, lebo toto sa mi zdá, že mlátime slamu do kolečka. A uznám, každý mal nejaký racionálny názor, svoj, na túto problematiku. Ja by som poprosil, aby sme už nerozvíjali túto rozpravu, lebo aj ja mám niečo do ohňa, ale poviem len málo. Toto čo povedal pán Halenár, súhlasím, ale nevyriešime to tu za 10 minút. Súhlasím aj s tým, že poslanec mal by byť zaplatený a aj za to, byť zodpovedný. A to tak, že by bol uvoľnený. Ale to je môj názor. Či je dobrý, či je zlý ukáže čas. Budapešť tak napríklad funguje. Budapeštianskí poslanci. Čo sa týka toho, čo povedal tiež pán Halenár, plat. Plat zamestnanca a plat poslanca. Ja dostávam z mestskej časti 180 eur mesačne, za sobášenie sa mi už nezmestilo. Nevadí, robím to rád, aj napriek tomu. Ale zoberme si plat zamestnanca, možno má 600 - 700 euro. Mali sme tu bod Zmeny a doplnky územného plánu, vyjadrenie mestskej časti, nemá námietky, len upozorňuje na problém parkovania. Ja ako poslanec zo 180 eur, 2 strany námietok som dal na ÚHA. Čiže aj toto. Ale poprosil by som, poďme to rozvíjať, sólo bodom, zvlášť, tí, čo to chceme riešiť. Sadnime si k tomu a riešme to. Ďakujem.

p. Raši, primátor mesta - Ďakujem pekne pani starostka, čiže normálne prihlásená do rozpravy, lebo tu nie sme pri bode rokovania, čiže normálne do rozpravy dajte pani starostku, dobre?

p. Jenčová, poslankyňa MZ - Ja by som mala procedurálny návrh na ukončenie diskusie o tomto.

p. Raši, primátor mesta - Ďakujem pekne. Čiže a keď sa neurazíš, uzatváram rozpravu, lebo nikto z diskutujúcich už prihlásený nebol. Čiže tvoj procedurálny návrh je bezpredmetný.
- - -

Záver rokovania

Primátor mesta Košice Richard Raši skonštatoval, že program rokovania sa vyčerpal a poďakoval sa všetkým poslancom za účasť a aktivitu na rokovaní mestského zastupiteľstva. Uviedol, že najbližšie sa stretnú 14. apríla 2014 a vyhlásil XXIII. rokovanie Mestského zastupiteľstva v Košiciach za ukončené.

            Ing. Pavol Lazúr     				        MUDr. Richard Raši, PhD., MPH
riaditeľ Magistrátu mesta Košice			                 primátor mesta Košice

Zápisnica vyhotovená dňa 12. 03. 2014
Zapísal: A. S. Partner a Blanka Lukáčová, Referát samosprávnych orgánov MMK

Overovatelia zápisnice:

JUDr. Margita Adamčíková ......................................................	Podpísala dňa: 24.03.2014

Mgr. Bernard Berberich ............................................................	Podpísal dňa: 17.03.2014

Obsah:

1	Úvod rokovania, K programu rokovania
3	Overovatelia zápisnice, Návrhová komisia
4	Informácia primátora mesta o svojej činnosti od XXII. rokovania MZ
5	Správa o činnosti Útvaru hlavného kontrolóra
7	Správa povereného zastupovaním náčelníka Mestskej polície Košice o činnosti MsP Košice od 01.07.2013 do 31.12.2013
16	Správa o odpovediach na interpelácie a dopyty poslancov mestského zastupiteľstva, ktoré boli prednesené na XXII. rokovaní MZ dňa 16.12.2013
19	Zmena uznesenia MZ č. 270 zo dňa 23.04.2012 v znení uznesenia MZ č. 572  zo dňa 11.02.2013 týkajúceho sa prevodu nehnuteľností  OC III. na Hemerkovej ul. č. 39 v Košiciach v k. ú. Grunt
20	Návrh programového rozpočtu mesta Košice na roky 2014 – 2016
27	Návrh Všeobecne záväzného nariadenia mesta Košice o dočasnom parkovaní motorových vozidiel na vymedzenom území mesta Košice
31	Vyjadrenie k Memorandu o porozumení a spolupráci v energetickom sektore medzi Ministerstvom hospodárstva Slovenskej republiky a European Uranium Resources
32	Rozšírenie priestorov nízkoprahového denného centra pre deti a rodinu – Komunitné centrum Luník IX
34	Výstavba nájomných bytov - Luník IX
42	Návrh na udelenie Ceny mesta Košice - pre jednotlivcov a kolektívy pri príležitosti osláv Dňa mesta Košice v roku 2014
44	Priebežná správa o projekte Košice – Európske hlavné mesto kultúry 2013 za obdobie 01.11. – 31.12.2013
45	Územný plán HSA Košice,  Zmeny a doplnky 2013 č. 86 – 94
46	Zmeny a doplnky č. 2 - Regulačný plán Obvodového centra Košice - Terasa, lokalita Považská
48	Návrh na prerokovanie platu primátora
50	Výzva obyvateľov mesta na opätovné prerokovanie petície proti realizácii projektu „Nadstavba obchodného domu Mier“
51	Kúpa pozemkov v k. ú. Stredné mesto od Slovenskej republiky - ÚPSVaR v Košiciach do vlastníctva mesta Košice
51	Personálne zmeny v Komisii národnostných menšín MZ
52	Návrh na zaradenie Centra voľného času Park Angelinum 8, Košice ako súčasť Základnej školy Park Angelinum 8, Košice do siete škôl a školských zariadení SR
52	Návrh na vykonávanie podnikateľskej činnosti školského zariadenia Centrum voľného času Orgovánová 5, Košice v zriaďovateľskej pôsobnosti mesta Košice
53	Návrh na vyradenie ZŠ  Juhoslovanská 2, Košice  s  jej súčasťami – školskou  jedálňou a školským klubom zo siete škôl a školských zariadení
53	Návrh na zaradenie Školskej jedálne Juhoslovanská 2, Košice do siete škôl a školských zariadení SR ako samostatný právny subjekt
53	Prenechanie školského objektu vo vlastníctve mesta Košice do nájmu Gréckokatolíckej eparchii, Košice ako dôvod hodný osobitného zreteľa
54	Prenechanie časti pozemku na ZŠ Trebišovská 10, Košice do nájmu športovému klubu Mestská hokejbalová únia Košice ako dôvod hodný osobitného zreteľa
55 	Prenechanie telocvične na ZŠ Bukovecká 17, Košice do nájmu športovému klubu Cassovia profi box Košice ako dôvod hodný osobitného zreteľa
55	Prenechanie telocvične na ZŠ a MŠ Želiarska 4, Košice do nájmu športovému klubu MFK Ťahanovce ako dôvod hodný osobitného zreteľa
56	Prenechanie telocvične na ZŠ Juhoslovanská 2, Košice do nájmu športovému klubu ŠŠK CBK Jugo Košice ako dôvod hodný osobitného zreteľa
56	Prenechanie telocvične na ZŠ Staničná 13, Košice do nájmu športovému klubu ŠŠK TYDAM Košice ako dôvod hodný osobitného zreteľa
57	Prenájom nehnuteľnosti – ďalšej časti objektu Bravo (SO 02) Kasárne – Kulturpark pre Knižnicu pre mládež mesta Košice z dôvodov hodných osobitného zreteľa
57	Nájom majetku za symbolické nájomné z dôvodov hodných osobitného zreteľa – informácia
57	Zverenie pozemkov vo výlučnom vlastníctve a  podielovom spoluvlastníctve mesta Košice, nachádzajúcich sa v k. ú. Furča do správy Správe mestskej  zelene v Košiciach
58	Zámena pozemkov v k. ú. Nové Ťahanovce medzi mestom Košice a spoločnosťou MILENIUM MEDIA, s.r.o. z dôvodu hodného osobitného zreteľa
58 	Určenie spôsobu prevodu – priamy predaj pozemku v k. ú. Košické Hámre
58	Prevod nehnuteľnosti - troch stožiarov verejného osvetlenia vrátane elektrického vedenia uložených pod dotknutými pozemkami  v k. ú. Stredné mesto z dôvodu hodného osobitného zreteľa pre McDonald´s Slovakia spol. s.r.o.
59	Prevod nehnuteľnosti – pozemku parc. č. 501/501 v k. ú. Južné mesto pre spoločnosť RETSE, s.r.o. z dôvodu hodného osobitného zreteľa
59	Predaj pozemku pod stavbou vrátane priľahlej plochy  v k. ú. Terasa  pre spol. IMMO Košice, a.s.
60	Priamy predaj časti pozemku  v k. ú. Letná  pre spol. CPK Slovakia s.r.o.
60	Prevod pozemku v k. ú. Šaca na Kvetnej ulici do podielového spoluvlastníctva pre  Máriu Sotákovú v podiele 1 k celku, Vieru Dubíkovú v podiele 1 k celku a Máriu Vargovú v podiele 1 k celku z dôvodu hodného osobitného zreteľa
60	Priamy predaj pozemku v k. ú. Severné mesto do bezpodielového spoluvlastníctva pre Tibora Sedláka a Máriu Sedlákovú
61	Priamy predaj pozemkov v k. ú. Terasa pre Patrika Sajku a Jozefínu Sajkovú
61	Priamy predaj časti pozemku v k. ú. Terasa pre MUDr. Oto Sova - BOOS Biologické substancie
61	Zverenie časti pozemkov vo výlučnom vlastníctve mesta Košice, nachádzajúcich sa v katastrálnom území Severné mesto do správy Mestskej časti Košice – Sever
63	Predaj nebytového priestoru pre nájomcu JKS SLOVAKIA, s.r.o. na ul. Zvonárska č. 4
63	Predaj nebytového priestoru pre nájomcu Jozefa Giertla na ul. Zvonárska č. 4
64	Interpelácie poslancov MZ
66	Dopyty poslancov MZ
67	Rôzne
76	Záver rokovania